
II shancelis for la parieto e renkontris 
la saltanta hororo per lanso dil hakilo 


LA FENIXO SUR L’ESPADO 


l. 

‘Saveskez, ho princo, ke inter ta yari dum ke 
Voceani glutis Atlantida e l’urbi brilanta, e 
ta yari dum la acenso di la Filiuli di Arias, 
esis Epoko nesuspektita, kande brilanta rejii 

extensis su trans la mondo quale blua 
manteli sub la steli—Nemedia, Ofir, 
Brithunia, Hiperborea, Zamora e sua mulieri 
havanta bruna harari e turmi plena de la 
misterii di aranei, Zingara e sua kavaliereso, 

Koth an la frontiero di la landi pastoral di 
Shem, Stigia e sua tombi gardata da ombri, 

Hirkania di qua la kavalieri portis stalo e 
silko ed oro. Ma la maxim superba rejio di la 
mondo esis Aquilonia qua suprege regnis en 
la revema westo. Adibe venis Konan, la 
Kimeriano, havanta nigra hararo e budema 
okuli, l’espado en la manuo, furtisto, 
spolianto, ocidero havanta grandega 
melankolio e grandega joyo, por tramplar la 
juvelizita troni dil Tero sub sua sandalizita 
pedi. ’ 

LA KRONIKI DI NEMEDIA 

Super la tenebroza turmo-pinti e la brilanta turmi jacis 
la fantomatra obskureso e silenco qui kuras avan 
l’auroro. Aden obskura stradeto, un ek vera labirinto 
de voyi misterioza e sinuoza, quar maskita formi 
hastoze venis ek pordo furtatre apertita da bruna 
manuo. Li ne parolis ma rapide iris aden l’obskureso; 
manteli envelopis li; tam taceme kam fantomi di 
ocidati li desaparis aden l’obskureso. Dop li esis 
sardonika vizajo kadrizita en la pordo-framo; du 
maligna okuli malvolante brilis en la tenebro. 

‘Irez aden la nokto, enti dil nokto,’ voco mokis. ‘Ho, 
stultuli, via fato trakas vi quale blinda hundo, e vi ne 
savas lo.’ 

La parolanto klozis la pordo e riglagis ol, turnis su ed 
alongiris la koridoro, kandelo en la manuo. II esis 
solena gigantulo, la bruna pelo revelis la raso di Stigia. 

II eniris interna chambro, ube viro altstatura e magra, 
weranta paruzita veluro, repozis simile a kato granda 
ed ociema sur silka kanapeo e drinketis vino ek 
grandega ora gobleto. 

£ Nu, Askalante,’ dicis la Stigiano, e forpozis la 
kandelo, ‘vua dupi furteme eniris la stradi quale rati ek 
lia kaverneti. Vu laboras per stranj utensili.’ 

‘Kad utensili?’ respondis Askalante. ‘Nu, li konsideras 
me kom utensilo. Dum monati, depos ke la Quar Rebeli 
advokis me del dezerto sudal, me lojas en l’advera 
mezo di mea enemiki, die celas me en ica domo 
nekonocita, nokte furtatre iras tra obskur stradeti e plu 
obskur koridori. E me facis to quon ta rebela nobeli ne 
povis. Per ilti, ed altra agenti, multi de qui nultempe 
vidis mea vizajo, me truizas l’imperio per sedicio ed 
agiteso. Konkluze me, laborante en l’ombri, preparas la 
falio dil rejulo qua sidas sur trono sub la suno. Per 
Mitra, me esis politikisto ante ke me esis proskriptito.’ 

‘Ka pri ta dupi qui konsideras su kom vua mastri?’ 

‘Li duros opinionar ke me servas li, til ke nia nuna 
tasko esos kompletigita. Quo li esas por mentale 
kombatar kontre Askalante? Volmana, ta nanatra 
komtulo di Karaban; Gromel, la giganta komandero dil 
Nigra Legiono; Dion, grasoza barono de Atalus; 
Rinaldo, la fola minestrelo. Me esas la povo qua weldis 
la stalo en singlu de li, e per l’argilo en singlu, me 
justatempe aplastos li. Ma lo eventos future; canokte 
mortos la rejo.’ 

‘Plura dii ante nun me vidis l’eskadroni imperial 
kavalkar ek l’urbo,’ dicis la Stigiano. 

‘Li kavalkis al frontiero atakata dal pagana Pikti—pro 
la forta liquoro quan me kontrabandis trans la 
frontiero por freneziigar li. La granda richaji di Dion 



posibligis olta. E Volmana posibligis forsendar 
l’imperiala trupi qui restas en l’urbo. Per ilua princala 
parenti en Nemedia, la rejulo Numa facile persuadesis 
demandar la prezenteso di komtulo Trokero de Poitain, 
seneshalo di Aquilonia; e komprenende, por honorizar 
il, il esos akompanata da imperial eskorto e da sua 
propra trupi, ed anke Prospero, helpanto dil rejo 
Konan. Do restas en l’urbo nur la personal korpo- 
guardo dil rejulo—ecepte la Nigra Legiono. Per Gromel 
me koruptis l’oficiro prodiganta di ta guardani e 
subornis il, por ke il duktez sua viri for la pordo dil 
rejulo ye noktomezo. 

‘Lore kun dek-e-sis maliculi ni eniros la palaco per 
sekreta tunelo. Pos ke l’ago esos facita, mem se la 
populo ne volunte recevas ni, la Nigra Legiono di 
Gromel suficos retenar l’urbo e la krono.’ 

‘Ka Dion pensas, ke ta krono esos donita ad il?’ 

‘Yes. Ta grasoza stultulo reklamacas ol pro traco di 
rejala sango. Konan grave eroris per permisir homi 
vivar qui ankore pretendas esar decendanti dil olda 
dinastio de qua il arachis la krono di Aquilonia. 

‘Volmana deziras esar restaurit al rejala favoro quan 
il juis sub l’olda reji, por levar sua povrega domeni ad 
olima grandiozeso. Gromel odias Palantides, 
komandero dil Nigra Draki, e volas komandar la tot 
armeo, lu havas l’obstino dil Bosonano. Unike ek ni 
omna, Rinaldo havas nula personal ambicio. Lu 
konsideras Konan nur kom barbaro havanta manui 
sangizit e pedi ruda qua venis ek la nordo por spoliar 
civilizita lando. Lu idealigas ta rejo quan Konan 
mortigis por obtenar la krono, rimemoras nur ke lu 
ulfoye esis meceno dil arti, ed oblivias la malaji di lua 
regno, ed igas la populo obliviar. Li ja necelate kantas 

la Lamento por la rejulo, per qua Rinaldo laudas la 
santa maliculo e denuncas Konan kom “sovajulo del 
abismo havante nigra kordio.” Konan ridas, ma la 
populo grondas.’ 

‘Pro quo lu odias Konan?’ 

‘Poeti sempre odias ti qui havas povo. Segun li, la 
perfekteso esas sempre dop la last angulo od ultre la 
nexta. Li eskapas la prezento per revadi pri la pasinto e 
la futuro. Rinaldo esas flamifanta torcho di idealismo, 
levante su, lu supozas, por renversar tirano e liberigar 
la populo. Pri me—nu, plura monati ante nun me 
perdabis omna ambicio ecepte atakar la karavani dum 
mea restanta vivo; nun olda revi movas. Konan mortos; 
Dion acensos la trono. Pose lu anke mortos. Unope ti 
omna qui kontreagas me mortos—per fairo, per stalo, o 
per ta vini mortiganta quin tu savas quale brasar. 
Askalante, rejulo di Aquilonia! Quale tu prizas lo?’ 

La Stigiano levis sua larja shultri. 

‘Ulfoye esis tempo,’ lu dicis per necelata bitreso, 
‘kande me anke havis ambicii, kompare a qui le vua 
semblas belacha ed infantala. A quala stando me falis! 
Mea olima egali e rivali ya regardegus, se li vidus 
Thoth-Amon dil Ringo kom sklavo di exterlandano, 
mem proskriptito, qua helpas la meskina ambicii di 
baroni e reji!’ 

‘Tu fidis a magio e ceremoniachi,’ sensucie replikis 
Askalante. ‘Me fidas a mea mento ed espado.’ 

‘Menti ed espadi esas quaze festuki kontre la sajeso 
dil Obskureso,’ grunachis la Stigiano; lua nigra okuli 
briletis per lumi ed ombri minacanta. ‘Se me ne 
perdabus la Ringo, nia pozicioni esus inversita.’ 

‘Tamen,’ nepaciente respondis la proskriptito, ‘tu 
portas la strii de mea flogilo sur tua dorso, e probable 
duros portar oli.’ 

‘Ne esez tante certaf La diablatra odio di la Stigiano 
instantale rede brilis en lua okuli. ‘Uldie, ulmaniere, me 
ritrovos la Ringo, e trovinte olu, per la serpento-denti 
di Set, vu pagos—’ 

L’iracoza Aquiloniano staceskis e frapegis lu ye la 
boko. Thoth retroe shancelis, sango spricis ek lua labii. 

‘Tu troe audacas, hundo,’ grunis la proskriptito. 
‘Sorgez; me ankore esas tua mastro e savas tua obskur 
sekretajo. Irez adsur la tekti e klamez, ke Askalante es 
en l’urbo ed intrigas kontre la rejulo—se tu audacus.’ 

‘Me ne audacas,’ murmuris la Stigiano, e vishis la 
sango de sua labii. 

‘No, tu ne audacas.’ Askalante ridetis kolde. ‘Nam se 
me mortus per tua ruzo o perfideso, ermito-sacerdoto 
en la sudala dezerto saveskus, e ruptus la siglo di 
manuskripto quan me livis en lua manui. E lektinte, lu 
susurus vorto en Stigia, e vento noktomeze reptus de la 
sudo. Ed ube tu celus tua kapo, Thoth-Amon?’ 

La sklavo fremisis e sua bruna vizajo paleskis. 

‘Satof Askalante abrupte chanjis sua tono. ‘Me havas 
tasko por tu. Me ne fidas a Dion. Me imperis, ke lu 
kavalkez a lua rurala domeno e restez ibe til ke la 
canoktala laboro kompletigesos. La grasoza stultulo 
hodie ne povus celar sua nervozeso koram la rejulo. 
Kavalkez a lu, e sen ke tu ne rajuntos lu sur la voyo, 
irez a lua domeno e restez apud lu til ke ni advokos lu. 
Ne lasez lu irar de tua regardo. Lu esas perplexa pro 
timo e forsan forfugus—forsan mem kurus a Konan pro 
paniko e revelus la tot intrigo, pro esperar salvar sua 
propra pelo. Irezf 

La sklavo reverencis celante l’odio en sua okuli, ed 
agis segun l’impero. Askalante turnis su a sua vino. 
Super la juvelizita turmo-pinti, la jorno levis su tam 
karmezina kam sango. 


2 . 

Kande me esis militisto, la lauta timbalin li amansis; 

Avan la pedi di mea kavalo la homi oro-polvon lansis. 

Nun me esas la granda rejulo, mea tracin 
persequas gardi, 

En mea vino nun veneno, ye mea dorso nun poniardi. 

LA VOYO DI REJI 

La chambro esis granda ed ornita, kustoza tapeti an la 
parieti polisita e panelizita, dika tapisi sur l’ivora 
pavimento, ed alta plafono ornita per intrikoza skulturi 
ed arjenta spirali. An skribtablo ivora ed or-inkrustita 
sidis viro di qua la larja shultri e sunbrulita pelo ne 
konvenis a ta luxoza cirkumaji. II plu multe semblis 
esar parto di la suno e la venti e l’altaji dil frontieri. 
Ilua maxim mikra movi revelis muskuli quale stala 
resorti ligita ad akuta mento e la koordino di denaska 
militisto. Esis en ilua agi nulo cirkonspekta o 
moderema. II o repozis perfekte—tam senmove kam 
bronza statuo—o movis, ne per la spasmozeso di tensa 
nervi, ma per felinatra rapideso qua nebulizis la 
regardo di ti qui penis sequar il. 

Ilua vesti esis ek kustoza stofo ma simple facita. II 
weris nula ringo od ornamento, ed ilua nigra hararo 
quadrate tondita esis ligita cirkum ilua kapo nur per 
rubando ek arjenta stofo. 

Nun il forpozis l’ora pinselo per qua il laboroze 
skisabis sur vaxizita papiro. II pozis sua mentono adsur 
la pugno, ed envidieme regardis la viro qua stacas avan 
il per blua okuli sub-bruletanta. Ta homulo tainstante 
esis okupata da sua propra aferi, nam il tiris la laci di 
sua or-inkrustita homarmaro ed abstraktite siflis—ago 
nekonvencional, pro ke il esis koram rejulo. 

‘Prospero,’ dicis la viro an la tablo, ‘ta aferi stat- 
politikal tedas me plu kam omna mea kombati.’ 

‘To omna es parto di la ludo, Konan,’ respondis la 
Poitainano havanta bruna okuli. ‘Vu es rejulo—vu 
mustas plear la rolo.’ 

‘Me dezirus kavalkar kun vu a Nemedia,’ Konan 
envidieme dicis. ‘Semblas ke multa yari pasis de pos ke 
me havis kavalo inter mea genui—ma Publius dicas, ke 
pro aferi en l’urbo, me mustas restar. Lu esez 
maledikita! 

‘Renversinte l’olda dinastio,’ il pluse dicis per la 
komod intimeso qua existis nur inter il e la Poitainano, 
‘esis sat facila, quankam tatempe ol semblis bitre 
desfacila. Regardante la sovaja voyo per qua me iris, 
omna ta dii di laboro, intrigo, masakro e tribulo 
semblas esir sonjo. 

‘Me ne sat fore sonjis, Prospero. Kande la rejulo 
Namedides jacis mortigita ye mea pedi e me arachis la 
krono de lua sangizita kapo e pozis ol adsur mea 
propra kapo, me atingabis la finala limito di mea sonjo. 
Me men preparabis sizar la krono, ne retenar ol. Dum 
l’olima libera dii me nur deziris akuta espado e rekta 
voyo al enemiki. Nun nula voyo esas rekta e mea 
espado esas neutila. 

‘Renversinte Namedides, tatempe me esis la 
Liberiganto—nun li sputas ye mea ombro. Li pozis 

statuo di ta porko en la templo di Mitra, ed homi adiras 
e lamentas avan ol, aklamas ol kom santa imajo di 
santa monarko mortigita da barbarulo havanta 
sangizita manui. Kande me kom mercenario duktis lua 
armei a triumfo, Aquilonia ne atencis ke me esas 
stranjero, ma nun ne povas pardonar me. 

‘Nun en la templo di Mitra venas por brular incenso a 
la memorajo di Namedides viri quin lua mortigisti 
mutilis e blindigis, viri di qui la filiuli mortis en lua 
subtera karceri, di qui la spozini e filiini esis tranita 
aden lua serayo. Chanjema stulti!’ 

‘Rinaldo grandaparte responsas pri lo,’ replikis 
Prospero, e plufermigis sua espado-rimeno. ‘Lu kantas 
kansoni por freneziigar la homi. Mortale pendigez lu 
en lua bufono-vesti de la maxim alta turmo en l’urbo. 
Lasez lu rimifar por la vulturi.’ 

Konan negis per sua leono-kapo. ‘No, Prospero, lu es 
ultre mea manui. Granda poeto esas plu granda kam 
irga rejo. Lua kansoni esas plu potenta kam mea 
ceptro; nam lu preske arachis la kordio ek mea sino per 
kantar por me. Me mortos ed esos obliviita, ma la 
kansoni di Rinaldo vivos por sempre. 

‘No, Prospero,’ la rejulo pluse dicis, dum ke solena 
dubito obskurigis l’okuli, ‘esas ulo celata, ula subfluo 
quan ni ne konocas. Me sentas ol, quale me sentis dum 
mea yuneso la tigro celata en l’alta herbi. Esas 
sennoma agitado tra la rejio. Me similesas chasero 
squatante apud sua faireto meze dil foresto, audante 
furtatra pedi qui pazas en l’obskureso, e preske vidas la 
lumo di brulanta okuli. Utinam me kaptez ulo tushebla 
por fendar per mea espado! Me dicas, ke ne hazarde la 
Pikti recente tante feroce atakis la frontieri, por ke la 

Bosonani advokez helpo por retrobatar li. Me devis 
kavalkir kun l’armeo.’ 

‘Publius timis intrigo por kaptar e mortigar vu ultre 
la frontiero,’ replikis Prospero. II glatigis la silka 
surtuto sur la brilanta masho-kuraso ed admiris sua 
figuro longa e gracila per arjenta spegulo. ‘Pro to il 
urjigis vu restar en l’urbo. Ta dubiti naskas de vua 
instinti barbara. Lasez la populo plendachar! La 
mercenarii esas nia homi, e la Nigra Draki, ed omna 
raskalo en Poitain juras per vu. Vua unika danjero es 
asasino, e to es neposibla, la viri dil trupi imperial 
gardas vu e die e nokte. Quon vu facas?’ 

‘Mapo,’ Konan fiere respondis. ‘La mapi dil korto 
bone montras la landi sudal, estal, e westal, ma en la 
nordo esas nebuloza ed eroroza. Me ipse adjuntas la 
landi nordal. Hike Kimeria, ube me naskis. Ed—’ 

‘Asgard e Vanaheim.’ Prospero regardis la mapo. ‘Per 
Mitra, me preske kredis, ke ta landi es fablatra.’ 

Konan sovaje ridetis, nevolunte tushis la cikatri sur 
sua bruna vizajo. ‘Vu savabus altre, se vu pasabus vua 
yuneso ye la frontieri nordal di Kimeria! Asgard 
situesas norde, e Vanaheim nordweste de Kimeria, ed 
esas perpetua milito an la frontieri.’ 

‘Quala sorto de homi es ti dil nordo?’ questionis 
Prospero. 

‘Altstatura e blonda, havanta blu okuli. Lia deo esas 
Imir, la pruino-giganto, e singla tribuo havas sua 
propra rejo. Li esas obstinema e feroca. Li kombatas 
dum la tota dio e drinkas biro e muj-kantas lia sovaja 
kansoni dum la tota nokto.’ 

‘Do me opinionas, ke vu similesas li,’ ridis Prospero. 
‘Vu ridegas, drinkegas, e muj-kantas bona kansoni; 
quankam me nultempe vidis altra Kimeriano drinkar 


16 



irgo ecepte aquo, o ridar, o kantar irgo ecepte mizeroza 
fimero-himni.’ 

‘Forsan pro ta lando quan li habitas,’ replikis la 
rejulo. ‘Nultempe esis plu desgaya lando—omnube 
kolini, tenebroza foresti sub cielo preske sempre griza, 
e la venti tristoze jemas tra la vali.’ 

‘Ne astonas, ke ibe homi es depresita,’ dicis Prospero, 
e levis sua shultri. II pensis pri la gaye sunoza, plana 
landi e I’ociema blua fluvii di Poitain, la provinco 
maxim sudala di Aquilonia. 

‘Li havas nul esperi hike o pri la vivo futura,’ 
respondis Konan. ‘Lia dei esas Krom e lua obskura raso 
qua regnas sensuna loko eterne nebuloza, la lando dil 
mortinti. Mitra! La manieri dil A!siri plu multe plezis a 
me.’ 

‘Nu,’ Prospero ridetante dicis, ‘l’obskura kolini di 
Kimeria esas fora. E nun me iros. Me pardrinkos 
gobleto de blanka vino Nemediana por vu che la korto 
di Numa.’ 

‘Bonege,’ grunis la rejulo, ‘ma kisez la dansantini di 
Numa nur por vu ipsa, por ne implikar la stati! ’ 

Ilua mujanta rido sequis Prospero ek la chambro. 


3. 

Sub piramidi la granda Set su volvante guatas; 

En l’ombri di la tombi lua nigra homi squatas. 

Me parolas la Vorto del celit abismi sen suno— 

Sendez servisto por mea odio, ho squamoza Uno! 

La suno kushis su e kurtatempe grabis la nebulatra 
verdo e bluo dil foresto per orea lumo. Deskreskanta 
lumradii briletis de la dika ora kateno quan Dion di 

Atalus sencese tordis per sua grasoza manuo dum sidar 
en la flamatra abundo di burjoni e flor-arbori qua esas 
lua gardeno. Lu movis sua grasoza korpo sur la 
marmora sidilo e furtatre cirkumregardetis, quale se lu 
serchas celata enemiko. Lu sidis en ronda bosko de 
gracila arbori, e l’interplektita branchi jetis densa 
ombro adsur lu. Proxima fonteno arjentatre tinkletis, 
ed altra fonteni nevidebla susuris perpetua simfonio tra 
la granda gardeno. 

Dion esis sola ecepte la figuro granda e bruna qua 
repozis apud lu sur marmora benko; ilta regardis la 
barono per okuli profunda e solena. Dion ne egardis 
Thoth-Amon. Lu neprecize konocis lu kom sklavo a 
qua Askalante multe fidas, ma quale multa richuli, 
Dion apene atencis homi sub lua propra rango. 

‘Ne esez tante nervoza,’ dicis Thoth. ‘La konspiro ne 
povas faliar.’ 

‘Askalante povas erorar same kam altri,’ kurte dicis 
Dion, qua sudorifis pro pensar pri falio. 

‘Ne il,’ la Stigiano feroce ridetis, ‘o me ne esus ilua 
sklavo, ma esus ilua mastro.’ 

‘Quala parolo?’ deskontente replikis Dion, qua apene 
atencis la konverso. 

L’okuli di Thoth-Amon streteskis. Malgre lua forta 
volo, lu preske explozis pro shamo longe restriktita, 
odio, e furio, pronta por irga danjeroza okaziono. To 
quon lu ne imaginabus esis, ke Dion egardus lu ne kom 
homo havanta mento e savo, ma nur kom sklavo, ergo 
ento senvalora. 

‘Askoltez me,’ dicis Thoth. ‘Vu esos rejulo. Ma vu ne 
konocas la mento di Askalante. Vu ne darfos fidar ad il 
pos ke Konan esos mortigita. Me povas helpar vu. Se 

vu protektos me pos ke vu atingabos povo, me helpos 
vu. 

‘Askoltez, sinioro. En la sudlando me esis granda 
sorcero. Homi parolis pri Thoth-Amon quale se pri 
Ramon. La rejulo Ktesfon di Stigia grande honorizis 
me, abasis la magiisti de l’altaji por exaltar me adsuper 
li. Li odiis me, ma timis me, nam me dominacis enti de 
extere qui venis segun mea advoko e facis to quon me 
imperis. Per Set, mea enemiko ne savis la horo dum 
qua lu noktomeze vekos e sentos l’unglizita fingri di 
sennoma hororo an la fauco! Me facis magio nigra e 
terorinda per la Serpento-Ringo di Set, olquan me 
trovis en obskura tombo ye tri milii sub la tero, 
obliviita ante ke l’unesma homo reptis ek la slimoza 
maro. 

‘Ma furtisto furtis la Ringo e mea povo ruptesis. La 
magiisti staceskis por mortigar me, e me fugis. 
Vestizita kom kamel-duktisto, me voyajis kun 
karavano en la lando Koth; la spolianti di Askalante 
atakis ni. Omnu de la karavano mortigesis ecepte me 
ipsa; me salvis mea vivo per revelar ad Askalante mea 
identeso e per jurar servar il. Bitra esas ta sklaveso! 

‘Por ke il sempre retenez me, il skribis pri me en 
manuskripto, siglis ol e donis ol aden la manui di 
ermito qua habitas la sudala frontieri di Koth. Me ne 
audacas stekar poniardo aden il dormanta, o trompar il 
ad ilua enemiki, pro ke pose ta ermito apertos la 
manuskripto e lektos—tale quale Askalante instruktis 
lu. E lu parolos vorto en Stigia—’ 

Itere Thoth fremisis e paleskis. 

‘Homi ne konocis me en Aquilonia,’ il dicis. ‘Ma se 
mea enemiki en Stigia saveskus ube me esas, ne la 
larjeso dil duimo dil mondo inter ni suficus salvar me 

de tala fato quala fendus la kordio di bronza statuo. 
Nur rejulo havanta kasteli e legioni de espadagisti 
povus protektar me. Do me revelas a vu mea sekretajo, 
ed urjigas ke vu paktez kun me. Me povas helpar per 
mea sajeso, e vu povas protektar me. Ed uldie me 
trovos la Ringo—’ 

‘Ka ringo? Ka ringo?’ Thoth ne juste evaluabis la tota 
egoismo di ca homo. Dion ne askoltabis la paroli dil 
sklavo, lu esis tote absorbita per sua propra pensado, 
ma ta lasta vorto ruptis sua su-absorbo. 

‘Ka ringo?’ lu repetis. ‘To memorigas da me—mea 
ringo di fortuno. Me obtenis ol de Shemida furtisto qua 
juris, ke il furtabis ol de sorcero fore en la sudo, e ke ol 
donos a me fortuno. Me pagis sat multo ad il, Mitra 
savas lo. Per la dei, me bezonas nun mea tota bona 
chanco pro ke Volmana ed Askalante tranis me aden 
lia sangoza komploti—me trovez ta ringo.’ 

Thoth rapide staceskis, la sango redigis sua vizajo e 
sua okuli ardoreskis pro la stuporigita furio di homo 
qua subite komprenas l’advera profundaji di porkatra 
stupideso en stultulo. Dion ne atencis lu. Levante 
sekreta kovrilo en la marmora sidilo, lu tastis dum 
instanto en amaso de bagateli de omna sorti—barbara 
berloki, osto-peceti, belacha ornivachi—fortun-ornivi e 
magiala juveli quin la supersticoza karaktero dil homo 
igabis lu kolektar. 

‘Ha, yen ol!’ Lu triumfe levis ringo stranje formacita. 
Ol esis ek metalo simila a kupro, fasonita kom 
squamoza serpento havanta tri volvaji, la kaudo tenata 
en la boko. Olua okuli esis flava gemi qui funeste brilis. 
Thoth-Amon kriis quale frapita, e Dion jiris e beis; lua 
vizajo subite paleskis. L’okuli dil sklavo brulis, la boko 

larje apertesis, la granda bruna manui extensesis quale 
unglegi. 

‘La Ringo! Per Set! La Ringo!’ lu kriachis. ‘Mea Ringo 
—furtita de me—’ 

Stalo briletis en la manuo di la Stigiano e, levante lua 
larja bruna shultri, lu stekis la poniardo aden la 
grasoza korpo dil barono. Krio alta e tenua de Dion 
ruptesis da strangulata gluglo e la tota mola korpo 
krulis quale fuzita butro. Stultulo al fino, lu mortis 
frenezioze pavorante e ne savis pro quo. Forjetinte la 
velkinta kadavro, ja obliviante ol, Thoth sizis la ringo 
per la du manui, lua ombroza okuli flamifis pro timinda 
avideso. 

‘Mea Ringo!’ lu susuris pro exulto terorinda. 

Quante longe lu blotisis super ta funesta kozo, tam 
senmova kam statuo, e drinkis olua maligneso aden lua 
nigra anmo, mem la Stigiano ne savis. Kande lu sukusis 
su ek sua revo e tiris sua mento ek la noktala abismi 
ube ol exploris, la luno levis su e lansis longa ombri 
trans la glata marmora dorso dil garden-sidilo, ye la 
bazo di qua jacis la plu obskura ombro qua esabis la 
sinioro di Atalus. 

‘Ne plus, Askalante, ne plus!’ susuris la Stigiano, e 
lua okuli brulis en la nokto tam rede kam olti di 
vampiro. Squatante, lu sizis manuedo de konjelanta 
sango del flako en qua lua viktimo jacis, e frotis ol aden 
l’okuli dil kupra serpento til ke la flava gemi esis 
kovrita per karmezina maskilo. 

‘Blindigez vua okuli, mistika serpento,’ lu kantis per 
susuro qua frostigis la sango. ‘Blindigez vua okuli 
kontre la lunlumo ed apertez oli a plu obskur abismi! 
Quon vu vidas, ho serpento di Set? Quan vu advokas 
ek l’abismi dil Nokto? L’ombro di qua falas adsur la 

deskreskanta Lumo? Advokez lu a me, ho serpento di 
Set!’ 

Dum ke lu karezis la squami per stranja cirklatra 
movado dil fingri, movado qua sempre adportis la 
fingri retroe a lia komenco-punto, lua voco sinkis plu 
base e lu susuris obskura nomi e sangoza sorci qui esis 
obliviita tra la mondo ecepte en la feroca doplandi di 
tenebroza Stigia, ube monstratra formi movas en la 
krepuskulo dil tombi. 

Esis movo en la aero cirkum lu, tala vortico quala 
esas en aquo kande ula ento venas a la surfaco. 
Sennoma vento frostiganta kurte suflis vers lu, quale se 
de apertita Pordo. Thoth sentis ento dop lu, ma ne 
addope regardis. Lu fixigis sua regardo ye la 
lunlumizita marmoro, ube tenua ombro flotacis. Dum 
ke lu duris sua susuranta sorci, ta ombro kreskis e 
klareskis, til ke ol esis distinta ed hororinda. Olua 
konturo ne dessimilesis la formo di giganta babuino, 
ma tala babuino nultempe marchis sur la tero, ne mem 
en Stigia. Ankore Thoth ne regardis, ma tiris ek sua 
zono sandalo di sua mastro—sempre portata segun la 
febla espero ke lu povos tale uzar ol—e jetis ol addop 
su. 

‘Konoceskez ol bone, sklavo dil Ringo!’ lu klamis. 
‘Trovez ta qua weris ol e destruktez lu! Regardez lu en 
l’okuli e frapez lua anmo per fulmino, ante ke vu 
arachez lua guturo! Mortigez lu! Yes,’ per blinda 
explozo pasionoza, ‘ed omnu apud lu!’ 

Thoth vidis grabita per ombro sur la lunlumizita 
muro, ke la hororajo abasas olua misformacita kapo e 
flaras l’odoro quale repugnanta hundo. La pavoriganta 
kapo retroe jetesis e l’ento jiris ed iris quale vento tra 

l’arbori. La Stigiano jetis sua brakii adsupre pro exulto 
frenezioza, e lua denti ed okuli brilis en la lunlumo. 

Soldato postenizita exter la muri kriis pro tresayanta 
hororo kande granda nigra ombro havanta flamifanta 
okuli saltis trans la muro e preterpasis lu kun 
impetuoza ventego. Ma ol esis tante rapide foririnta, ke 
la konfuzigita militisto stacis, kurioza kad ol esabus od 
sonjo od halucino. 


4. 

Yuna la mondo efebla la homi, 

E demoni libere destruktis. 

Me kontre Set per fairo e stalo, 

Per la suko dil upasiero luktis; 

Dum ke me dormas en la nigra monto 
Ed l’epoki efacas omna nomi, 

Kad vi oblivias ta qua kombatis 
La Serpento por salvar homi? 

En la granda dormo-chambro havanta alta ora kupolo 
sole dormis e sonjis la rejulo Konan. Tra griza nebulo 
vorticanta il audis stranja advoko, febla e fora, e 
quankam il ne komprenis ol, semblis ke il ne povas 
ignorar ol. Tenante l’espado en manuo, il iris tra la 
griza nebulo quale homo marchas tra nubi, e dum ke lu 
marchis, la voco plu distinteskis, til ke il komprenis la 
parolata vorto—esis ilua propra nomo kriata de trans 
l’abismi di Spaco o Tempo. 

Nun la nebulo dispersesis ed il vidis, ke il esas en 
koridoro granda ed obskura qua semblas esar cizelagita 

*Arboro (Antiaris toxicaria) di Afrika e di Asia qua havas latexo uzata 
kom veneno por flechi. 


23 



ek solida nigra petro. Ol ne esis lumizita, ma per ula 
magio il klare vidis. La pavimento, plafono, e muri esis 
polisita e matide brilis, ed esis skultita per figuri di 
anciena heroi e mi-obliviata dei. II fremisis vidante la 
vasta konturi tenebroza dil Oldi Sennoma, ed 
ulmaniere savis, ke mortiva pedi ne trapasabis ta 
koridoro dum yarcenti. 

II venis a larja eskalero cizelagita ek la solida petro, e 
la muri dil shakto esis ornita per esotera simboli tante 
anciena e hororinda, ke li igis la rejo Konan havar 
ganso-pelo. Singla grado esis skultita per rabomininda 
figuro dil Olda Serpento, Set, por ke ye singla pazo il 
pozez sua talono adsur la kapo dil Serpento, quale 
intencita de pos anciena epoki. Malgre to, il esis 
tranquila. 

Ma la voco ankore advokis il, e fine, en obskureso 
nepenetrebla da ilua materiala okuli, il eniris stranja 
kripto, e vidis nebulatra figuro havanta blanka barbo, 
qua sidis sur tombo. La hari di Konan herisis su ed il 
sizis sua espado, ma la figuro parolis per toni tombatra. 

‘Ho homo, ka vu konocas me?’ 

‘Ne me, per Krom!’ blasfemis la rejulo. 

‘Homo,’ dicis l’ancienulo, ‘me esas Epemitreus.’ 

‘Ma Epemitreus la Sajulo esas mortinta dum mil-e- 
kinacent yari!’ balbutis Konan. 

‘Askoltez!’ imperis l’altru. ‘Quale stoneto jetita aden 
obskura lago difuzas ondeti a la fora rivi, talamaniere 
eventi en la Mondo Nevidebla plaudas quale ondi ye 
mea dormado. Me bone merkis vu, Konan de Kimeria, 
ed la estampo di brava agi esas sur vu. Ma mala fati 
esas en la lando kontre qui vua espado ne povas 
helpar.’ 

£ Vu parolas enigmatatre,’ Konan perturbite dicis. 
‘Lasez me vidar mea enemiko e me fendos lua kranio al 
denti.’ 

‘Liberigez vua barbara furio kontre enemiki havanta 
karno e sango,’ respondis l’ancienulo. ‘Me ne devas 
shirmar vu kontre homi. Esas mondi obskura quin la 
homaro apene konjektas, en qui senforma monstri 
pazegas—demoni advokata de la Extera Nihili por 
obtenar formi materiala ed lacerar ed manjar segun la 
imperi di mala magiisti. Esas serpento en vua domo, ho 
rejulo—en vua rejio esas vipero ek Stigia qua havas la 
obskura sajeso dil ombri en sua anmo tumultoza. Quale 
dormanto sonjas pri la serpento qua apude reptas, me 
sentis la abomininda prezenteso di la novico di Set. Lu 
esas ebria pro povo terorinda, e lua frapi kontre lua 
enemiko forsan ruinos la rejio. Me advokis vu a me por 
donacar a vu armo por uzar kontre lu e lua hundi 
infernala.’ 

‘Ma pro quo?’ Konan perplexe questionis. ‘On dicas, 
ke vu dormas en la nigra kordio di Golamira, deube vu 
sendas vua fantomo per nevidebla ali por helpar 
Aquilonia ye bezono, ma me—me esas stranjero e 
barbaro!’ 

‘Tacez!’ La toni fantomatra reperkutis tra la granda 
tenebroza kaverno. ‘Vua destino esas ligita ad 
Aquilonia. Giganta eventi formacesas en la reto ed sino 
di Fato, ed sorcero dementa pro sango ne obstruktez la 
voyo di destino imperiala. Yarcenti ante nun Set tordis 
su cirkum la mondo quale pitono cirkum viktimo. Dum 
mea tota vivo, tam longa kam la vivi di tri vulgara 
homi, me luktis kontre lu. Me fugigis lu aden la ombri 
di la sudo misterioza, ma en obskura Stigia, homi 
ankore adoras ta qua segun ni esas la arkidemono. 

Quale me luktis kontre Set, tale me luktas kontre lua 
adoranti e lua partisani e lua akoluti. Prizentez vua 
espado.’ 

Astonata, Konan obediis, ed adsur la granda lamo, 
proxim l’arjenta espado-konko, l’ancienulo trasis, per 
magra fingro, stranja simbolo tam brilanta kam blanka 
fairo en l’ombri. E tainstante kripto, tombo, ed 
ancienulo desaparis, e Konan perplexe saltis ek sua lito 
en la granda dormo-chambro havanta ora kupolo. E 
stacante konfuzigate pro la stranjeso di ta sonjo, il 
vidis, ke il tenas sua espado en sua manuo. Ed ilua hari 
staceskis sur sua nuko, pro ke en la larja lamo simbolo 
esabis grabita—konturo di fenixo. Ed il rimemoris, ke 
sur la tombo en la kripto il vidabis to quon il pensis 
esar simila figuro ek petro. Nun lu esis kurioza, kad ol 
esabis nur petra figuro, ed il havis ganso-pelo pro la 
stranjeso. 

Dum ke il stacis, furtatra sono en l’extera koridoro 
rivivigis il. Lu ne hezitis por explorar, ma meteskis sua 
homarmaro; il itere esis la barbarulo, tam suspektema 
ed alerta kam griza volfo akulita. 


5 . 

Quon me savas pri kulturo, o pri oro, ruzo, mentio? 

Me, naskint en nuda lando, edukit sub la cielo. 

Lango subtil, ruzo trompant falias kande sabri kantas; 
Hastez, mortez, ho vi hundi—me esis viro ante esar rejo. 

LA VOYO DI REJI 

Tra la silenco qua plenigis la koridoro dil rejala palaco 
sekrete iris duadek furtatra figuri. Lia furtema pedi, o 
nuda o weranta mola ledro, nule sonis sur o densa 

tapiso o marmora karelo. La torchi en nichi alonge la 
koridori rede brilis sur poniardo, espado, ed akuta 
armhakilo. 

‘Tacez, omni!’ susuris Askalante. ‘Haltigez ta damnite 
lauta respirado, irge qua esas! L’oficiro dil nokto- 
guardo forsendis la plumulto dil sentineli de ta koridori 
ed ebriigis la ceteri, ma ni ankore mustas sorgar. 
Retroirez! La guardo venas!’ 

Li presis su dop skultita kolonaro, e preske quik dek 
giganti weranta nigra homarmaro pretermarchis per 
mezurita pazi. Ilia vizaji montris dubito regardante 
l’oficiro qua duktas ili de ilia devo-posteno. Ta oficiro 
esis kelke pala; dum ke la guardo pasas la celita 
konspiranti, on vidas, ke il vishas sudoro del fronto per 
trepidanta manuo. II esis yuna, e tala perfideso kontra 
rejo ne esis facila por il. II mentale maledikis la 
vanitatoza spensemeso qua debizabis il al pekunio- 
prestisti ed igis il esar nur piono di konspiranta 
politikisti. 

La guardo kliktante iris e desaparis del koridoro. 

‘Bonege!’ Askalante ridetis. ‘Konan dormas sengarda. 
Hastez! Se li trovas ni dum mortigar il, ni perdesas—ma 
kelka homi federos su a mortinta rejo.’ 

‘Yes, hastez!’ kriis Rinaldo; lua blua okuli brilis quale 
l’espado quan il ociligis super sua kapo. ‘Mea lamo 
durstas! Me audas la venanta vulturi! Adavane!’ 

Ili temerare hastis tra la koridoro ed haltis avan 
orizita pordo havanta la simbolo dil rejala drako di 
Aquilonia. 

‘Gromel!’ imperis Askalante. ‘Enruptez ica pordo!’ 

La gigantulo profunde inhalis e lansis sua potenta 
korpo adsur la paneli; olti jemis e kurveskis sub la 

shoko. Itere il squatis e lansis su. Per krakanta rigli e 
frakas-bruiso de ligno, la pordo ruptesis e falis. 

‘Aden!’ bramis Askalante, brulante pro la spirito dil 
ago. 

‘Aden!’ kriis Rinaldo. ‘Morto al tirano!’ 

Li quik haltis. Konan afrontis li, ne nuda viro sen 
armi qua perplexe vekas de profunda dormado por esar 
buchita quale mutono, ma barbarulo alerta ed akulata, 
mi-homarmarizita, qua tenas sua ionga espado en la 
manuo. 

Dum instanto l’imajo restis—la quar rebela nobeluli 
ye la ruptita pordo, e la amaso de vizaji sovaja ed 
haroza qui presis dop li—omnu senmova pro ta vidajo 
dil gigantulo havanta okuli brilanta qua stacas, espado 
en manuo, meze dil chambro lumizita da kandeli. 
Tainstante Askalante vidis, sur tableto apud la rejala 
lito, l’arjenta ceptro e la dina ora cirkleto qua esas la 
krono di Aquilonia, e ta vidajo freneziigis il pro 
dezirego. 

‘Aden, kanalii!’ kriis la proskriptito. ‘II es nur un 
kontre duadek ed havas nula kasko!’ 

Vere; ne esabis sat multa tempo por metar la pezoza 
kasko plumizita, o lacagar la flanko-plaki dil kuraso, 
nek esabis tempo por sizar la granda shildo del parieto. 
Ma Konan esis plu bone protektita kam irga enemiko 
ecepte Volmana e Gromel, qui weras homarmaro. 

La rejulo regardis iracoze, perplexe. Qui esas li? II ne 
konocas Askalante; il ne povas vidar tra la klozita 
vizieri dil konspiranti homarmarizita, e Rinaldo tirabis 
sua kasqueto til sua okuli. Ma esas nula tempo por 
konjektar. Per kriacho qua resonas a la tekto, la 
mortiganti kuras aden la chambro, unesme Gromel. II 
venas quale asaltanta bovulo, kapavane, l’espado base 


28 



tenita por stroko desintestinigonta. Konan saltas por 
renkontrar il, ilua tota tigratra forteso en la brakio qua 
ociligis l’espado. Per siflanta arko la granda lamo brilas 
tra la aero e frapas la kasko dil Bosonano. Lamo e 
kasko kune frakasesas e Gromel senvive rulas adsur la 
pavimento. Konan retrosaltas, ankore tenas la frakasita 
espado. 

‘Gromel!’ il sputis, okuli astonate brulanta, nam la 
frakasita kasko revelis la fendita kapo; quik l’altri 
atakis. Poniard-punto gratis alonge ilua kosti inter 
kuraso e dorso-plako, akutajo di glavo brilis avan ilua 
okuli. II forjetis la poniardagisto per sua sinistra brakio, 
e stekis la ruptita espado-konko quale cesto aden la 
temporo dil espadagisto. La cerebro dil homulo spricis 
adsur ilua vizajo. 

‘Gardez la pordo, kin de vi!’ kriachis Askalante dum 
dansar cirkum la kantanta stal-vortico, nam il timis ke 
Konan pasez tra li ed eskapar. La kanalii instantale 
retropazis, lia komandero sizis pluri e shovis li a 
l’unika pordo, e dum ta kurta intervalo Konan saltis al 
parieto e sizis de ol anciena armhakilo qua, netushita 
da tempo, pendabis ibe dum mi-yarcento. 

Dorso an la parieto, il afrontis la homo-cirklo dum 
instanto, pose saltis aden lia mezo. II ne esis defensiva 
kombatanto; mem koram nerezistebla trupo, il sempre 
portas milito al enemiki. Irgu altra ja mortabus ibe, e 
Konan ipsa ne esperis transvivar; ma il feroce deziregis 
impozar tam multa domajo kam posibla ante falar. Ilua 
barbara anmo brulis, e la kansoni pri anciena heroi 
sonis en ilua oreli. 

Kande il saltis del parieto, la hakilo faligis 
proskriptito per tratranchita shultro, e la retroa stroko 
aplastis la kranio di altru. Glavi venenoze siflis cirkum 

il, ma morto preterpasis per anhelanta marjini. La 
Kimeriano movis per blindiganta rapideso. II esis tigro 
inter babuini, il saltis, pazis adlatere, jiris, prizentis 
sempre movanta skopo-plako, e la hakilo texis morto- 
roto cirkum il. 

Kurtatempe l’asasineri feroce presis il, blinde frapis, 
jenata per lia propra amaso; e subite li retropazis—du 
kadavri sur la pavimento esis muta pruvi di la furio dil 
rejulo, quankam Konan ipsa sangifis de vunduri en la 
brakio, kolo, e gambi. 

‘Kanalii!’ kriachis Rinaldo, ed il forjetis sua plumizita 
kasqueto, l’okuli dementoze brulis. ‘Ka vi retrotiras vi 
del kombato? Ka la tirano vivos? Forirez!’ 

II precipitis su, demente hakis, ma Konan, 
rikonocante il, frakasis ilua espado per terorinda 
frapego, e per povoza pulso dil apertita manuo, 
shanceligis il a la pavimento. La rejulo recevis la glavo- 
pinto di Askalante en la sinistra brakio, e la 
proskriptito apene salvis su per inklinar la kapo e 
retroe saltar del ocilanta hakilo. Itere la volfi jiris vers 
il e la hakilo di Konan kantis ed aplastis. Haroza 
fripono squatis sub la stroko e lansis su a la gambi dil 
rejulo; ma pos luktar dum kurta instanto kontre turmo 
semblante fera, lu adsupre regardetis en bona tempo 
por vidar la falanta hakilo, sen tempo por evitar ol. 
Interime un de lua kamaradi levis sabro per la du 
manui e trahakis la sinistra shultro-plako dil rejulo e 
vundis la suba shultro. Quik la kuraso di Konan esis 
plenigita per sango. 

Volmana addextre ed adsinistre jetis l’atakanti pro 
sovaja nepacienteso, shovis su tra la turbo e 
mortigante hakis vers la neprotektita kapo di Konan. 
La rejulo profunde inklinis sua kapo e la siflanta 

espado super ilu tranchis loklo de ilua nigra hararo. 
Konan turnis su sur sua talono e frapis del flanko. La 
hakilo tratranchis la stala kuraso e Volmana falis, la 
sinistra flanko krumplinta. 

‘Volmana!’ anhelante dicis Konan. ‘Me rikonocus ta 
nano en inferno—’ 

II rektigis su por afrontar la furioza atako di Rinaldo, 
qua frenezioze e neprotektite adkuris, armizita nur per 
poniardo. Konan retrosaltis e levis la hakilo. 

‘Rinaldo!’ Ilua voco stridis pro urjanteso furioza. 
‘Retroirez! Me ne volas vun mortigar—’ 

‘Mortez, tirano!’ kriis la dementa minestrelo, e lu 
kapavane lansis su vers la rejulo. Konan lentigis la 
stroko quan il abominis donar, til ke esis tro tarda. II 
frapis per blinda desespero nur sentinte la mordo di 
stalo en neprotektita flanko. 

Rinaldo falis, la kranio frakasita, e Konan retroe 
shancelis a la parieto. Sango spricis de inter la fingri 
qui prenis lua vunduro. 

‘Irez nun e mortigez il!’ kriis Askalante. 

Konan pozis sua dorso an la parieto e levis sua 
armhakilo. II stacis, imajo di lo primordiale nevinkebla 
—gambi larje pozita, kapo avane pozita, l’una manuo 
tenante la parieto por apogar il, l’altra alte tenante la 
hakilo, la granda muskuli kordatre salianta, e la vizajo 
skultita kom morto-gruno furioza—l’okuli terorinde 
bruleganta tra sangoza nebulo qua maskis oli. La 
homuli hezitis—sovaja, kriminala, debochema ili esis, 
ma ili esis homi civilizita, de raso civilizita; hike esis la 
barbarulo—la mortiganto naturala. Li retrotiris su— 
mortanta tigro ankore povas mortigar. 

Konan sentis lia necerteso e feroce ridetis sen joyo. 

‘Qua unesme mortos?’ il murmuris per labii aplastita 
e sangifanta. 

Askalante saltis quale volfo, haltis preske meze dil 
aero per rapideso nekredebla, e falis sternanta su por 
evitar la morto qua siflis vers il. II furioze jiris sur sua 
pedi e rulis adlatere dum ke Konan rekuperis de sua 
faliinta stroko ed itere frapis. Nun la hakilo profunde 
sinkis aden la polisita pavimento apud la gambi di 
Askalante. 

Altra misguidata danjerozulo selektis ta instanto por 
atakar, lua kompanuli sequis mi-kordie. Lu intencis 
mortigar Konan ante ke la Kimeriano povas tirar la 
hakilo ek la pavimento, ma erorabis. La reda hakilo 
levesis e frakasis e karmeniza homo-karikaturo esis 
jetita a la gambi dil atakanti. 

Tainstante timinda kriacho venis del kanalii ye la 
pordo, kande nigra misformacita ombro falis adsur la 
parieto. Omnu ecepte Askalante jiris vers la krio, e 
pose, ululante quale hundi, li shovis su blinde tra la 
pordo kom turbacho frenezioza e blasfemanta, e 
dissemis su fugante tra la koridori. 

Askalante ne regardis la pordo; il nur regardis la 
vundata rejulo. II supozis, ke la lukto-bruiso tandem 
vekigabis la palaco, e ke fidela guardani venas, 
quankam mem tainstante semblis esar stranja, ke lua 
kruda fuganta maliculi tante terorinde kriachas. Konan 
ne regardis la pordo pro ke il regardas la proskriptito 
havanta okuli di mortanta volfo. En ta krizo la cinikala 
filozofio di Askalante ne abandonis il. 

‘Omno semblas perdita, partikulare honoro,’ il 
murmuris. ‘Tamen la rejulo stacante mortas—e—’ Irge 
qua pensado trapasis ilua mento ne esos konocata; nam 
sen finigar la frazo, il gracioze kuris vers Konan dum 

ke la Kimeriano uzis sua hakilo-brakio por vishar la 
sango ek sua blindigita okuli. 

Ma mem dum ke il atakeskis, stranja vento suflis en 
la aero e pezajo terorinde frapis inter ilua shultri. II 
falis kapavane e doloriganta unglegi sinkis aden ilua 
karno. Furioze tordigante su sub l’atakanto, il turnis 
sua vizajo e regardegis la vizajo di Koshmaro e 
lunatikeso. Sur il blotisis granda nigra kozo quan il 
konocis naskir en nula mondo racionoza od homala. La 
nigra bavanta dentegi di ol esis proxim ilua fauco e la 
brileso di olua flava okuli velkigis ilua membri quale 
mortiganta vento velkigas yuna frumento. 

La repugneso di olua vizajo superiris simpla 
bestialeso. Ol forsan esus la vizajo di anciena e maligna 
mumio animata da vivo demonatra. En ta abomininda 
traiti l’okuli dil proskriptito semblis vidar, simile ad 
ombro en la cirkondanta dementeso, simileso febla e 
terorinda a la sklavo Thoth-Amon. Lore la filozofio 
cinikala e su-suficanta di Askalante abandonis il, e per 
hororanta krio il cedis sua spirito ante ke ta bavanta 
dentegi tushis il. 

Sukusante la sango-guti de sua okuli, Konan senmove 
regardegis. Komence il opinionis, ke hundo granda e 
nigra stacas super la distordita kadavro di Askalante; 
sua vido klareskis, ed il vidis, ke ol esas nek hundo nek 
babuino. 

Per krio quala eko dil morto-krio di Askalante, il 
shancelis for la parieto e renkontris la saltanta hororo 
per lanso dil hakilo qua havis en ol la tota desesperanta 
povo di ilua elektrizita nervi. L’armo flugante rikochis 
de l’obliqua kranio quan ol devus fendir, e la rejulo esis 
forjetita trans la duimo dil chambro per la shoko dil 
giganta korpo. 

La bavanta boko klozis adsur la brakio quan Konan 
levis por gardar sua fauco, ma la monstro ne esforcis 
mortigante sizar il. Super ilua mutilita brakio, ol 
demonatre regardegis l’okuli dil rejulo, en qui esis 
reflektita imajo di la sama hororo qua brilis en la 
mortinta okuli di Askalante. Konan sentis sua anmo 
velkar e tiresar ek sua korpo por dronesar en la flava 
putei di kosmala hororo, qua fantomatre brilis en la 
senforma kaoso qua kreskis cirkum il por glutar ilua 
tota vivo e mento-saneso. Ta okuli kreskis e 
giganteskis, ed en oli Konan vidis la vereso dil omna 
horori abismala e blasfemoza qui insidias su en l’extera 
obskureso di senforma nihili e nigra profundaji. II 
apertis sua sangifanta labii por kriachar sua odio ed 
abomino, ma nur sika stertoro venis ek ilua guturo. 

Ma la hororo qua paralizabis e destruktabis Askalante 
incitis en la Kimeriano frenezioza furio simila a 
dementeso. Per volkanala tordo dil tota korpo il retroe 
falis, ne atencis l’agonio de sua lacerita brakio, e tranis 
la monstro kun il. Ed ilua manuo frapis ulo quan ilua 
milito-mento rikonocis kom la mancho di la frakasita 
espado. Instintale il sizis ol e frapis per la tota povo di 
nervo e tendino, quale on poniardagas. La ruptita lamo 
profunde sinkis e la brakio di Konan liberigesis dum ke 
l’abomininda boko beis pro angoro. La rejulo 
violentoze forlansesis, e levante su per un manuo, il 
astonate vidis la terorinda konvulsi di la monstro, ek 
qua viskoza sango spricis tra la granda vunduro 
lacerita da la ruptita lamo. Dum ke il spektis, olua 
baraktado cesis ed ol spasmoze jacis, adsupre 
regardante per sangoza okuli mortinta. Konan 
palpebragis e sukusis la sango ek sua propra okuli; 

semblis ad il, ke l’ento fuzeskis aden amaso slimoza e 
nestabila. 

Lore mixuro de voci venis ad ilua oreli, e la chambro 
plenigesis per la tandem vekigita homi dil korto— 
kavalieri, peri, dami, soldati, konsileri—omni balbutis e 
kriis ed obstruktis l’una l’altra. La Nigra Draki furiante 
asistis, blasfemante ed arufante, manui sur la manchi di 
glavi e stranjera blasfemi inter lia denti. Pri la yuna 
oficiro dil pordo-guardo nulu savis, e lu ne esis trovita 
lore o pose, quankam on avide serchis lu. 

‘Gromel! Volmana! Rinaldo!’ klamis Publius, chefa 
konsilero, e tordis sua grasoza manui dum stacar inter 
la kadavri. ‘Nigra perfideso! Ulu mortale pendigesos 
pro to! Advokez la guardo.’ 

‘La guardo es hike, olda stultulo!’ arogante dicis 
Palantides, komandero dil Nigra Draki; il obliviis la 
rango di Publius pro la preso di ta instanto. ‘Cesez vua 
miaulo e helpez ni bandajizar la vunduri dil rejulo. II 
preske sangifas til morto.’ 

‘Yes, yes!’ kriis Publius, homo facita por projeti, ne 
agi. ‘Ni bandajizez ilua vunduri. Querez omna mediko 
dil korto! Ho, mea suvereno, quala shamo por I’urbo! 
Ka vu esas mortigita?’ 

‘Vino!’ anhelante dicis la rejulo de la kanapeo ube li 
pozabis il. Li adportis gobleto ad ilua sangifanta labii 
ed il drinkis quale homo mi-mortinta pro dursto. 

‘Bonege!’ il grunis e retrofalis. ‘Mortigado es 
damninde sika laboro.’ 

Li estanchabis la sango-fluo, e l’inata vivo-forteso dil 
barbaro asertis su. 

‘Unesme la poniard-vunduro en mea flanko,’ il 
imperis la kort-mediki. ‘Rinaldo kompozis mortiganta 
kansono ibe, ed akuta esis la plektro.’ 

‘Ni devabis pendigir lu longe ante nun,’ balbutis 
Publius. ‘Nulo bona venas ek poeti—qua esas?’ 

II nervoze tushis la kadavro di Askalante per sua 
pedfingro sandalizita. 

‘Per Mitra!’ klamis la komandero. ‘Ilta esas 
Askalante, olima komtulo de Thun! Qua diablo duktis 
lu de lua dezerta frequenteyo?’ 

‘Ma pro quo lu tale regardegas?’ susuris Publius 
retrotirante su, lua propra okuli larja, e stranja piko 
inter la kurta hari sur la nuko di ta grasoza kolo. L’altri 
taceskis regardante la mortinta proskriptito. 

‘Se vi vidabus to quon lu e me vidis,’ grondis la 
rejulo, qua rekte sideskis malgre la protesti dil mediki, 
‘vi ne astonesus. Velkigez via vido per regardar—’ II 
subite haltis, boko beante, fingro vane indikante. Ube 
la monstro mortabis esas nur nuda pavimento. 

‘Krom!’ il blasfemis. ‘La ento fuzesis aden l’obceneso 
qua genitis ol! ’ 

‘La rejulo deliras,’ susuris nobelulo. Konan audis e 
klamis barbara blasfemi. 

‘Per Badb, Morigan, Macha e Nemain!’ il iracoze 
konkluzis. ‘Me es racionoza! Ol esis quala mixuro di 
Stigiana mumio e babuino. Ol venis tra la pordo, e la 
raskali di Askalante fugis avan ol. Ol mortigis 
Askalante, qua preske trapikabis me. Pose ol venis a 
me e me mortigis ol—quale, me ne savas, pro ke mea 
hakilo rikochis de ol quaze de roko. Ma me opinionas, 
ke la sajulo Epemitreus koncernis su pri to—’ 

‘Askoltez, il nomas Epemitreus, mortinta dum mil-e- 
kinacent yari!’ li susuris l’una a l’altra. 

‘Per Imirf bramis la rejulo. ‘Canokte me parolis kun 
Epemitreus! II advokis me per sonjo, e me alongiris 
nigra petra koridoro skultita per anciena dei, a petra 

eskalero, sur la gradi di qua esis la konturo di Set, til ke 
me atingis kripto e tombo ube esis skultita fenixo—’ 

‘Per la nomo di Mitra, suverena rejulo, tacez!’ Esis la 
chefa sacerdoto di Mitra qua kriis, e sua vizajo esis 
pala. 

Konan agitis sua kapo quale leono agitas sua krinaro, 
ed ilua voco esis dika per la bramo di iracoza leono. 

£ Ka me esas sklavo, por klozar mea boko segun vua 
impero?’ 

£ No, no, mea suvereno!’ La chefa sacerdoto trepidis, 
ma ne pro timo di rejala iraco. £ Me ne intencis ofensar.’ 
Lu inklinis sua kapo til la rejulo e parolis per susuro 
qua atingis nur l’oreli di Konan. 

‘Suvereno, ico esas afero ultre homala savo. Nur 
l’interna cirklo dil sacerdoti savas pri la nigra petra 
koridoro exkavita en la nigra kordio dil monto 
Golamira per nekonocata manui, e pri la tombo 
gardata da fenixo ube Epemitreus esis enterigita mil-e- 
kinacent yari ante nun. E depos ta ero nulu vivanta 
eniris ol, pro ke ilua selektita sacerdoti, pos ke li 
pozabis la sajulo en la kripto, obstruktis l’extera 
enireyo dil koridoro por ke nulu trovez ol, e tatempe 
ne mem la chefa sacerdoti savas ube ol esas. Nur 
parole, transdonita da l’elektita sacerdoti ad elektita 
kelki, jaluze gardata, l’interna cirklo dil akoluti di 
Mitra savas pri la tombo di Epemitreus en la nigra 
kordio di Golamira. To esas un de la fundamentala 
misterii di la kulto di Mitra.’ 

‘Me ne povas dicar per quala magio Epemitreus tiris 
me ad il,’ replikis Konan. ‘Ma me konversis kun il, ed il 
grabis signo sur mea espado. Pro quo ta signo facis ol 
mortigiva a demoni, o quala magio esas en ta signo, me 
ne savas; ma quankam la lamo ruptesis sur la kasko di 

Gromel, la fragmento esis sat longa por mortigar la 
hororo.’ 

‘Permisez me vidar vua espado,’ susuris la chefa 
sacerdoto per subite sika guturo. 

Konan montris l’espado ruptita e la chefa sacerdoto 
kriis e falis a sua genui. 

‘Mitra protektez ni kontre la povi di obskureso!’ lu 
anhelis. ‘La rejulo canokte ya parolis kun Epemitreus! 
Ed ibe sur l’espado—la sekreta signo quan nulu ma il 
darfas facar—l’emblemo dil nemortiva fenixo qua 
sempre sidas sur ilua tombo! Kandelo, rapide! Regardez 
itere ta loko ube la rejulo dicis, ke la koboldo mortis!’ 

Ca loko esis en l’ombro di ruptita skreno. Li forjetis 
la ’skreno e lumizis la pavimento per kandelo-lumo. E 
trepidanta silenco kaptis la homi qui regardis. Uli falis 
a sua genui kriante a Mitra, ed uli kriachante fugis ek 
la chambro. 

Sur la pavimento ube la monstro mortabis esis, simila 
a tushebla ombro, larja nigra makulo neefacebla; la 
ento livabis sua konturo klare grabita per sua sango, e 
ta konturo esis di nula ento di mondo racionoza e 
normala. Severe ed hororinde ol ibe jacis, ombro jetita 
da un de la simiatra dei qui squatas sur l’ombroza altari 
di tenebroza templi en l’obskura lando di Stigia. 

LA SKARLATA CITADELO 


En la prato di Shamu li kaptis Leono; 
Li charjis la membri perfera kateno; 
Li laute kriis kun trumpeto-sono, 

Li kriis, ‘Tandem kaptesas Leono!’ 
L’urbi diprato e fluvio forpasus 
Se la Leono itere chasus! 

ANCIENA BALADO 

1 . 


La mujo dil batalio minlauteskis; la krio di vinko esis 
mixita kun la jemo dil mortanti. Quale gaye kolorizita 
folii pos autunala sturmo, la vinkiti kovris la plana- 
lando; la kushanta suno brilis de polisita kaski, orizita 
masho, arjenta kurasi, ruptita espadi, e de la pezoza 
rejala faldi di silka standardi, renversita en flaki de 
koagulanta karmezino. En silencoza amasi sternesis 
milito-kavali e lia stale vestizita kavalkanti, fluanta 
krinari e fluktuanta plumi same makulizita per la reda 
fluo. Cirkum ed inter olti, quale tempesto-reziduo, esis 
dissemita kadavri lacerita e tramplita qui weras stala 
kasqueti e ledra vamsi—armarkisti e piquisti. 

L’olifanti bramis triumfo-fanfaro tra la planajo, e la 
hufi dil vinkinti grincis an la sini dil vinkiti dum ke 
omna linei vaganta e brilanta konvergis adinterne 
quale la radii di roto vers la loko ube la lasta 
transvivanto ankore facis lukto ne-egala. 

Tadie Konan, rejulo di Aquilonia, vidabis sua 
selektita kavalieraro desmuntita, aplastita e batita, e 
pulsita aden eterneso. Kun kinamil kavalieri il 
transpasabis la sudwesta frontiero di Aquilonia e 
kavalkabis aden la herboza agro di Ofir, ma trovis ibe 
sua olima aliancito, la rejulo Amalrus di Ofir, dispozita 
kontre su kun l’armeo di Strabonus, rejulo di Koth. Tro 
tarde il komprenis la kaptilo. Omno posibla de viro il 
facabis per sua kinamil kavalieri kontre triadek mil 
kavalieri, armarkisti e piquisti dil konspiranti. 

Sen armarkisti od infantrio, il lansabis sua 
homarmarizita kavalkanti vers la venanta armeo, 
vidabis la kavalieri dil enemiki en lia brilanta mash- 


* Korni facita ek dentegi di elefanto. 

kuti falar sub lia lanci, pecigabis la centro opozanta, e 
kapavane pulsabis la ruptita rangi, ma trovabis su 
kaptita en mordilo kande la netushita ali enklozabis il. 
L’armarkisti Shemida di Strabonus devastis ilua 
kavalieri, plumizis li per flechi trovanta omna 
kreviseturo en la homarmaro, faligis la kavali; e la 
piquisti Kothana enkuris por lancagar ta falinta 
kavalkanti. La mashizita lancisti dil ruptita centro ri- 
ordinis su, rinforcita per la kavalkanti dil ali, ed asaltis 
e ri-asaltis, fine ganis la batalio nur pro lia grandega 
nombro. 

L’Aquiloniani ne forfugabis; li mortabis sur l’agro, ed 
ek la kinamil kavalieri qui adsude sequabis Konan, ne 
unu vivante livis l’agro di Shamu. E nun la rejulo ipsa 
stacas akulita inter l’incizita kadavri di sua domo-trupi, 
dorso an amaso di mortinta kavali ed homi. Kavalieri 
Ofirana en orizita masho saltigis lia kavali trans 
kadavramasi por incizar la solitara figuro; kurta 
Shemidi havanta blue nigra barbi e Kothana kavalieri 
havanta bruna vizaji pede cirkondis il. La bruiso di 
stalo surdigis on; la figuro weranta nigra masho di la 
westala rejulo altigis su adsuper sua esamifanta 
enemiki e frapegis quale buchisto, uzante granda hako- 
kultelo. Kavali sen kavalkanti kuris tra l’agro; cirkum 
ilua ferizita pedi kreskis ringo de mutilita kadavri. Ilua 
atakanti retrotiris su de ilua desesperanta sovajeso 
anhelanta ed livida. 

Nun tra la linei krianta e blasfemanta kavalkis la 
chefi dil vinkanti—Strabonus havanta vizajo larja e 
bruna e ruzema okuli; Amalrus, magra, delikatega, 
perfidema, tam danjeroza kam kobrao; e la magra 
vulturo Tsotha-lanti vestizita nur per robi silka, sua 
granda nigra okuli brilis de vizajo simila a to di raptera 

ucelo. Misterioza rakonti esis naracita pri ta Kothana 
sorcero; en la vilaji nordal e westal, mulieri havanta 
desordinita harari pavorigis infanti per ilua nomo, e 
rebela sklavi esis abatita a submiso plu rapide per la 
minaco ke li vendesez ad il kam per flogilo. Homi dicis, 
ke il havas biblioteko plena di misterioza verki bindita 
per pelo di vivanta viktimi ed, en sennoma fosi sub la 
kolino sur qua ilua palaco situesas, ke il komercas kun 
la maligna povi e kambias krianta sklavini por despia 
sekretaji. II esis la reala regnanto di Koth. 

Nun il kolde ridetachis dum ke la rejuli haltis ye 
sekura disto de la severa figuro fere vestizita qua 
altigas su inter la mortinti. Avan ta sovaje blua okuli 
ocideme brulanta sub la kasko plumizita e nochizita, 
mem le maxim brava retrotiris su. L’obskura vizajo 
cikatrizita di Konan esis mem plu obskura pro pasiono; 
ilua nigra homarmaro esis hakita til ragi e makulizita 
per sango; ilua granda espado esis reda til l’espado- 
konko. En ta krizo la tota plako di civilizeso 
desaparabis; esis barbarulo qua afrontas la vinkinti. 
Konan esis naske Kimeriano, un de ta kolinani feroca e 
severa qui habitas lando nuboza e tenebroza en la 
nordo. Ilua historio, qua duktabis il a la trono di 
Aquilonia, esis bazo di ciklo de heroo-rakonti. 

Do nun la rejuli restis for il, e Strabonus imperis, ke 
l’armarkisti Shemida lansez lia flechi vers l’enemiko de 
disto; lua kapitani falabis quale matura frumenti sub 
l’espado dil Kimeriano, e Strabonus, tam sparema pri 
sua kavalieri kam pri sua pekunio, furioze spumifis. Ma 
Tsotha negis per kapsigno. 

‘Kaptez il vivanta.’ 

‘Facile dicita! ’ grunachis Strabonus, timante ke la 
giganto weranta nigra masho ulmaniere hakez voyo a 

li tra la lanci. ‘Qua povas kaptar vivanta homo- 
manjanta tigro? Per Ishtar, ilua talono stacas sur la koli 
di mea maxim habila espadagisti! Dum sep yari e per 
amasi de oro singlu preparesis, ed ibe li jacas, karno 
por milani. Flechi, me dicas!’ 

£ Me repetas, no!’ Tsotha kurte dicis, e decensis de sua 
kavalo. Lu kolde ridis. ‘Ka vu ne ja saveskas, ke mea 
mento esas plu forta kam mea espado?’ 

Lu trapasis la piquist-linei, e ta giganti en stala 
kasqueti e mash-kurasi pavorante kontraktis su, por ne 
tushar mem la jupo di lua robo. Ne min rapide la 
kavalieri plumizita lasis spaco por lu. Lu pazis trans la 
kadavri e konfrontis la feroca rejulo. L’armeo spektis 
per tensa tacemeso e retenis la respiro. La figuro nigre 
homarmarizita stacis per terorinda minaco avan la 
magra formo weranta silka robo; il alte tenis l’espado 
nochizita e sangizita. 

£ Me ofras a vu vivo, Konan,’ dicis Tsotha; kruela 
gayeso ebuliis en sua voco. 

£ Me donas a vu morto, sorcero,’ grunachis la rejulo, e 
per fera muskuli e feroca odio hakis l’espado por 
tranchar la magra torso di Tsotha. Ma mem dum ke 
l’armeo kriis, la sorcero adavane pazis tro rapide por 
ke okulo videz, ed evidente nur tushis per aperta 
manuo la sinistra brakio di Konan, ube la masho esis 
hakita del rigida muskuli. La siflanta lamo deviacis del 
arko e la mashizita giganto pezoze krulis al tero e 
senmove jacis. Tsotha taceme ridis. 

‘Prenez il e ne pavorez; la dentegi dil leono esas 
arachita.’ 

La rejuli pluproximeskis e, frapita da solena timo, 
regardis la falinta leono. Konan rigide jacis quale 

mortinto, ma lua okuli brilegis vers li, larje apertita, e 
brulis pro impotenta furio. 

‘Quon vu facis ad il?’ Amalrus perturbite questionis. 

Tsotha montris sur sua fingro larja ringo stranje 
formacita. Lu klemis sua fingri, e del interna parto dil 
ringo ekpulsesis mikrega stala agulo similante lango di 
serpento. 

‘Ol esas trempita en la suko dil purpura lotuso qua 
kreskas en la fantomizita marshi di sudala Stigia,’ dicis 
la magiisto. ‘Olua tusho facas tempala paralizeso. 
Katenizez il e pozez il en charo. La suno kushas su e ni 
devas irar a Khorshemish.’ 

Strabonus turnis su al generalo Arbanus. 

‘Ni retroirez a Khorshemish kun la vunditi. Nur trupo 
de rejala kavalrio akompanez ni. Me komandas, ke vu 
jorne marchez a la frontiero di Aquilonia e siejez l’urbo 
Shamar. L’Ofirani provizos vi per manjaji alonge la 
voyo. Ni rajuntos vi tam balde kam posible kun 
rinforci.’ 

Do l’armeo havanta stale vestizita kavalieri, piquisti 
ed armarkisti e kampeyo-servisti, iris por kampar en la 
prato apud la batalio-agro. E tra la steloza nokto la du 
rejuli e la sorcero plu granda kam irga rejo kavalkis al 
chefurbo di Strabonus meze di briletanta trupo del 
palaco, akompanata da longa lineo de chari charjita per 
la vunditi. En un de ta chari jacis Konan katenizita, la 
rejulo di Aquilonia, la bitra saporo di vinkeso en ilua 
boko, la blinda furio di tigro kaptita en ilua anmo. 

La veneno qua rigidigis ilua fortega membri til 
impotenteso ne paralizis ilua mento. Dum ke la charo 
en qua il jacis rotolis alonge l’agri, ilua mento 
frenezioze jiris cirkum ilua vinko. Amalrus sendabis 
delegato por postular helpo kontre Strabonus, qua, lu 

dicis, spolias la westala domeno qua situesas quale 
konio inter la frontiero di Aquilonia e la vasta sudala 
rejlando di Koth. Lu demandabis nur mil kavalkanti e 
Konan ipsa, por kurajigar la senkurajigita regnati. 
Konan nun mentale blasfemis. Jeneroze il venabis kun 
nombro kinople plu granda kam to quon la perfidema 
monarko demandabis. Sincere il kavalkantis aden Ofir, 
ed esis afrontita dal supozita rivali aliancita kontre il. 
Esis testo signifikiva pri ilua prodeso, ke li havis tota 
armeo por kaptar il ed ilua kinamil viri. 

Reda nubo velizis ilua vido; ilua veini bufis pro furio 
ed en ilua tempori pulso iracigante palpitis. Dum ilua 
tota vivo il ne konocabis furio plu granda o plu 
impotenta. Per rapida ceni, la spektaklo di ilua vivo 
pasis avan ilua mentala okuli—panoramo en qua movis 
ombratra figuri, il ipsa en multa formi e standi— 
barbarulo pelo-vestizita; mercenario en kasko kornizita 
e mash-kuraso; korsaro en navo havanta pruo skultita 
kom drako e voyo-traco karmezina pro sango e 
spoliado alonge la sudala marbordi; kapitano di multa 
trupi werante stalo polisita, sur nigra kabranta kavalo; 
rejulo sur ora trono, leono-banero fluktuanta super il, e 
turbi di gaye buntizita gekortani qui genupozas. Ma la 
charo rotolanta e saltanta sempre retrotiris ilua pensaji 
por jirar furioze e monotone cirkum la perfideso di 
Amalrus e la sorco di Tsotha. La veini preske ruptis en 
ilua tempori, e la krii dil vunditi en la chari plenigis il 
per feroca plezuro. 

Ante noktomezo li transpasis la frontiero di Ofir e ye 
auroro aparis la turmo-pinti brilanta e rozea di 
Khorshemish ye la sudesta horizonto, la gracila turmi 
eklipsita da la citadelo severa e skarlata qua fore aparis 
quale sang-induturo en la cielo. Olta esis la kastelo di 

Tsotha. Nun un streta voyo, pavizita per marmoro e 
gardita da pezoza fera pordi, duktis adube ol kronizas 
la kolino super l’urbo. La flanki di ta kolino esis tro 
eskarpa por esar asencebla per altra voyo. De la muri 
dil citadelo on vidis la voyi larja e blanka dil urbo, 
minaretizita moskei, butiki, templi, domegi, e bazari. 
On anke vidis la palaci dil rejulo en larja gardeni alte 
murizita, luxoza abundi di fruktieri e flori, tra qui 
artificala rivereti murmuris, ed arjentea fonteni sencese 
spricis. Super omno regardegachis la citadelo quale 
kondoro squatanta sur viktimo, okupata pri lua propra 
maligna meditado. 

La forta pordegi inter la grandega turmi dil extera 
muro bruisoze apertesis, e la rejulo kavalkis aden sua 
chefurbo inter linei de piquisti dum ke kinadek 
trumpeti salutis lu. Ma nula homamaso esamifis en la 
blanke pavizita stradi por lansar rozi adsub la hufi dil 
vinkinto. Strabonus venabis plu rapide kam informo 
pri la batalio, e la populo vekante a sua jornala okupaji 
beis vidar la rejulo retrovenar kun mikra eskorto, e 
dubitis, ka ta auguras o vinko o falio. 

Konan, la vivo lente rienirante ilua veini, levis su del 
fundo dil charo por vidar la marveli di ca urbo 
nomizita la Rejino dil Sudo. II pensabis uldie kavalkar 
tra ca orizita pordegi avan sua stale vestizita esquadri, 
la granda leono-banero fluktuante super ilua kapo 
kaskizita. Ma il nun katenizita eniras, desvestizita de 
sua homarmaro, jetita quale sklavo adsur la bronza 
fundo di la charo di sua vinkanto. Gayeso kapricoza e 
diablatra superiris ilua furio, ma a la nervoza soldati 
qui vehis la charo, ilua ridado sonis quale murmuro di 
vekanta leono. 

2 . 


Shelo brilanta di mentio ancien; fablo pri Yuro orea— 

Vi per heredo ganabis ta kroni, ma Sango 
lapreco po l’ mea. 

Ta tronon ganita per sango, sudoro, perKrom, me 
nultempe vendus 

Po irga promiso pri vali de oro, ne mem 
se inferno sufendus! 

La Voyo di reji 

En la citadelo, en chambro havanta vultizita plafono ek 
skultita gagato, e l’arki di pordi cintilifanta per stranje 
obskura juveli, eventis stranja konklavo. Konan di 
Aquilonia, konjelata sango de nebandajizita vunduri 
sur ilua grandega membri, konfrontas sua kaptanti. 
Ambalatere stacas dek-e-du giganta negruli qui tenas 
hakili havanta longa shafti. Avan il stacas Tsotha, e sur 
divani jacas Strabonus ed Amalrus weranta silkaji ed 
oraji, briletanta per juveli. Nuda sklav-pueri apud li 
varsas vino aden tasi skultita ek un safiro. Forte 
kontraste stacas Konan, severa, sango-makulizita, nuda 
ecepte por lumbo-tuko, kateni sur ilua forta membri, 
ilua blua okuli brulanta sub l’intrikita nigra krinaro 
qua falas sur la larja brovo. II dominacas ta ceno, facas 
oripeli ek la pompo dil vinkanti per la pura vivozeso di 
elementala personaleso, e la reji fiera e splendida single 
agnoskas lo en sua sekreta kordii, e ne esas kontenta. 
Nur Tsotha esas tranquila. 

‘Nia deziri esas rapide dicita, Rejulo di Aquilonia,’ 
dicis Tsotha. ‘Ni deziras extensar nia imperio.’ 

‘E do vi volas raptar mea rejio,’ rauke dicis Konan. 

‘Quo esas vu, ecepte aventurero sizinta krono, por 
qua vu ne havis plu multa yuro kam irga vaganta 
barbaro?’ respondis Amalrus. ‘Ni es pronta ofrar a vu 
konvenanta kompenso.’ 

‘Ka kompenso?’ To esis explozo de profunda ridado 
del forta pektoro di Konan. ‘La preco di deshonoro e 
trahizo! Me esas barbarulo, do me vendez mea rejio ed 
olua populo po vivo e via sordida oro, ka yes? Ba! 
Quale vu ganis vua kroni, vu e ta porko havanta nigra 
vizajo apud vu? Via patri luktis e sufris, e donacis a vi 
lia kroni sur ora pleti. Por to quon vi heredis sen 
esforco—ecepte venenagir kelka fratuli—me kombatis. 

‘Vi sidas sur satino e glutachas vino por qua la 
populo sudorifas, e parolas pri la divina yuri di 
suvereneso—ba! Me klimis ek l’abismo di nuda 
barbareso al trono, e dum klimar me ekvarsis mea 
propra sango tam multe kam me ekvarsis la sango di 
altri. Se irgu hike havas yuro por regnar homi, per 
Krom, esas me! Quale vi pruvis vi supera a me? 

‘Me trovis Aquilonia tenata da porko quale vi—ta qua 
povus montrar genealogio de mil yari. La lando esis 
lacerita dal militi dil baroni, e la populo kriis pro 
opreso ed imposti. Nun nula nobelo di Aquilonia 
audacas male traktar la maxim humila homo de mea 
regnati; e l’imposti dil populo esas plu lejera kam 
irgaloke en la mondo. 

‘Ka vi? Vua fratulo, Amalrus, havas l’estala parto di 
vua rejio e defias vu. E vu, Strabonus, vua soldati mem 
nun siejas la kasteli di plu kam dek-e-du rebela baroni. 
La populi di via amba rejii aplastesas al tero da imposti 
e taxuri tiranal. E vi spolius la mea—ha! Desligez mea 
manui e me vernisizos ta pavimento per via cerebri!’ 

Tsotha kolde ridetachis pro vidar la furio di sua rejala 
kompani. 

£ To omna, quankam vera, ne relatas. Nia projeti ne 
koncernas vu. Vua responso finos kande vu signatabos 
ica pergameno, qua esas abdiko favoranta la princo 
Arpelo di Pelia. Ni donacos a vu armi e kavalo, e 
kinamil ora luna-i, e duktos vu al estala frontiero.’ 

‘Ed abandonos me ibe, de ube me unesme kavalkis 
aden Aquilonia kom mercenario en olua armei, ecepte 
kun la plusa charjo dil nomo di trahizero!’ La rido di 
Konan esis la profunda e kurta aboyo di lupo. ‘Arpelo, 
ka? Me suspektis ta buchisto di Pelia. Ka vi ne mem 
povis sincere ed honeste furtar e spoliar, ma vi bezonas 
pretexto, irgequante febla? Arpelo reklamacas traco di 
rejala sango, do vi uzas lu kom pretexto por furtar, e 
regnos per satrapo! Me prefere vidus vi en inferno.’ 

‘Vu es folulo!’ klamis Amalrus. ‘Vu es en nia manui, e 
ni povas segunvole havar e krono e vivo!’ 

La respondo di Konan esis nek rejala nek nobla, ma 
instintale karakteriziva dil viro, di qua la barbara 
naturo nultempe cedabis su al adoptita kulturo. II 
sputis aden I’okuli di Amalrus. La rejo di Ofir saltis a 
sua pedi kun krio di insultata furio, e tastis por sua 
dina espado. Tirante ol, lu kuris vers la Kimeriano, ma 
Tsotha intervenis. 

‘Vartez, sinioro; ca homo esas mea kaptito.’ 

‘Eorirez, sorcero!’ kriachis Amalrus furieskante pro la 
fairo en la blua okuli dil Kimeriano. 

‘Retroirez, me dicas!’ bramis Tsotha, ecitata til 
terorinda iraco. Lua magra manuo venis ek sua maniko 
e lansis polvo-nubo aden la tordita vizajo dil Ofirano. 
Amalrus kriis e retroe shancelis, kovris sua okuli; 
l’espado falis de lua manuo. Lu laxe falis adsur la 

divano, dum ke la gardisti senmove spektis e la rejulo 
Strabonus rapide glutegis plusa gobleto de vino, 
tenante ol per tremanta manui. Amalrus abasis sua 
manui e fortege sukusis sua kapo; koncio lente rieniris 
lua griza okuli. 

£ Me esis blindigita,’ lu grunis. ‘Quon vu facis, 
sorcero?’ 

‘Nur gesto por konvinkar vu pri qua esas la vera 
mastro,’ kurte dicis Tsotha; la maskilo di lua 
ceremoniala pretexto falis e revelis la nuda maligna 
karaktero di la viro. ‘Strabonus ja lernis sua leciono— 
vu lernez la vua. To quon me lansis aden vua okuli esis 
nur polvo trovita en Stigiana tombo—se me itere 
forbrosus olia vido, me igus vu tastar en obskureso 
dum vua tota vivo.’ 

Amalrus levis sua shultri, kapricoze ridetis, e prenis 
gobleto por disimular sua timo e furio. Kom polisita 
diplomacisto, lu rapide riganis equilibro. Tsotha turnis 
su a Konan, qua neperturbeble stacabis dum ta ceno. 
Pos gesto del sorcero, la negruli sizis la kaptito ed igis 
il marchar dop Tsotha, qua duktis li ek la chambro tra 
arkatra pordo aden sinuifanta koridoro, en qua la 
pavimento esis ek buntizita mozaiki, la muri esis 
inkrustita per ora stofo ed arjenta grabaji, e de la 
vultizita plafono pendis ora incensizili, qui plenigis la 
koridoro per revatra nubi parfumizita. Li turnis su 
aden plu streta koridoro ek gagato e nigra jado, 
obskura e terorinda, qua iris til latuna pordo, super 
l’arko di qua homala kranio hororinde ridetachis. Ye ta 
pordo stacis figuro grasoza e repugnanta qua tenis 
klefaro—la chefa eunuko di Tsotha, Shukeli, pri qua 
pavoriganta rakonti susuresis—homo en qua bestiala 

dezirego por tormento remplasabis la normala pasioni 
homala. 

La latuna pordo apertesis a streta eskalero qua 
semblis sinuifar adinfre til la reala internajo dil kolino 
sur qua situesis la citadelo. La bando decensis ta 
eskalero, tandem haltis avan fera pordo, di qua la 
forteso semblis esar nenecesa. Komprenende, ol ne 
apertesis a pura aero, ma esis konstruktita quale se ol 
rezistez la batado di mangoneli* ed arieti. Shukeli 
apertis ol, e dum ke lu apertis la pezoza pordo, Konan 
remarkis l’evidenta destranquileso dil gigantuli qui 
gardas il; mem Shukeli semblis nervoze regardar l’ultra 
obskureso. Dop la granda pordo esis duesma barilo 
facita ek granda stala stangi. Ol riglagesis da injenioza 
riglo havanta nula seruro, movebla nur de extere; ca 
riglo esis movita, la greto glitis aden la muro. Li 
trapasis aden larja koridoro, en qua la muri, 
pavimento, e vultizita plafono semblis esir skultita ek 
solida petro. Konan komprenis, ke il esas profunde sub 
la tero, mem sub la kolino ipsa. L’obskureso presis la 
torchi dil gardisti simile a kozo sentiva ed animata. 

Li ligis la rejulo a ringo en la petra muro. Super ilua 
kapo en muro-nicho li pozis torcho, por ke il stacez en 
nebrilanta lum-micirklo. La negruli deziregis irar; li 
murmuris inter su, e timoze regardetis l’obskureso. 
Tsotha gestis ke li forirez, e li faletante rapide marchis 
tra la pordo, timante ke l’obskureso ganos formo 
palpebla e saltos adsur lia dorsi. Tsotha turnis su a 
Konan, e la rejulo destranquile remarkis, ke l’okuli dil 
sorcero brilis en la mi-obskureso, e ke lua denti 
similesis la dentegi di lupo e blanke brilis en l’ombri. 


* Sorto de katapulto. 

‘Nun adio, barbarulo,’ mokis la sorcero. ‘Me mustas 
kavalkar a Shamar e la siejo. Pos dek dii me esos en 
vua palaco en Tamar kun mea militisti. Qua vorton vu 
volas, ke me dicez a vua homini, ante ke me senpeligos 
elia frianda peli por pergamen-volvaji sur qui me 
kronikagos la triumfi di Tsotha-lanti?” 

Konan respondis per brulanta blasfemo Kimeriana 
qua krevus la timpani di ordinara homo, e Tsotha feble 
ridis ed ekiris. Konan regardis lua vulturatra figuro tra 
la dika stangi kande lu klozis la greto; pose la pezoza 
extera pordo sonegis, e silenco falis quale sarko- 
mantelo. 


3 . 

La Leono pazegas tra inferno; 

Trans lua voyofalas ombri severa 
Di multa formi grimasanta— 

Monstri qui havas boki bavanta. 

L’obskureso tremasper krio subtera 
Kande la Leono pazegas inferno. 

ANCIENA BALADO 

Rejulo Konan probis la ringo en la muro e la kateno 
qua ligas il ad ol. Ilua membri esis libera, ma il 
saveskis, ke l’entravili esas plu forta kam mem ilua 
propra feratra forteso. La katenringi esis tam dika kam 
ilua polexo e ligesis a stala rimeno cirkum ilua tayo, 
rimeno tam larja kam ilua manuo e tam dika kam 
fingro. La pezo di ta entravili mortigus min forta homo 
pro exhausto. La seruri qui ligis rimeno a kateno esis 
masivaji quin martelego ne povus domajar. Pri la 

ringo, ol evidente trapasis la muro e klozesis an l’altra 
latero. 

Konan blasfemis e paniko agitis il regardante 
l’obskureso qua presas la mi-cirklo lumizita. Omna 
supersticoza terori dil barbaro dormis en ilua anmo 
netushita da logiko civilizita. Ilua primitiva imaginado 
populizis la subtera obskureso per hororinda formi. 
Pluse, ilua raciono dicis ad il, ke il ne esis ibe pozita 
nur por esar enkarcerigita. Ilua kaptinti havas nula 
motivo indulgar il. II pozesas en ta foso por ula fato. II 
maledikis su, ke il refuzabis lia ofro, mem se ilua 
obstinema vireso rebeleskas kontre ta pensajo, ed il 
savas, ke se li forduktus il ed ofrus nova okaziono, ilua 
respondo restus lo sama. II ne vendus sua regnati al 
buchisto. Ma il ne pensabis pri la gano di altru kande il 
sizis la rejio. Tale subtile eniras l’instinto pri suverena 
responso mem a la sangizita spolianto. 

Konan pensis pri la lasta abomininda minaco di 
Tsotha, e jemis pro malada furio, pro ke il savis, ke ol 
ne esis vana fanfarono. Viri e mulieri, segun la sorcero, 
esis tam senvalora kam insekti esas segun ciencisto. 
Mola blanka manui qui karezabis il, reda labii qui 
presabis su ad ilua propra, frianda blanka mami qui 
tremabis sub ilua varma kisi, perdos lia delikata pelo, 
tam blanka kam ivoro e tam rozea kam yuna petali—ek 
la labii di Konan explozis krio tante terorinda e 
nehomala pro furio, ke askoltanto tresayus pro hororo 
saveskante ke ol venas ek homala guturo. 

La fremisanta eki tresayigis il ed intense igis la rejulo 
rimemorar ilua propra stando. II timoze regardegis 
l’obskureso, e pensis pri omna ta rakonti quin il 
audabis pri la nekromanciala krueleso di Tsotha, e kun 
glaciatra sento en la spino il supozis, ke olti esas la 

sama Horor-Hali nomizita da trepidiganta legendi, la 
kaverni e tuneli en qui Tsotha exekutas hororinda 
experimenti per enti homala, bestiala ed, on susuris, 
demonala, blasfemante desaranjas 1 abazal elementi di 
vivo ipsa. Rumoro dicas, ke la dementa poeto Rinaldo 
vizitabis ta fosi, ke la sorcero montrabis horori a lu, e 
ke ta sennoma monstri quin lu sugestis en lua 
terorinda poemo, La Kansono dil foso, ne esis simpla 
fantaziaji de desordinita cerebro. Ta cerebro aplastesis 
a polvo sub l’armhakilo di Konan dum ta nokto kande 
la rejulo baraktis por sua vivo kontre l’asasineri quin la 
fola rimifanto duktabis tra la trahizita palaco, ma la 
timinda vorti di ta hororinda kansono ankore resonis 
en l’oreli dil katenizita rejulo. 

Lor ta pensajo la Kimeriano haltis senmove pro 
nelauta bruiseto qua frostigis la sango per sugesto. II 
rigide askoltis per doloriganta posturo. Koldega manuo 
karezis ilua spino. Ol esis la klara sono di flexebla 
squami qui glitas sur petro. Kolda sudoro venis de ilua 
pelo kande, ultre la cirklo di nebrilanta lumo, il vidis 
formo nepreciza e kolosala, terorinda quankam 
nedefinita. Ol rekte levis su, shanceletis, e flava okuli 
kolde brilis del ombri. Lente aparis avan ilua dilatanta 
okuli kapo grandega e hororinda, koniforma, e del 
obskureso fluetis per squamoza volvaji l’ultima hororo 
di repterala evoluciono. 

Ol esis serpento qua stuntis omna olima idei di 
Konan pri serpenti. Ol extensis su okadek futi de la 
pintatra kaudo til la triangulatra kapo plu granda kam 
olta di kavalo. En la nebrilanta lumo, olua squami 
kolde brilegis tam blanka kam pruino. Ta reptero 
sendubite naskabis e kreskabis en obskureso, ma olua 
okuli esis plena de vido-povo certa e maligna. Ol 

kurvigis sua titanala volvaji avan la kaptito, e la granda 
kapo sur l’arkatra kolo fluktuis ye nur mikrega spaco 
de ilua vizajo. Olua forkatra lango qua lansante movis 
ek ed aden la boko preske tushis ilua labii, ed olua 
fetida malodoro nauzeigis ilua sensi. La granda flava 
okuli regardegachis le ilua, e Konan retrodonis la 
regardacho di kaptita lupo. II furioze luktis kontre la 
fola impulso sizar la granda arkatra kolo per sua 
extirpanta manui. Fortega ultre la kompreno di 
civilizita homi, dum ilua vivo kom korsaro il ruptabis 
la kolo di pitono per diablatra lukto an la marbordo 
Stigiana. Ma ica reptero esas venenoza; il vidis la 
dentegi longa de un futo, kurva quale cimitari. De oli 
falis guti de senkolora liquido quan il instintale savis 
esar mortigiva. II posible aplastus ta koniforma kranio 
per pugno, ma il savis ke, ye l’unesma insinuajo di 
movado, la monstro frapos tam rapide kam fulmino. 

Ne pro irga racionoza logiko restis Konan senmova, 
nam raciono forsan dicus—il ja preske certe mortos—ke 
il incitez la serpento frapar e finigar omno; esis 
l’instinto blinda e nigra di su-konservado qua retenis il 
tam rigide kam statuo ek fero. Nun la granda maso 
levis su e la kapo restis alte super ilua propra dum ke 
la monstro exploris la torcho. Veneno-guto falis adsur 
ilua nuda kruro, e to agis quale poniardo blanke 
varmega plunjigita aden ilua karno. Reda angoro-sprici 
lancinis tra la cerebro di Konan, ma il restis 
nemovebla; per nek spasmeto di muskulo nek moveto 
di cilio il revelis la doloro di lezuro qua facis cikatro 
quan il portos til sua morto-dio. 

La serpento fluktuis super il, quaze serchante por 
deskovrar, ka vivo esas ya en ca figuro tam senmova 
kam mortinto. Ma subite, ne-expektite, l’extera pordo, 

apene videbla en l’ombri, stridante sonegis. La 
serpento, quale omna de olua suspektema sorto, quik 
turnis su per rapideso nekredebla en tante granda 
maso, e desaparis per longa reptado aden la koridoro. 
La pordo apertesis e restis aperta. La greto retrotiresis 
e granda obskura figuro esis enkadrigita da la lumo di 
extera torchi. La figuro englitis, mi-klozis la greto dop 
lu, la riglo esis pronta falar. Lu movis aden la lumo del 
torcho super la kapo di Konan, e la rejulo vidis, ke lu 
esas giganta negrulo, tote nuda, portanta grandega 
espado per l’una manuo e klefaro per l’altra. La 
negrulo parolis per dialekto dil marbordo, e Konan 
respondis; il lernabis ta jargono kom korsaro alonge la 
litoro di Kush. 

‘Longe me deziris konoceskar tu, Amra,’ la negrulo 
nomis la Kimeriano same kam la Kushani dum ilua dii 
kom pirato—Amra, la Leono. La kapo dil sklavo 
fendesis da bestiala rideto, revelis blanka dentegi, ma 
l’okuli rede brilis en la torcho-lumo. ‘Me multe audacis 
por ica renkontro. Regardez! La klefi di tua kateni! Me 
furtis li de Shukeli. Quon tu donos a me por li?’ 

Lu ociligis la klefi avan l’okuli di Konan. 

‘Dekamil ora luna-i,’ rapide respondis la rejulo; nova 
espero feroce plenigis ilua sino. 

‘Ne suficas!’ kriis la negrulo. Sovaja exulto brilis en 
l’ebenea vizajo. ‘Ne suficas por to quon me riskas. La 
dorlot-bestii di Tsotha forsan ekiros l’obskureso e men 
manjos, e se Shukeli saveskus, ke me furtis la klefi, lu 
pendigus me per mea—nu, quon tu donos a me?’ 

‘Dek-e-kin mil luna-i e palaco en Poitain,’ ofris la 
rejulo. 

La negrulo kriis e pedofrapis pro frenezio di barbara 
joyo. 

‘Pluso!’ lu kriis. ‘Ofrez pluso! Quon tu donos a me?’ 

‘Nigra hundo!’ Reda nebuleto di furio velizis l’okuli 
di Konan. ‘Se me esus libera, me ofrus a tu ruptita 
dorso! Ka Shukeli sendis tu por mokar me?’ 

‘Shukeli ne savas, ke me venas, blankulo,’ replikis la 
negrulo, ed extensis sua dika kolo por regardar la 
sovaja okuli di Konan. ‘Me konocas tu longe ante nun, 
de pos ta dii kande me esis chefo di libera populo, ante 
ke la Stigiani kaptis me e vendis me aden la nord-landi. 
Ka tu ne rimemoras la spoliado di Abombi, kande tua 
mar-lupi esamifis? Avan la palaco dil rejulo Ajaga tu 
mortigis un chefo, ed altra chefo fugis de tu. Esis mea 
fratulo qua mortis, esis me qua fugis. Me postulas de tu 
sango-preco, Amra!’ 

‘Liberigez me e me pagos tua pezo de oro,’ grunis 
Konan. 

La reda okuli briletis, la blanka denti volfatre fulguris 
en la torcho-lumo. 

‘Yes, blank hundo, tu esas quale tua tota raso; ma 
segun negro, oro nultempe povas pagar po sango. La 
preco quon me postulas es—tua kapo!’ 

Ta vorto esis frenezioza kriacho qua igis eki fremisar. 
Konan rigideskis, nekonciante strenis sua kateni pro 
abomino, ke il mortez quale mutono; ma granda hororo 
frostigis il. Ultre la shultro dil negrulo il vidis formo 
nepreciza e hororinda fluktuar en l’obskureso. 

‘Tsotha nultempe saveskos!’ la negrulo malicoze 
ridis, tro absorbita da maligna triumfo por atencar irgo 
altra, tro ebria per odio por saveskar, ke Morto movas 
dop lua shultro. ‘Lu ne venos aden ca vulti til ke la 
demoni arachabos tua osti del kateni. Me havos tua 
kapo, Amra!’ 

Lu pozis sua forta gambi quale ebena koloni e levis la 
masiva espado per amba manui, la granda muskuli 
rulis ed ondetifis sub la torcho-lumo. Tainstante, la 
titanala ombro dop lu lansesis adinfre, e la koniforma 
kapo frapegis per shoko qua resonis tra la tuneli. Nula 
sono ekiris la labii qui apertesis da pasanta angoro. Ye 
ta frapo-bruiso Konan vidis, ke vivo ekiris l’okuli larja 
e nigra tam rapide kam kandelo esas extingita. La frapo 
lansis la granda korpo trans la koridoro, e la giganta 
sinuoza formo hororinde envolvis ol e celis ol, e la 
snapo e splitigo di osti klare plenigis l’oreli di Konan. 
Ma ulo igis ilua kordio joyoze palpitar. L’espado e la 
klefi flugabis del manui dil negrulo e falabis bruisoze a 
la pavimento—e la klefi jacas preske ye la pedi dil 
rejulo. 

II esforcis inklinar su vers oli, ma la kateno esis tro 
kurta; preske sufokita dal frenezioza batado di sua 
kordio, il tiris un pedo ek sandalo, e kaptis oli per sua 
ped-fingri; adsupre tirante la pedo, il feroce sizis oli, 
apene represis la krio di sovaja exulto qua instintale 
venis a sua labii. 

Pos instanto serchante la grandega seruri, il esis 
libera. II sizis la faligita espado e cirkume regardegis. 
Nur vakua obskureso esis avan ilua okuli, en qua la 
serpento tirabis kozo lacerita e mutilita qua nur feble 
similesis homala korpo. Konan turnis su al apertita 
pordo. Kelka rapida pazi portis il al solio—krio di alta 
ridado quik penetris la vulti, e la greto quik klozesis 
sub ilua fingri, la riglo bruisoze falis. Tra la stangi 
aparis vizajo quala skulturacho diablatre mokanta— 
l’eunuko Shukeli, qua sequabis sua furtita klefi. Certe 
lu, maligne joyoza, ne vidis l’espado en la manuo dil 
kaptito. Kun terorinda blasfemo Konan frapis quale 

kobrao frapas; la granda lamo siflis adinter la stangi e 
la ridado di Shukeli esis ruptita da morto-krio. La 
grasoza eunuko flexis ye la tayo, quale se lu reverencas 
a l’ocidantulo, e krulis quale sebo, la dika manui vane 
sizis lua falanta intestini. 

Konan grunis pro plezuro; ma il esas ankore kaptito. 
La klefi esis vana kontre ta riglo qua nur funcionis de 
extere. Ilua habila tusho dicis, ke la stangi esas tam 
harda kam l’espado; hakar vers libereso nur frakasos 
l’unika armo. Ma il trovis tala nochi sur ta hardega 
stangi quala traci di fantastika dentegi, e nevolunte 
fremisis pro pensar pri qua sennoma monstri tante 
terorinde atakabis ta barilo. Omnakaze, esis nur un ago 
posibla: serchar altra ekireyo. Prenante la torcho del 
nicho, il alongiris la koridoro, espado en manuo. II 
vidis nula traci dil serpento od olua viktimo, nur 
granda sango-induturo sur la petra pavimento. 

Obskureso marchis per senbruisa pedi cirkum il, 
apene retropulsita dal vaciletanta torcho. Omnalatere il 
vidis obskura aperturi, ma il restis en la chefa koridoro, 
sorgoze spektis la pavimento avan su, por ke il ne falez 
aden foso. E subite il audis sono de homino qua 
mizeroze ploras. Altra viktimo di Tsotha, il pensis, itere 
maledikis la sorcero, e turnis su por sequar la sono 
aden plu mikra humida koridoro. 

La plorado plulauteskis dum ke il avancis e, levante la 
torcho, il perceptis nepreciza formo en l’ombri. Irante 
plu proxime, il haltis pro subita hororo avan 
antropomorfa maso qua sternis su. Olua nestabila 
konturi kelke sugestis polpo, ma olua misformacita 
palpili esis tro kurta por olua grandeso, ed olua 
substanco esis tremanta materio jeleatra qua nauzeigis 
il. Ek ta abomininda maso, ramatra kapo levis su, ed il, 

nekapabla movar pro hororo nauzeiganta, konstatis, ke 
la sono de plorado venas ek ta labii obcena e grasoza. 
La bruiso divenis alta abomininda ridacho kande la 
granda nestabila okuli dil monstro trovis il, ed ol hisis 
sua fremisanta maso vers il. II retroiris e fugis alonge la 
tunelo; il ne fidis al espado. La ento forsan esas ek 
terala materio, ma regardar ol febligis ilua anmo, ed il 
dubitis la povo di armi facita da homi. Dum kurta 
tempo il audis, ke ol barbotas e bufas dop il e krias per 
hororinda ridacho. L’evidente homala tono en olua 
gayeso preske shanceligis ilua raciono. Ol esis precize 
tala ridacho quala il audabis obcene ebuliar del grasoza 
labii di la laciva homini di Shadizar, Urbo di Maligneso, 
kande kaptitini esas desvestizata sur l’auciono-bloko. 
Per qua infernala arti Tsotha vivigis ta nenaturala 
ento? Konan neprecize sentis, ke il vidabis blasfemo 
kontre l’eterna leyo di naturo. 

II kuris vers la chefa koridoro, ma ante ke il atingis 
ol, transpasis quaza quadrata chambreto ube du tuneli 
krucumas su. Atinginte ta chambro, il quik koncieskis 
pri maseto qua blotisas sur la pavimento avan il; lore, 
ante ke il povas haltar sua fugo od adlatere irar, ilua 
pedo frapis ulo flexebla qua akre kriachis, ed il 
kapavane falis, la torcho flugis ek ilua manuo ed 
extingesis frapante la pavimento. Mi-aturdita dal falo, 
Konan staceskis e tastis en l’obskureso. Ilua direciono- 
senso konfuzigesis, ed il ne povis decidar, ube esas la 
chefa koridoro. II ne serchis la torcho, por ke il havis 
nula moyeno riacendar ol. Ilua tastanta manui trovis 
aperturi di tuneli, ed il hazarde selektis un de li. 
Quante longe il trapazis en tota obskureso il nultempe 
saveskis, ma subite ilua barbara instinto pri proxima 
danjero haltigis il. 

II same sentis kam stacante en obskureso ye la bordo 
di granda precipisi. Falinte a sua genui, il reptis 
adavane, e balde ilua extensita manuo renkontris la 
bordo di puteo aden qua la pavimento semblis abrupte 
falar. Tam fore kam il povis extensar la manuo, la lateri 
esis eskarpa ed humida. II extensis un brakio aden 
l’obskureso ed apene tushis l’altra bordo per l’espado- 
pinto. Do il esas kapabla transsaltar olu, ma pro quo? II 
esas en nejusta tunelo e la chefa koridoro esas ulloke 
dop il. 

Tale pensante, il sentis febla movo dil aero; vento de 
la puteo movigis ilua nigra krinaro. Konan havis 
ganso-pelo. II probis dicar a su, ke ca puteo ulmaniere 
iras al extera mondo, ma ilua instinti dicis, ke esas ulo 
nenaturala. II esas ne nur en la kolino; il esas sub ol, 
profunde sub la nivelo di urbo-stradi. E quale extera 
vento trovez voyo aden ta fosi e suflez de sube? Febla 
palpitado pulsis en ta fantomala vento quale tamburi 
batata tre, tre fore infre. Forta tremo sukusis la rejulo 
di Aquilonia. 

II staceskis e retropazis, ed ulo flotacis ek la puteo. 
Quo ol esas, Konan ne savis. II povis vidar nulo en 
l’obskureso, ma il certe sentis ula prezenteso—intelekto 
nevidebla, netushebla, qua maligne flugetas proxim il. 
II turnis su e fugis per la voyo quan il pasabis. Fore 
avane il vidis mikrega reda cintilo. II marchis vers ol, e 
longe ante ke il pensis atingar ol, frapis solida muro, e 
vidis la cintilo ye sua pedi. Ol esis la torcho, flamo 
extingita, ma l’extremajo esis nun brezo. Sorgeme il 
prenis ol e suflis, ecitante ol til ke ol flamifis. II sospiris 
kande la flameto kreskis. II esas itere en la chambro 
ube la tuneli krucumas su, ed il itere havas sua 
direciono-senso. 

II trovis la tunelo de qua il ekiris la chefa koridoro, e 
dum ke il marchis vers ol, la torcho-flamo vacilegis 
quale se nevidebla labii suflas ye ol. Itere il sentis 
prezenteso e levis sua torcho por cirkume regardar. 

II vidis nulo; ma il ulmaniere sentis nevidebla kozo 
senkorpa qua flotacas en la aero, slamoze gutifas e 
susuras obcenaji quin il ne povas audar ma pri qui per 
ula instinto koncieskas. II feroce ociligis sua espado e 
sentis quale se il tranchas araneo-teli. Kolda hororo 
sukusis il, ed il fugis alonge la tunelo e kurante sentis 
fetida e brulanta respiro an sua nuda dorso. 

Ma veninte aden la larja koridoro, il ne plus sentis 
irga prezenteso videbla o nevidebla. II alongiris, 
tempope expektis ke diableti havanta dentegi ed 
unglegi saltos adsur il del obskureso. La tuneli ne esis 
silencoza. Omnalatere del profundaji dil tero venis soni 
qui ne apartenas al mondo racionoza. Esis ridetachi, 
krii di demonala joyo, longa fremisanta ululi, ed ulfoye 
la klamachanta ridado di hieno terorinde finis per 
homala vorti di kriachata blasfemi. II audis la pazi di 
ruzoza pedi, ed en l’aperturi dil tuneli videtis ombratra 
formi qui havas konturi monstratra ed anomala. 

Esis quale se il vagabis aden inferno—inferno facita 
da Tsotha-lanti. Ma l’ombratra kozi ne eniris la 
koridoro, quankam il klare audis l’avara sugo di 
bavanta labii, e sentis la regardo di hungranta okuli. Ed 
il balde saveskis pro quo. Glitiganta sono dop il 
elektrizis il, ed il saltis al obskureso di proxima tunelo, 
e supresis la torcho. II audis la serpento reptar alonge 
la koridoro, ociera pro olua recenta sangoza repasto. 
De ilua latero ulo jemis pro timo e retrotiris su aden 
l’obskureso. Evidente la chefa koridoro esas la chas- 

regiono dil serpentego, e l’altra monstri cedas la spaco 
ad ol. 

Segun Konan, la serpento esas la minima hororo de ti 
omna; il preske sentis parenteso kun ol, memorante 
l’obcenajo ploranta e ridachanta, e l’ento gutifanta e 
murmuranta qua venabis ek la puteo. Adminime ol 
esas ek terala materio; ol esas reptanta morto, ma ol 
minacas nur per korpala morto, dum ke ta altra horori 
minacas ed mento ed anmo. 

Pos ke ol trapasabis la koridoro, il sequis per to quon 
il esperis esar sekura disto, e suflis por ri-acendar la 
torcho. II ne fore irabis kande il audis basa jemado qua 
semblis emanar del nigra enireyo di proxima tunelo. 
Prudenteso avertis il, ma kuriozeso pulsis il al tunelo, 
alte tenante la torcho qua nun esas nur stumpo. II 
fortigis su por vidar irgo, ma to vidita esis ne- 
expektita. II regardis larja celulo, parto di ol enkajigita 
per dense pozita stangi qui extensas su del pavimento 
al plafono, fixigita en la petro. Ultre ta stangi jacis 
figuro, quan, dum ke il pluproximeskis, il vidis esar od 
homo, od exakta simileso di homo, volvita e ligita da la 
helici di dika sarmento qua semblis kreskar tra la 
solida petro dil pavimento. Ol kovresis per folii stranje 
pintizita e karmezina flori—ne la redo satinatra di 
naturala petali, ma karmezino livida e nenaturala, 
quale perversigo di floro-vivo. Olua adheranta branchi 
flexeble tordis su cirkum la nuda korpo e membri dil 
homo, semblis karezar lua rugoza karno per kisi 
voluptoza ed avida. Un granda floro pendis direte super 
lua boko. Nelauta jemado bestial bavis de la laxa labii, 
la kapo rulis quaze pro nesuportebla pavoro, e l’okuli 
rekte regardis Konan. Ma esis en oli nula lumo di 
inteligenteso; oli esis vakua, l’okuli di idioto. 

Nun plunjis la granda karmezina floro e presis olua 
petali a la tordanta labii. La membri dil mizerozo tordis 
su pro angoro; la helici dil planto fremisis quaze pro 
extazo, vibris tra lia tota longeso. Ondi de chanjanta 
kolori movis tra oli, la kolori divenis plu profunda, plu 
venenoza. 

Konan ne komprenis to quon il vidas, ma komprenis, 
ke il vidas ula Hororo. Homo o demono, la sufrado dil 
kaptito tushis ilua kordio vaganta ed impulsema. II 
serchis enireyo e trovis gretatra pordo en la stangi, 
klozita per pezoza seruro, por qua il trovis klefo inter 
olti quin il portas, ed eniris. Quik la petali di la livida 
flori extensis su simile al kapuco di kobrao, la helici 
minacante levis su, e la tota planto fremisis e shancelis 
vers il. To ne esis blinda vejetanto-kreskajo naturala. 
Konan sentis intelekto stranja e maligna; la planto 
povas vidar il, ed il sentis olua odio emanar de ol kom 
ondi preske tushebla. Prudente pasante plu proxime, il 
remarkis la radiko-stipo, repulsive flexebla stipo plu 
dika kam ilua kruro, e mem dum ke la longa helici 
extensis su vers il kun bruiso de folii e siso, il ociligis 
sua espado e tranchis la stipo per un stroko. 

Quik la mizerozo tenegita da ol esis violentoze jetita 
adlatere dum ke la sarmentego flogis e tordis su quale 
senkapigita serpento, rulis su aden sfero granda e 
giboza. La helici bategis e tordis su, la folii trepidis e 
tiktakis quale kastanyeti, e petali konvulsatre apertis e 
klozis su; pose la tota longeso laxe extensis su, 
l’intensa kolori paleskis ed obskureskis, blanka e fetida 
liquido fluetis del tranchita stumpo. 

Konan sorcite regardegis; ma sono frapis ilua oreli ed 
il levis l’espado. La liberigita homo staceskis e regardis 
il. Konan astonate beis. Ne plus esis l’okuli en la 

rugoza vizajo sen emoco. Obskure pensema, li vivis per 
inteligenteso, e la mieno di imbecileso falabis de la 
vizajo quale maskilo. La kapo esis streta e bone 
formacita, havanta fronto alta e splendida. La tota 
formo dil homo esis aristokrata, tam evidenta per lua 
korpo altstatura e gracila kam per lua bela manueti e 
pedeti. Lua unesma vorti esis stranja e tresayiganta. 

‘Qua yaro esas?’ lu questionis, parolante per la 
Kotha. 

‘Hodie es la dekesma dio dil monato Yuluk, la yaro 
dil Gazelo,’ respondis Konan. 

‘Yagkulan Ishtar!’ murmuris la nekonocato. ‘Dek 
yari!’ Lu pasis manuo trans sua brovo, sukusis sua 
kapo quaze por forvishar araneo-teli del cerebro. 
‘Omno esas ankore obskura. Pos dek-yara vakueso, on 
ne devas expektar, ke la mento quik funcionas. Qua vu 
esas?’ 

‘Konan, olime de Kimeria. Nun rejulo di Aquilonia.’ 

L’okuli dil altru montris surprizo. 

‘Ka yes? Ka Namedides?’ 

‘Me strangulis lu sur lua trono dum ta nokto kande 
me sizis l’urbo rejala,’ respondis Konan. 

Ula naiveso en la respondo dil rejulo movigis la labii 
dil nekonocato. 

‘Pardonez, sinioro. Me devis dankir vu por la servo 
quan vu facis por me. Me similesas homo qua subite 
vekas ek dormado plu profunda kam morto e trublita 
da koshmari pri angoro plu feroca kam inferno. Ma me 
komprenas, ke vu salvis me. Dicez—pro quo vu 
tranchis la stipo dil planto Yogtha vice arachar ol per la 
radiki?’ 

‘Pro ke me lernis longatempe ante nun evitar tushar 
per mea karno to quon me ne komprenas,’ replikis la 
Kimeriano. 

‘Bone por vu,’ dicis la nekonocato. ‘Se vu sucesabus 
arachar ol, vu forsan trovabus kozi adheranta a la 
radiki quin mem vua espado ne vinkabus. La radiki di 
Yogtha kreskas en inferno.’ 

‘Ma qua vu esas?’ questionis Konan. 

‘Homi nomizas me Pelias.’ 

‘Quo!’ kriis la rejulo. ‘Pelias la sorcero, rivalo a 
Tsotha-lanti, qua desparis del mondo dek yari ante 
nun?’ 

‘Ne tote del mondo,’ respondis Pelias kun obliqua 
rideto. ‘Tsotha preferis retenar me vivanta, katenizita 
plu severe kam per fero rustizita. Lu inkluzis me hike 
kun ta diablo-floro di qua la semini driftabis del nigra 
kosmo de Yag la Damnita, e trovis fertil agro nur en la 
vermito-tordanta putreso qua bolias en la sulo dil 
inferno. 

‘Me ne povis rimemorar mea sorci e la vorti e simboli 
di mea povo dum ke ta damnita kozo tenis me e drinkis 
mea anmo per olua embraci abomininda. Ol sugis la 
kontenajo di mea mento die e nokte, igis mea cerebro 
tam vakua kam ruptita vino-krucho. Dek yari! Ishtar 
salvez me!’ 

Konan nule respondis, ma stacis tenante la stumpo 
dil torcho, e tranis sua espado. Certe la homo esis 
dementa—ma esis nula dementeso en la stranje 
obskura okuli qui kalme regardas il. 

‘Dicez, ka la nigra sorcero esas en Khorshemish? Ma 
no—ne respondez. Mea povi vekeskas, e me sentas en 
vua mento granda batalio e rejo kaptita da perfideso. E 
me vidas Tsotha-lanti kavalkar rapide vers la Tibor 

kun Strabonus e la rejo di Ofir. Tante plu bone. Mea 
arto esas tro febla pro la longa dormado por nun 
afrontar Tsotha. Ni ekirez ca fosi.’ 

Konan senkurajigante sukusis la klefi. 

‘La greto dil extera pordo esas klozita da riglo qua 
esas movebla nur de extere. Kad esas nula altra ekireyo 
de ca tuneli?’ 

‘Nur un, qua nek vu nek me dezirus uzar, pro ke ol 
duktas adinfre, ne adsupre,’ ridis Pelias. ‘Ne importas. 
Ni irez al greto.’ 

Lu movis vers la koridoro per necerta pazi pro longe 
neuzita membri qui gradope plucerteskas. Sequante, 
Konan destranquile dicis, ‘Esas damnite granda 
serpento qua reptas en la tunelo. Ni esez prudenta por 
ke ni ne pasez aden olua boko.’ 

‘Me rimemoras pri ol de olima tempo,’ severe 
respondis Pelias, ‘pro ke me koaktesis spektar dum ke 
on nutris ol per dek de mea akoluti. Lu esas Satha, 
l’Oldo, maxim chefa dil dorlot-bestii di Tsotha.’ 

‘Ka Tsotha exkavis ta fosi por nula kauzo ecepte 
lojigar sua damnita monstri?’ questionis Konan. 

‘Lu ne exkavis oli. L’urbo fondita tri mil yari ante 
nun esis ruinaji di plu frua urbo sur e cirkum ica 
kolino. Rejulo Khosus V, la fondinto, konstruktis ica 
palaco sur la kolino, ed exkavante keleri sub ol, trovis 
pordeyo enmurigita, quan il ruptis, e deskovris la fosi, 
qui esis tatempe pasable simila ad olti quin ni nun 
vidas. Ma lua granda viziro mortis tante violentoze en 
oli, ke Khosus pro timo itere enmurigis l’enireyo. Lu 
dicis, ke la viziro falabis aden puteo—ma lu riplenigis la 
keleri e plu tarde abandonis la palaco ipsa, e 
konstruktis por su altro en la suburbo, de qua lu 
panikante fugis ulmatine pos deskovrir ula nigra 

moldo dissemita sur la marmora pavimento di sua 
chambro. 

‘Lu lore departis kun sua tota korto al estala parto dil 
rejio e konstruktis nova urbo. La palaco sur la kolino 
ne uzesis e krulis. Kande Akkhutho I rivivigis la 
perdita glorii di Khorshemish, lu ibe konstruktis 
fortreso. Restis ke Tsotha-lanti konstruktez la skarlata 
citadelo ed itere apertez la voyo al fosi. Irge qua fato 
prenis la granda viziro di Khosus, Tsotha evitis ol. Lu 
falis aden nula puteo, quankam lu ya decensis aden 
trovita puteo, ed ekvenis portanta stranja expresuro 
qua de pos ta tempo ne livis lua okuli. 

‘Me vidis ta puteo, ma ne deziras serchar sajeso en ol. 
Me esas sorcero, plu evoza kam homi imaginas, ma me 
esas homala. Pri Tsotha—on dicas, ke dansantino di 
Shadizaro dormis tro proxim la ruinaji pre-homal sur 
Dagoth-kolino, e vekis tenegita da nigra demono; de ta 
profana ruinajo genitesis damnita hibrido quan homi 
nomizas Tsotha-lanti—’ 

Konan akute kriis e retrotiris su, retropulsis sua 
kompanulo. Avan li levesis la granda formo brilanta e 
blanka di Satha, seneva odio en l’okuli. Konan tensis su 
kontre atako—por shovar la brulanta torcho aden ta 
diablatra vizajo e jetar sua vivo aden laceranta espado- 
stroko. Ma la serpento ne regardis il. Ol regardegis 
trans ilua shultro al homo nomizita Pelias, qua stacis 
kun brakii krucigata, e ridetis. Ed en la granda okuli 
kolda e flava, l’odio lente mortis a pura timo—l’unika 
foyo ke Konan vidis tala expresuro en okuli di reptero. 
Per vorticatra hasto quale forta vento, la serpentego 
foriris. 

‘Quon ol vidis por timigar ol?’ questionis Konan, e 
destranquile regardis sua kompanulo. 

‘La homi squamoza vidas to quo evitas l’okuli 
mortiva,’ sekrete respondis Pelias. ‘Vu vidas mea 
aspekto karnal; lu vidis mea nuda anmo.’ 

Glaciatra flueto perturbis la spino di Konan, ed il 
funde questionis su, ka Pelias esas homo, o ka nur altra 
demono del fosi qua weras maskilo di homeso? II 
kontemplis, kad esas prudenta senhezite plunjigar 
l’espado tra la dorso di ta kompanulo? Ma dum ke il 
tale pensis, li venis al stala greto, nigre grabita avan la 
torchi ultre ol, e la kadavro di Shukeli ankore jacis 
falinta an la stangi en koagulanta karmezina flako. 

Pelias ridis, e lua rido ne esis agreabla. 

‘Per l’ivora hanchi di Ishtar, qua esas nia pordisto? 
Yen, esas ya la nobla Shukeli ipsa, qua pendigis mea 
yunuli per lia pedi e senpeligis li kun rido-krii! Ka tu 
dormas, Shukeli? Pro quo tu tante rigide jacas, tua 
grasoza ventro sinkita quale olta di porko buchita?’ 

‘Lu es mortinta,’ murmuris Konan, destranquila pro 
askoltir ta sovaja vorti. 

‘Mortint o vivant,’ ridis Pelias, ‘lu apertos la pordo 
por ni.’ 

Lu akute klakis sua manui e kriis, ‘Levez tu, Shukeli! 
Staceskez del inferno e levez tu del pavimento 
sangizita ed apertez la pordo por tua mastri! Staceskez, 
me dicas!’ 

Terorinda jemo ekis tra la vulti. La hari di Konan 
herisesis ed il sentis kolda sudoro sur sua pelo. Nam la 
kadavro di Shukeli agitesis e movis per infantatra 
tastado dil grasoza manui. La ridado di Pelias esis tam 
senkompata kam silexa hakileto, kande la formo dil 
eunuko shancelis e staceskis por sizar la stangi dil 
greto. Konan regardante lu sentis sua sango glacieskar 
e sentis la medulo dil osti liquideskar; nam la larje 

apertita okuli di Shukeli esis vitatra e vakua, e de la 
granda incizo en la ventro l’intestinaro laxe pendis til 
la pavimento. La pedi dil eunuko faletis inter lua 
intestini dum ke lu riglagis e movis quale automato sen 
cerebro. Kande lu komencabis movar, Konan opinionis 
ke per nekredebla hazardo l’eunuko ankore vivas; ma 
la homo esis mortinta—esis mortinta dum hori. 

Pelias flanis tra l’apertita greto, e Konan quik trapasis 
dop lu; sudoro fluis de ilua korpo, il tiris su de ta 
terorinda formo qua apogis su per laxa gambi an 
l’apertita greto quan ol tenas. Pelias pasis sen 
retroregardar, e Konan sequis, tenita da nauzeo e 
koshmaro. II ne facabis plu kam sis pazegi kande subita 
falbruiso vekigis il. La kadavro di Shukeli laxe jacis ye 
la bazo dil greto. 

‘Lua tasko esas facita, ed inferno itere beas por lu,’ 
afable dicis Pelias. Lu jentile fingis ne remarkar la 
tremego qua sukusis la korpo di Konan. 

Lu avaniris alonge l’eskalero e tra la latuna pordo 
kronizita per kranio. Konan tenis sua espado 
expektante trupi de sklavi, ma silenco kovris la 
citadelo. Li trapasis la nigra koridoro ed eniris ube 
incensizili pendas ed emisas eterna incenso-nubi. Li 
ankore vidis nulu. 

‘La sklavi e soldati lojas en altra parto dil citadelo,’ 
dicis Pelias. ‘Canokte, lia mastro esante absenta, 
sendubite li jacas ebria per vino e lotuso-suko.’ 

Konan regardetis tra arkizita fenestro havanta ora 
solio qua apertesis a larja balkono, e blasfemis pro 
surprizo, vidante l’obskure blua cielo stelizita. Esabis 
jus pos auroro kande il jetesis aden la fosi. Nun esas 
pos noktomezo. II preske ne komprenis, ke il esis tante 
longe sub la tero. II subite remarkis dursto e hungro 

devorema. Pelias avaniris aden chambro havanta ora 
kupolo ed arjenta pavimento, la muri ek lapislazulo 
perforita dal arki di multa pordi. 

Sospirante, Pelias sideskis adsur silka divano. 

‘Itere silko ed oro,’ lu sospiris. ‘Tsotha afektacas esar 
superiora a karno-plezuri, ma lu esas mi-diablo. Me 
esas homala, malgre mea nigra arti. Me prizas 
komforto e gayeso—per ta moyeno Tsotha kaptis me. 
Lu kaptis me impotenta pro ebrieso. Vino esas 
maledikajo—per l’ivora sino di Ishtar, mem dum ke me 
parolas pri ol, yen la trahizanto! Amiko, varsez 
gobletedo—haltez! Me obliviis, ke vu esas rejo. Me 
varsos.’ 

‘Lo al diablo,’ grondis Konan, e plenigis kristala 
gobleto e transdonis ol a Pelias. Pose il levis la krucho 
e longatempe drinkis de ol ed ekis la satisfaco-sospiro 
di Pelias. 

‘La hundo konocas bona vino,’ dicis Konan, e vishis 
la boko per manudorso. ‘Ma per Krom, Pelias, ka ni 
sidez hike til ke lua soldati vekez e tranchez nia 
guturi?’ 

‘Ne timez,’ respondis Pelias. ‘Ka vu prizus vidar la 
fato di Strabonus?’ 

Blua fairo brulis en l’okuli di Konan ed il tenegis sua 
espado til ke sua fingro-artikli blueskis. ‘Ho, se me esus 
avan lu kun espado!’ il grondis. 

Pelias levis brilanta globego del ebena tablo. 

‘La kristalo di Tsotha. Ludilo infantal, ma utila kande 
tempo mankas por plu alta cienco. Enregardez, 
sinioro.’ 

Lu pozis ol adsur la tablo avan Konan. La rejulo 
enregardis nuboza profundaji qui pluprofundeskis ed 
expansis. Imaji lente enfokigesis ek nubi ed ombri. II 

regardis peizajo familiara. Larja agro extensas su a 
sinuifanta fluvio, ultre qua la planaji rapide divenas 
intriko de nealta kolini. An la nordala rivo dil fluvio 
esas murizita urbeto gardita da fosato qua juntesas ye 
singla extremajo al fluvio. 

‘Per Krom!’ kriis Konan. ‘Yen Shamar! La hundi 
siejas ol!’ 

L’invadanti transpasabis la fluvio; lia pavilioni stacas 
en la streta agro inter l’urbo e la kolini. Lia militisti 
esamifas cirkum la muri, lia mashi pale brilegas sub la 
luno. Flechi e roki jetesas vers li del turmi e li retroe 
shancelas, ma itere avancas. 

Mem dum ke Konan blasfemis, la ceno chanjesis. Alta 
turmo-pinti e kupoli levas su en la nubeto, ed il 
regardas sua propra chefurbo Tamar, ube omno esas 
konfuzigata. II vidas, ke la stale vestizita kavalieri de 
Poitain, sua maxim loyala suporteri, quin il livabis por 
gardar l’urbo, kavalkas del pordego, mokata e sisata 
dal turbo en la stradi. II vidas spoliado e tumulto, e 
militisti di qui la shildi portas l’insigno di Pellia; li 
stacas en la turmi e pavonumas tra la merkati. Super 
omno, quale fantomala pikturo, il vidas la vizajo 
obskura e triumfanta dil princo Arpelo di Pellia. L’imaji 
desaparis. 

‘Nu!’ kriis Konan, ‘Mea populo nemediate revoltas 
kande me esas absenta—’ 

‘Ne tote,’ interruptis Pelias. ‘Li audis, ke vu esas 
mortinta. Esas nulu por protektar li del extera enemiki 
ed interna milito, li supozas. Komprenende, li turnas su 
al maxim forta nobelulo por evitar la horori di anarkio. 
Memorante olima militi, li ne fidas al Poitainani. Ma 
Arpelo esas proxima, anke la maxim forta princo di la 
rejlando central.’ 

‘Kande me itere venabos ad Aquilonia, lu esos nur 
senkapigita kadavro putranta sur l’Agro di Perfidanti.’ 
Konan grincis sua denti. 

‘Ma ante ke vu povus atingar vua chefurbo,’ Pelias 
rimemorigis da il, ‘Strabonus avanirabus. Adminime 
lua kavalieri spolius vua rejio.’ 

‘Vere!’ Konan pazis en la chambro quale enkajigita 
leono. ‘Per la maxim rapida kavalo me ne povas 
atingar Shamar ante dimezo. Mem esante ibe, me ne 
povus facar irgo bona ma mortar kun la populo, kande 
l’urbo falos—ed ol ya falos pos kelka dii admaxime. De 
Shamar a Tamar esas kavalkado de kin dii, mem se on 
mortigus la kavali alonge la voyo. Ante ke me povus 
atingar mea chefurbo e kolektar trupi, Strabonus 
martelagus la pordegi; nam kolektar trupi esos 
diablatre desfacila—omna mea damnebla nobeluli 
dissemabos su a lia propra damnita feudi pro l’anunco 
di mea morto. E pro ke la populo forjetis Trokero de 
Poitain, esas nulu frapar l’avara manui di Arpelo del 
krono—e de la kron-trezoro. Lu cedos la lando a 
Strabonus po falsa trono—e tam balde kam Strabonus 
forturnus su, lu agitus revolto. Ma la nobeli ne 
suportus lu, e to nur donus a Strabonus pretexto por 
necelate anexar la rejio. Ho Krom, Imir, e Set! Utinam 
me havez ali por flugar a Tamar quale la fulmino!’ 

Pelias, qua sidis frapetante la jada tablo per sua 
fingro-ungli, subite cesis e staceskis quale se por 
definita skopo, e facis manusigno, ke Konan sequez lu. 
La rejulo obediis, plunjigita aden tenebroza pensaji, e 
Pelias avaniris del chambro alonge eskalero havanta 
gradi marmora ed orizita qua iras al pinto dil citadelo, 
la tekto di la maxim alta turmo. Esis nokto, e forta 
vento suflis tra la stelizita cielo e movigis la nigra 

hararo di Konan. Fore infre briletis la lumizili di 
Khorshemish, semblante plu fora kam la supera steli. 
Pelias hike semblis aparta ed eskarta, unu qua 
konkordas kun la stelaro per grandeso kolda e 
nehomala. 

‘Esas kreuri,’ dicis Pelias, ‘ne nur de tero e maro, ma 
anke de aero e la fora regioni dil cielo, qui aparte 
habitas, nekonocita da homi. Ma por ta qua havas la 
Mastro-vorti e Signi, e la Savo qua jacas sub omno, li 
esas nek maligna nek ne-acesebla. Regardez, e ne 
timez.’ 

Lu levis sua manui vers la cielo e facis advoko longa e 
stranja qua semblis sencese tremar aden la kosmo, 
deskreskante e velkante, ma ne mortante, nur por irar 
sempre plu fore aden ula nekonocita kosmo. Del 
sequanta silenco Konan audis subita batado di ali inter 
la steli, e retrosaltis kande enorma kreuro vespertiliatra 
decensis apud il. II vidis, ke olua grandega okuli kalme 
regardas il en la stel-lumo; il vidis l’extenso de 
quaradek futi di olua ali giganta. Ed il vidis, ke ol esas 
nek vespertilio nek ucelo. 

‘Acensez e kavalkez,’ dicis Pelias. ‘Ante auroro ol 
portabos vu a Tamar.’ 

‘Per Krom!’ murmuris Konan. ‘Kad esas koshmaro de 
qua me balde vekos en mea palaco en Tamar? Quo pri 
vu? Me ne livez vu sola inter vua enemiki.’ 

‘Esez tranquila pri me,’ replikis Pelias. ‘Ye auroro la 
homi di Khorshemish saveskos, ke li havas nova 
mastro. Ne dubitez to quon la dei sendas a vu. Me 
renkontros vu en l’agro apud Shamar.’ 

Dubitoze, Konan acensis la giboza dorso, sizis 
l’arkatra kolo, ankore konvinkita, ke il esas tenita da 
fantastika koshmaro. Per granda vento e tondro dil 

enorma ali, la kreuro lansis su aden la aero, e la rejulo 
vertijeskis vidante l’urbo-lumi diminutar fore sub il. 


4 . 

‘L’espado qua mortigas rejulo tranchas 
la kordi dil imperio. ’ 

Proverbo Aquiloniana 

Ululanta hom-amasi qui levis pugni e rustoza piqui 
esamifis en la stradi di Tamar. Esis la horo ante auroro 
dil duesma dio pos la batalio di Shamar, ed eventi tante 
rapide eventabis, ke oli stuporigis la mento. Per 
moyeni konocita nur da Tsotha-lanti, la novajo 
atingabis Tamar nur dek-e-du hori depos la batalio. 
Kaoso rezultis. La baroni desertabis la rejala chefurbo, 
forgalopis por sekurigar lia kasteli kontre marodanta 
vicini. La bone unionita rejio quan Konan 
konstruktabis semblis balde dissolvesar, e plebeyi e 
komercisti tremis pro la balda riveno di feudala regno. 
La populo ululis ke rejulo protektez li tam multe 
kontre lia propra aristokrataro kam kontre stranjera 
enemiki. Komto Trokero, livita responsiva pri l’urbo da 
Konan, esforcis quietigar li, ma pro lia senraciona 
teroro, li rimemoris anciena interna militi e quale ta 
sama komto siejabis Tamar dek-e-kin yari ante nun. 
On kriis en la stradi, ke Trokero trahizis la rejulo, ke lu 
intencas spoliar l’urbo. La mercenarii spolieskis la 
quarteri ed ektiris krianta komercisti ed terorigita 
homini. 

Trokero avancis a la spolianti, kovris la stradi per lia 
kadavri, shovis li itere aden lia quartero, e kaptis lia 
chefi. Ankore la homi impetuoze kuris tra l’urbo, 

stupide kriachis, klamis, ke la komto ipsa instigabis la 
tumulto por sua propra skopo. 

Princo Arpelo venis avan la distraktata konsilantaro 
ed anuncis, ke lu ipsa esas pronta asumar l’urbo- 
guvernerio til ke nova rejo esez elektita, pro ke Konan 
havas nula filiulo. Li debatante, lua agenti subtile iris 
adinter la civitani, qui deziris fidar ad irgu rejala. La 
konsilantaro audis la sturmo exter la palaco-fenestri 
ube la turbi klamis por Arpelo la Salvanto. La 
konsilantaro cedis su. 

Trokero komence refuzis l’impero cedar lua 
autoritato-bastono, ma la homi esamifis cirkum lu, sisis 
ed ululis, jetis roki e refuzaji a la kavalieri. 
Komprenante la vaneso di batalio en la stradi kontre la 
sequantaro di Arpelo, pro tala kondicioni, Trokero jetis 
la bastono aden la vizajo di sua rivalo, pendigis la chefi 
dil mercenarii en la merkato-placo kom sua ultima 
oficala ago, e kavalkis tra la sudala pordego avan sua 
mil-e-kinacent stale vestizita kavalieri. La pordegi esis 
bruisoze klozita dop lu e la komplezanta maskilo di 
Arpelo falis e revelis la severa vizajo di hungranta 
volfo. 

La mercenarii esinte pecigita o celante su en lia 
kazerno, la soldati di Arpelo esas la sola soldati en 
Tamar. Sidante sur lua milit-kavalo en la granda placo, 
Arpelo proklamis su rejulo di Aquilonia inter la 
klamado dil dupigita turbo. 

Publius la kancelero, opozante to, esis lansita aden 
karcero. La komercisti, qui pro alejo salutabis la rej- 
proklamo, nun esis konsternita, nam l’unesma ago dil 
nova rejo esas impozar grandega imposto. Sis richa 
komercisti sendesis kom delegitaro por protestar, e 
quik li esis sizita e senkapigita sen ceremonio. Silenco 


76 



shokita ed aturdita sequis ta ocidi. La komercisti, quale 
kustumale kande komercisti afrontas povo 
neguvernebla da pekunio, falis a lia grasoza ventri e 
likis la boti dil opresanto. 

La vulgara populo ne perturbesis pro la fato dil 
komercisti, ma li murmureskis trovinte ke la 
pavonumanta militistaro Pelliana, qua fingas mantenar 
ordino, esas tam mala kam banditi Turana. Plendi pri 
extorso, ocido e violaco venis ad Arpelo, qua lojabis su 
en la palaco di Publius, pro ke la desesperanta 
konsilanti, kondamnita da lua impero, tenas la rejala 
palaco kontre lua soldati. Tamen lu posedabis la 
plezuro-palaco, e la homini di Konan ektranesis a lua 
chambri. La populo murmuris pro vidar ke la rejala 
belegini tordas su en la brutala manui di fere vestizita 
militisti—damzeli Poitainana havanta obskura okuli, 
gracila mulieri havanta nigra harari de Zamora, Zingar, 
ed Hirkania, Brithunianini havanta flava harari, omni 
ploris pro timo e shamo. El ne kustumis tala brutaleso. 

Nokteskis en urbo konfuzigata e trublata, ed ante 
noktomezo rumori misterioze pasis tra la stradi, ke la 
Kothani persequabis lia triumfo e bategas la muri di 
Shamar. Ulu en la sekreta policistaro di Tsotha 
babilabis. Timo tremigis la populo quale tertremo, e li 
mem ne pauzis konsiderar la sorco per qua ta novaji 
tante rapide transmisesis. Li asaltis la pordi di Arpelo, 
postulis ke lu marchez adsude e forpulsez l’enemiki 
trans la fluvio Tibor. Lu forsan remarkabus, ke lua 
trupi ne suficus, e ke lu ne povus rekrutar plusa soldati 
til ke la baroni agnoskus lu kom rejo. Ma lu esis 
ebriigita da povo, e mokante ridis. 

Yuna studento, Athemides, klimis kolono en la 
merkato, e per brulanta vorti akuzis, ke Arpelo esas 


77 



utensilo di Strabonus, piktis vivoza pikturo pri vivo 
sub la regno Kothana ed Arpelo kom satrapo. Ante ke 
lu parparolis, la turbo kriis pro timo ed ululis pro furio. 
Arpelo sendis soldati por kaptar la yunulo, ma la 
populo prenis lu e fugis kun lu, jetis roki e mortinta 
kati adsur la persequanta soldati. Salveo de arbalesti 
fugigis la turbo, ed atako da kavalkanti plenigis la 
merkato per kadavri. Ma Athemides esis sekrete 
portita del urbo por pregar a Trokero, ke lu sizez 
Tamar e marchez por helpar Shamar. 

Athemides trovis Trokero deskampante exter la muri, 
pronta por marchar a Poitain en la fore sudala parto dil 
rejio. A1 urjanta pregi dil yunulo lu respondis, ke lu ne 
havas sat multa trupi o por asaltar Tamar, mem kun la 
helpo dil interna turbo, o por konfrontar Strabonus. 
Omnakaze, l’avara nobeli spolius Poitain dop lu dum 
ke lu kombatas la Kothani. La rejo mortinte, singlu 
mustas protektar sua propra. Lu kavalkos a Poitain e 
defensos ol tam bone kam posible kontre Arpelo e lua 
stranjera federiti. 

Dum ke Athemides pregis, l’impotente iracanta turbo 
ankore furiis en l’urbo. Sub la granda turmo apud la 
rejala palaco la homi vorticis e movis, kriis lia odio 
kontre Arpelo, qua stacis sur la turmo-pinto e ridis 
dum ke lua armarkisti rangizis su alonge la parapeti, 
flechi tirita e fingri an la destensili di lia arbalesti. 

La princo di Pellia esis larja viro de meza alteso 
havante vizajo severa ed obskura. Lu esis intriganto, 
ma anke kombatanto. Sub lua silka jupo ore 
pasmentizita briletis polisita stalo. Lua nigra e longa 
hararo esis frizita e parfumizita, ligita per rubando ek 
arjenta stofo, ma ye lua hancho pendis espado, la 

juvelizita mancho di qua esabis markizita dum batalii e 
kampanii. 

‘Foli! Ululez segunvole! Konan es mortinta ed Arpelo 
es rejo!’ 

Kad omna Aquilonia kontreagas lu? Lu havas sat 
multa soldati por retenar la muregi til ke Strabonus 
venos. Ma Aquilonia partigesas kontre su. Singla 
barono ja armizis su por sizar la trezoro di vicino. 
Arpelo mustas traktar nur l’impotenta turbo. 
Strabonus tranchos tra la laxa linei dil luktanta baroni 
quale galer-rostro tra spumo, e til lua adveno, Arpelo 
bezonas nur tenar la rejala chefurbo. 

‘Foli! Arpelo es rejo!’ 

La suno levis su adsuper Festala turmi. Del 
karmezina auroro flugante venis punto qua 
plugrandeskis til vespertilio, pose til aglo. Lore omnu 
qua vidis kriachis pro astoneso, nam super la muri di 
Tamar flugis tala formo quala homi konocas nur per 
mi-obliviata legendi, e de inter olua giganta ali saltis 
homala formo dum ke ol bramis super la turmego. Per 
surdiganta ali-tondro ol forflugis, e la homi palpebragis 
quale se li sonjas. Ma sur la turmo nun stacas figuro 
sovaja e barbara, mi-nuda, sangizita, brandisanta 
granda espado. E del turbo venis mujo qua shanceligis 
la turmi ipsa: ‘La rejulo! Esas la rejulo!’ 

Arpelo astonate stacis; pose kun kriacho lu ektiris 
sua espado e saltis vers Konan. Kun leonatra bramo la 
Kimeriano pareis la lamo siflanta, faligis sua propra 
espado, sizis la princo per kolo e bifurko, e hisis lu alte 
adsuper sua kapo. 

‘Portez kun vu vua komploti ad inferno!’ il bramis, e 
fore lansis la princo de Pellia quale sako de salo. Lu 
falis de cent-e-kinadek futi tra vakua aero. La homi 

retrosaltis kande la korpo falis ed aplastesis adsur la 
marmora pavi, spricis sango e cerebro, e jacis en olua 
frakasita homarmaro quale mutilita koleoptero. 

L’armarkisti sur la turmo retrotiris su, kurajo ruptite. 
Li fugis, e la siejata konsilanti saltis ek la palaco e 
joyoze tranchis li. Kavalieri e soldati Pelliana serchis 
sekureso en la stradi, e la turbo pecetigis li. Tra la 
stradi la lukto iris, plumizita kaski e stala kasqueti 
saltetis inter desordinita harari e pose desaparis; glavi 
furioze hakis en foresto de piqui; supre esis la mujo dil 
turbo, aklam-krii e kriachi pro sango-hungro ed ululi 
pro agonio. E super omno la nuda figuro dil rejulo 
shancelis sur la kreneli vertijiganta, fortega brakii 
brandisita, e bramis tremenda ridado qua mokis omna 
turbi, e princi, mem su ipsa. 


5 . 

Long armarko efort armarko, e l’ cielo obskureskez! 

Kordo a nocho, shafto ad orelo, e la rejon di Koth apuntez! 

Kansono dil armarkisti Bosonana 

La dimeza suno briletas de la serena aquo dil fluvio 
Tibor qua balnas la sudala bastioni di Shamar. La 
fatigita defensanti savas, ke kelki de li itere vidos la 
suno acensar. La pavilioni dil siejanti kovras l’agro. 
Havante min multa homi, la populo di Shamar ne 
sucesabis disputar la transiro dil fluvio. Kunligita 
kanoti facas ponto per qua l’invadanti sendas lia hordi. 
Strabonus ne audacabis marchar aden Aquilonia dum 
ke Shamar restis nevinkita dop lu. Lu sendabis sua 
lejera kavalkanti, sua « spah »-i, aden la lando por 
spoliar l’agri, ed erektabis sua siej-mashini en l’agro. 

Lu ankragabis flotilio provizita da Amalrus meze dil 
fluvio apud la fluvio-muro. Ula bateli esabis sinkita per 
roki del balisti dil urbo, qui frakasis la ferdeki e 
plankari; ma de la prui e masti protektita da shirmili dil 
altra bateli, armarkisti enfilas la turmeti. Ti esas 
Shemidi, qui naskas enmanue portanta arki, 
nekomparebla al armarkisti Aquiloniana. 

De la fora rivo mangoneli jetas rokegi ed arbor- 
trunki vers la defensanti por frakasar tekti ed aplastar 
homi quale formiki; arieti sencese frapegas la stoni; 
sapisti entuneligas en la tero quale talpi, exkavas 
shakti sub la turmi. La fosato esas digizita ye la supra 
parto e, desaquizita, esas plenigita per roki, sulo, 
mortinta kavali ed homi. Ye la bazo dil muri, mashizita 
figuri amasigas su, frapas la pordegi, levas eskaleri, 
pulsas asalto-turmi plenigita per lancieri a la turmeti. 

En l’urbo espero esas abandonita; apene mil-e- 
kinacent homi rezistas quaradek mil militisti. Nula 
mesajo venabis del rejio, di qua ca urbo esas avan- 
posteno. Konan esas mortinta, exultante kriis 
l’invadanti. Nur la forta muri e desesperanta kurajo dil 
defensanti tante longe gardas li, e to ne sempre suficos. 
La westala muro esas eskombramaso sur qua la 
defensanti individuale kombatas kontre l’invadanti. 
L’altra muri krulas pro la suba shakti, la turmi ebrie 
inklinas su. 

Nun l’atakanti amasigas su por asalto. L’olifanti 
sonas, la stale vestizita rangi ordinas su sur la planajo. 
L’asalto-turmi kovrita per kruda tor-peli bruisoze 
avancas. La populo di Shamar vidas, ke la baneri di 
Koth ed Ofir kune flugetas, e vidas inter la briletanta 
kavalieri la figuro magra e mortiganta di ore mashizita 
Amalrus, e la figuro mikra e grasoza di Strabonus 

weranta nigra homarmaro. Ed inter olti esas formo qua 
igas la maxim brava homo paleskar pro hororo—tenua 
figuro quale vulturo en diafana mantelo. La piquisti 
avancas, fluas quale ondi di fluvio de fuzita stalo; la 
kavalieri galopetas adavane, lanci levita, standardi 
fluktuanta. La militisti sur la muro profunde respiras, 
konfidas lia anmi a Mitra, e tenas lia armi nochizita e 
sangizita. 

Lore sen averto, sono di klariono fendis la bruiso. 
Hufo-tondro superiris la grondado dil proximeskanta 
trupi. Norde del agro ube movis l’armeo esis rangi de 
kolineti simila ad eskalero de giganta gradi qui acensas 
adnorde ed adweste. Nun de ta kolineti, quale spumo 
suflata avan sturmo, hastis la « spah »-i qui spoliabis la 
lando, kavalkanti inklinanta su adavane qui forte 
spornagas, e dop li la suno lumizis movanta stala rangi. 
Li aparis ek la defilei—mashizita kavalkanti; la granda 
leono-banero di Aquilonia flotacis super ili. 

Kriego del rianmizita spektanti sur la turmi fendis la 
cielo. Extaze, militisti klakis lia nochizita espadi an lia 
fendita shildi. La homi dil urbo, povra mendikanti e 
richa komercisti, putani weranta reda jupi e dami 
weranta silka e satina stofi, falis a lia genui e kriis a 
Mitra pro joyo, pro danko ploris lakrimi por lavar lia 
vizaji. 

Strabonus furioze klamis imperii. Arbanus turnis su 
cirkum la pezoza rangi por afrontar ca ne-expektita 
minaco e grunis, ‘Ni ankore havas plu multa militisti 
kam li, ecepte ke li havez rezerv-armeo celata en la 
kolini. La viri sur la batal-turmi povas traktar irg asalto 
del urbo. Ti qui venas es Poitainani—ni devis konjektir, 
ke Trokero probos tala dementa prodajo.’ 

Amalrus nekredante kriis. 

£ Me vidas Trokero e sua kapitano Prospero— ma qua 
kavalkas kun li?’ 

‘Ishtar salvez ni!’ kriachis Strabonus, e lu paleskis. 
‘Esas rejo Konan!’ 

‘Vu es dementa!’ bramis Tsotha, e konvulsante 
tresayis. ‘Konan esis en la ventro di Satha plura dii 
ante nun!’ Lu quik haltis, sovaje regardegis l’armeo 
qua venas rangope aden l’agro. Lu ne povas erorar pri 
la gigantulo qua weras nigra ed orizita homarmaro e 
qua sidas sur la grandega nigra kavalulo e kavalkas sub 
ondatra silka standardego. Krio di felinatra furio 
explozis ek la labii di Tsotha, makulizis sua barbo per 
spumo. 

Unesmafoye dum lua vivo, Strabonus vidis, ke la 
sorcero tote konfuzigesas, e retroe tiris su del vidajo. 

‘Yen sorco!’ kriachis Tsotha. Lu demente arachis sua 
barbo. ‘Quale lu eskapis ed atingis sua rejio sat rapide 
por venar kun armeo? Esas l’agado di Pelias, lu esez 
damnita! Me sentas lua manuo en ol! Maledikez me, ke 
me ne mortigis lu kande me havis l’okaziono!’ 

La reji beis audante la nomo di homo quan li kredabis 
esar mortinta dum dek yari. Paniko emanis del chefi e 
tremigis la trupi. Li omna rikonocis la kavalkanto sur 
la nigra kavalulo. Tsotha sentis la supersticoza timo di 
sua homi, e furio pozis infernala maskilo adsur lua 
vizajo. 

‘Atakez!’ lu kriis, sovaje brandisante lua magra 
brakii. ‘Ni esas ankore plu forta! Asaltez ed aplastez ta 
hundi! Ni ya festinos canokte en la ruinaji di Shamar! 
Ho Set!’ Lu levis sua brakii ed advokis la serpento-deo. 
Mem Strabonus hororis. ‘Donez a me vinko e me juras, 
ke me ofros a vu kinacent virgini di Shamar qui tordos 
su en sua propra sango!’ 

Dume l’opozanta trupi debushabis en la agro. Kun la 
kavalieri venis to quo semblis duesma armeo 
neregulala sur kavaleti rapida e fortega. Ilti decensis e 
pede rangizis su—flegmoza armarkisti Bosonana, ed 
avida piquisti de Gunderlando havante blonda harari 
qui fluas de sub lia stala kasqueti. 

Esis mixita armeo quan Konan kolektabis dum la 
frenezioza hori qui sequabis lua retroveno al chefurbo. 
II forbatabis la spumifanta turbo de la soldati Pelliana 
qui tenis l’extera muri di Tamar, e rekrutabis ta soldati 
a sua servado. II sendabis rapida kavalkanto a Trokero 
por retrovokar lu. Kun ilti kom nukleo di armeo, il 
hastabis adsude e tra la lando sizabis rekrutiti e kavali. 
Nobeli di Tamar e la cirkumajo augmentis ilua trupi, ed 
il survoye kolektis rekrutiti de omna vilajo e kastelo. 
Ma ol esis nur mikra soldataro quan il kolektabis por 
lansar kontre l’invadanti, quankam ol havas la qualeso 
di hardigita stalo. 

Mil-e-nonacent homarmarizita kavalkanti sequis il, la 
plumulto di qui esis kavalieri Poitainana. La restanta 
mercenarii e profesionala soldati del sequantari dil 
nobeli esis lua infantrio—kinamil armarkisti e quaramil 
piquisti. Ta armeo nun venis bone ordinita—unesme 
l’armarkisti, dop li la piquisti, e dop ilti la marchanta 
kavalkanti. 

Kontre li Arbanus dispozis sua trupi, e la federita 
armeo avancis quale brileganta stal-maro. La spektanti 
sur l’urbo-muri tremis vidante ta vasta armeo qua 
eklipsis la povo dil salvanti. Unesme marchis 
l’armarkisti Shemida, dop li la piquisti Kothana, dop ilti 
la mashizita kavalieri di Strabonus ed Amalrus. 
L’intenco di Strabonus esis klara—uzar sua ped-soldati 

por forvishar rinfantrio di Konan ed apertar voyo por 
fortega asalto da la pezoza kavalrio. 

La Shemidi pafis de mil-e-kinacent futi, e flechi flugis 
quale greli adinter l’armei ed obskurigis la suno. La 
westala armarkisti, preparita dum mil yari da 
senkompata milito kontre la sovaja Pikti, avancis e 
klozis rangi kande lia kamaradi falis. Lia nombro esis la 
plu mikra, e l’armarki Shemida havis plu longa porteo, 
ma per exakteso l’armarkisti Bosonana egalis lia 
enemiki, e li augmentis pura habileso pri arkopafado 
per supera milit-humoro ed ecelanta homarmaro. Ye 
bona disto li pafis, e la Shemidi falis per tota rangi. La 
militisti havanta blua barbi e weranta lejera mashi ne 
povis tam bone tolerar puniso kam la Bosonani 
weranta plu dika homarmaro. Li ruptis sua rangi, 
forjetis lia armarki, e lia fugo desordinis la rangi dil 
Kothana piquisti dop li. 

Sen la helpo dil armarkisti, ta militisti esis centope 
faligita dal shafti dil Bosonani, do li furioze asaltis, e 
renkontris la lanci dil piquisti. Nula infantrio esas 
mastro dil sovaja Gunderlandani. Lia hemlando, la 
maxim nordala provinco di Aquilonia, esas distanta per 
nur un kavalko-dio trans la marsho-lando Bosonana 
del frontieri di Kimeria, ed ili, naskinta ed edukita por 
batalio, havas la maxim pura sango de omna populi 
Hiboriana. La lancieri Kothana, stuporigita da la morti 
di lia kamaradi per flechi, esis pecigita e desordinite 
retrofalis. 

Strabonus mujis pro furio, vidante l’infantrio esar 
repulsita, e kriis por generala asalto. Arbanus hezitis, 
indikis ke la Bosonani bone riordinas su avan la 
kavalieri Aquiloniana, qui sidas senmove sur sua kavali 
dum ta meleo. La generalo konsilis, ke li tempale 

retretez, por lurar la kavalieri adweste de la shirmo di 
ta armarki. Ma Strabonus esis dementa pro furio. Lu 
regardis sua kavalier-rangi longa e brilanta, ed imperis, 
ke Arbanus komandez asaltar. 

La generalo konfidis sua anmo ad Ishtar e sonigis 
l’ora olifanto. Per tondatra mujo la foresto de lanci 
abasis su, e la granda armeo sempre plu rapide movis 
trans la planajo. La tota agro tremis pro la huf- 
avalancho, e la brileso di oro e stalo dazlis l’okuli dil 
spektanti sur la turmi di Shamar. 

L’eskadroni fendis la laxa rangi dil lancieri, egale 
tramplis amiko ed enemiko, e precipitis su aden la 
denti dil flechi del Bosonani. Trans l’agro li tondris, 
severe kavalkis sur ta sturmo qua dispersis brilanta 
kavalieri quale autunala folii. Plusa cent pasi, e li 
kavalkos adinter la Bosonani ed abatos li quale 
frumento. Ma karno e sango ne povis tolerar la morto- 
pluvo qua nun laceris ed ululis inter li. Shultro an 
shultro, pedi larje suportante, stacis l’armarkisti; quale 
un homo li tiris la shafti til l’oreli e lasis oli flugar kun 
krii kurta e basa. 

La tota avana rango di kavalieri falis, e sur la kadavri 
di kavali e kavalkanti, qui semblis esar pinglo-kuseni, 
lia kamaradi mispazis e kapavane falis. Arbanus jacis, 
flecho tra la guturo, kranio frakasita da la hufi di lua 
propra mortanta milit-kavalo, e konfuzeso kuris tra la 
desordinita armeo. Strabonus kriis un komando, 
Amalrus altra komando, e tra omni kuris supersticoza 
timego vekigita dal vidajo di Konan. 

E dum ke la brilanta rangi konfuze movis, la trumpeti 
di Konan sonis, e tra l’apertanta rangi di armarkisti 
bruisoze venis la terorinda asalto di la kavalieri 
Aquiloniana. 

L’una armeo renkontris l’altra per shoko quale la 
shoko di tertremo, qua ociligis la shancelanta turmi di 
Shamar. L’eskadroni desordinita dil invadanti ne povis 
rezistar la solida stala konio, piloza per lanci, qua 
impetuoze movis kontre li quale fulmino. La longa 
lanci dil atakanti laceris e pecigis lia rangi, ed aden la 
kordio dil armeo kavalkis la kavalieri de Poitain 
ociligante lia terorinda du-manua espadi. 

La klakado e kliktado di stalo esis quale milion 
martelegi frapanta milion ambosi. La spektanti sur la 
muri esis astonata e surdigata dal tondro, dum ke li 
tenegis la kreneli e regardis la stala vortico ube plumi 
esis alte jetita inter la briletanta espadi e standardi esis 
abasita e falis. 

Amalrus falis mortanta sub la tramplanta hufi, sua 
shultro-osto hakita en du peci per la du-manua espado 
di Prospero. La hordo dil invadanti glutis la mil-e- 
nonacent kavalieri di Konan, ma cirkum ta densa konio 
qua tranchis sempre plu profunde aden la plu laxa 
rangi dil enemiki, la kavalieri di Koth ed Ofir movis e 
vane frapis. Li ne povis ruptar la konio. 

Ye la pinto di la stala konio, Konan bramis sua 
batalio-krio ed ociligis sua espadego en brileganta arki 
di morto qui nuligis stala kasko o mash-kuraso. Rekte 
tra tondranta amaso de stale vestizita enemiki il 
kavalkis, e la kavalieri di Koth juntis su dop il por 
separar il de ilua soldati. Quale fulmino frapas, Konan 
frapis, iris impetuoze tra la rangi per pura povo e 
rapideso, til ke il venis a Strabonus pala inter lua 
palaco-trupi. Nun hike equilibris la fato dil batalio, 
nam per lua plu granda nombro, Strabonus ankore 
havas okaziono por sizar triumfo de la genui dil dei. 

Ma lu kriis, vidante sua arki-enemiko distanta nur de 
la longeso di brakio, e sovaje atakis per sua hakilo. Ol 
kliktis an la kasko di Konan, fairifis, e la Kimeriano 
shancelis e suafoye frapis. La lamo longa de kin futi 
aplastis la kasko e kranio di Strabonus, e la kavalo dil 
rejo kriachante shancelis e jetis la kadavro laxa e 
brandisanta del selo. Granda krio acensis del armeo, 
qua vacilis e retroiris. Trokero e sua dom-trupi 
desesperante tranchis voyo al flanko di Konan, e la 
granda standardo di Koth falis. Tainstante dop 
l’invadanti stuporigita e shokita acensis grandega 
klamo e flami di enorma flagrado. La defensanti di 
Shamar desesperante facabis ekasalto, mortigis la homi 
qui asaltabis la pordegi, e furieskis inter la tendi dil 
siejanti, espadagis la kamp-sequanti, incendiis la 
pavilioni, e destruktis la siej-mashini. To esis la finala 
frapego. La briletanta armeo fugante desaparis, e la 
vinkanti furioze mortigis li kuranta. 

La fuganti hastis vers la fluvio, ma la homi sur la 
flotilio, tre persekutita dal roki e shafti di la rivivigita 
civitani, desligis la bateli e remis vers la sudala rivo e 
livis lia kamaradi a lia fato. Multi atingis la rivo, 
kurante trans la kanoto-ponto, til ke la homi di Shamar 
desankragis e separis ol del rivo. Lore la lukto divenis 
masakro. Pulsite aden la fluvio por dronesar en lia 
homarmari, o hakita til morto an la rivo, l’invadanti 
milope perisis. Nula indulgon li promisabis; nula 
indulgon li recevis. 

Del bazo dil kolineti al rivi dil Tibor, l’agro kovresis 
per kadavri, e la fluvio di qua la aquo rede fluis esis 
plenigita per la mortinti. De la mil-e-nonacent 
kavalieri qui kavalkabis adsude kun Konan, apene 
kinacent vivis por fanfaronar pri lia cikatri, e la 

masakro inter l’armarkisti e piquisti esis terorinda. Ma 
la granda briletanta armeo di Strabonus ed Amalrus 
esis hakachite extingita, e ti qui fugis esis min 
nombroza kam ti qui mortis. 

Dum la masakro alonge la fluvio, la finala akto di 
severa dramato pleesis en l’ultra prati. Inter ti qui 
transpasabis la kanoto-ponto ante ke ol destruktabis 
esis Tsotha, qua kavalkis quale vento per kavalo magra 
e stranja. Nula naturala kavalo povus atingar olua 
rapideso. Kruele lu tramplis amiko ed enemiko ed 
atingis la sudala rivo, ed ibe retroa regardeto revelis 
severa figuro sur granda nigra kavalulo qua furioze 
persequis. La ligili esis ja tranchita e la kanoti aparte 
driftis, ma Konan temerare avancis, saltis per sua 
kavalo de batelo a batelo quale homo saltas de un 
glacio-peco ad altra. Tsotha kriachis malediko, ma la 
granda kavalulo grunis e facis lasta salto ed atingis la 
sudala rivo. Lore la sorcero fugis aden la vakua prati, e 
dop lu venis la rejulo, qua kavalkis furioze e taceme ed 
ociligis la granda espado spricanta karmezina guti 
adsur la voyo. 

Li hastis adavane, chasanto e chasato, e per nula 
futon povis la nigra kavalo pluproximeskar, quankam 
ol tensis singla muskulo e tendino. La suno kushis su, 
neklara lumo e nuboza ombri venis, e li kavalkis til ke 
la vidajo e bruiso dil masakro diminutis dop li. Lore en 
la cielo aparis punto, qua pluproximeskante 
plugrandeskis til giganta aglo. Flugfalante dil cielo, ol 
plunjis al kapo dil kavalo di Tsotha. La kavalo kriis e 
kabris e forjetis sua kavalkanto. 

Olda Tsotha staceskis ed afrontis sua chasanto, 
I’okuli simila ad olti di serpento dementa, la vizajo 
quale nehomala maskilo di teroriganta furio. En singla 

manuo lu tenis ulo brilanta, e Konan komprenis, ke lu 
ibe tenas morto. 

La rejulo decensis e pazegis vers sua enemiko. Ilua 
homarmaro kliktis. II alte tenis sua granda espado. 

‘Itere ni kunvenas, sorcero!’ II sovaje ridetis. 

‘Stacez fore!’ kriachis Tsotha quale sango-hungranta 
shakalo. ‘Me brulos la karno de vua osti! Vu ne povas 
vinkar me—se vu hakus me a peci, la peci de karno ed 
osto ri-unionus su e chasus vu til morto! Me vidas en 
ico la manuo di Pelias, ma me defias vi amba! Me esas 
Tsotha, filiulo di—’ 

Konan kuris adavane, l’espado brilis, l’okuli esis 
cirkonspekta fenduri. La dextra manuo di Tsotha 
movis retroe ed adavane, e la rejulo quik inklinis la 
kapo. Ulo pasis ilua kaskizita kapo ed explozis dop il, 
brulis la sablo ipsa per flagrajo de infernala fairo. Ante 
ke Tsotha povis jetar la globo en sua sinistra manuo, 
l’espado di Konan tranchis lua magra kolo. La kapo dil 
sorcero lansesis de lua shultri sur arkatra sango-fonto, 
e la robizita figuro shancelis ed ebrie krulis. Ma la 
nigra okuli demente regardegis Konan, olia sovaja 
lumo ne obskureskis, la labii terorinde tordis su, e la 
manui hororigante tastis quaze por serchar la 
fortranchita kapo. Subite, per impetuoza ali, ulo 
flugfalis del cielo—l’aglo qua atakabis la kavalo di 
Tsotha. Per olua forta unglegi ol sizis la gutifanta kapo 
e flugis aden la cielo, e Konan mute stacis, nam de la 
guturo dil aglo tondris homala rido: la voco dil sorcero 
Pelias. 

Lore eventis abomininda ago, nam la senkapigita 
korpo staceskis del sablo e fugante forshancelis per 
rigida gambi, manui blinde extensita vers la punto qua 
diminutas e desaparas en l’obskura cielo. Konan stacis 

quaze transformita a stono, regardis til ke la rapida 
shancelanta figuro anke desaparis aden la krepuskulo 
qua purpurizis la prati. 

‘Krom!’ Ilua granda shultri konvulsetis. ‘Donez 
morbo a tal enemikeso inter sorceri! Pelias bone traktis 
me, ma me ne deziras itere vidar lu. Donez a me simpla 
espado e simpla enemiko aden qua me povas plunjigar 
ol. Per inferno! Quon me ne donus por flakono de 
vino!’ 

LA TURMO DIL ELEFANTO 


l. 

Torchi obskure flagris por lumizar la festado en la 
Maul, ube la furtisti dil oriento nokte facas karnavalo. 
En la Maul li povas segunvole debochar e bramar, nam 
honesta homi evitas ta quartero, e vigilisti, bone pagita 
per moneto-peci makulizita, ne mixas su en lia ludi. 

Alonge la hokoza e nepavizita stradi havanta amasi de 
refuzaji e sordida flaki, ebria rodomonti bramante 
shancelis. Stalo cintilifis en l’ombri ube volfo raptas 
volfo, e del obskureso venis akuta ridado di homini, e 
bruiso di luktado. Torcho-lumo reptis ek fenestri 
frakasita e pordi larje apertita, ed ek ta pordi odori 
ranca di vino e di korpi sudorifanta, bruiso di gobleti e 
di pugni frapanta kruda tabli, parti de obcena kansoni, 
hastis quale frapo al vizajo. 

En un de ta retreteyi gayeso klamis til la basa tekto 
fum-makulizita, ube friponi weranta omna sorti di 
shifoni—burso-furtisti, hom-furtisti, habila posh- 
furtisti, kanalii pavonumanta kun lia yunini, mulieri 
weranta belacha vesti ed havanta akra voci—su 
asemblis. Indijena raskalii dominacis—Zamorani 
havanta obskura peli, obskura okuli, portanta poniardi 
ye lia zoni e ruzemeso en lia kordii. Ma ibe anke esis 
volfi de sis extera landi. Esis giganta desertinto 
Hiperboreana, tacema, danjeroza, havanta larja espado 
ligita a sua granda magra korpo—nam viri necelate 
portas stalo en la Maul. Esis kontrafaktanto Shemida 
havanta hokatra nazo e blue nigra barbo lokloza. Esis 
hominacho Brithuniana havanta audacoza okuli qua 
sidis sur la genuo di flava Gunderlandanulo—vaganta 
mercenario, desertanto de ula armeo vinkita. E la 
grasoza grosierulo di qua l’obcena jokaji incitas tante 
multa ridado esis hom-furtisto de fora Koth qua 
venabis por docar homin-furtado a Zamorani, qui 
naskis havante plu multa savo pri ta arto kam lu 
ultempe povas ganor. 

Ta viro cesis deskriptar la charmi di viktimo projetita 
e shovis sua muzelo aden gobletego de biro 
spumifanta. Pos suflir la spumo de lua grasoza labii, lu 

dicis, ‘Per Bel, deo di omna furtisti, me demonstros a li 
quale furtar hominachi: me portabos el trans la 
frontiero di Zamora ante auroro, e karavano vartos por 
recevar el. Triacent arjenta pecin komtulo Ofirana 
promisis a me por neta yunino Brithuniana del plu alta 
klaso. Me laboris dum semani per vagar kom 
mendikanto tra l’urbi alonge la frontiero por trovar ta 
quan me savas konvenor. Ed el es beleta peco.’ 

Lu suflis bavanta kiso aden la aero. 

‘Me konocas siniori en Shem qui kambius la sekretajo 
dil Elefanto-Turmo por el,’ lu dicis, ed itere turnis su a 
la biro. 

Tusho ye la maniko di lua tuniko igis lu turnar sua 
kapo e frunsar la fronto pro l’interrupto. Lu vidis alta 
yunulo forte formacita qua stacas apud lu. Ta homo 
esis tam diplasita en ta retreteyo kam griza volfo inter 
skabioza kanalet-rati. Ilua chipa tuniko ne povis celar 
la linei harda ed akuta di ilua forta korpo, la shultri 
larja e pezoza, la granda pektoro, gracila tayo e 
muskuloza brakii. Ilua pelo esis brunigita da suni 
exterlanda, ilua okuli esis blua e cintilifanta. De ilua 
zono pendis espado en rodita ledra gaino. 

La Kothano nevolunte retrotiris su; nam la viro ne 
esis ek irga raso civilizita quan lu konocis. 

‘Vu parolis pri l’Elefanto-Turmo,’ dicis la nekonocato, 
qua parolis la Zamorana per stranja achento. ‘Me audis 
multo pri ta turmo; quo esas olua sekretajo?’ 

La posturo dil homo ne aparis minacar, e la Kothano 
kurajeskis pro la biro e l’aprobo evidenta dil audantaro. 
Lu bufis su per su-importo. 

‘Ka la sekretajo dil Elefanto-Turmo?’ lu klamis. ‘Nu, 
irga folulo savas, ke Yara la sacerdoto ibe lojas kun la 

granda juvelo quan homi nomizas la Kordio dil 
Elefanto, ed olta es la sekretajo di lua magio.’ 

La barbarulo kurtatempe konsideris lo. 

‘Me vidis ta turmo,’ il dicis. ‘Ol situesas en granda 
gardeno supre l’urbo, cirkondita da alta muri. Me vidis 
nula gardisti. On povus facile klimar ta muri. Pro quo 
nulu furtis ta sekreta gemo?’ 

La Kothano beis pro la naiveso dil altru, pose explozis 
per bramante mokanta rido; l’altri same agis. 

‘Audez ca barbarulo!’ lu klamis. ‘Lu deziras furtar la 
juvelo di Yara!—Askoltez, kerlo,’ lu dicis, e malaugure 
turnis su vers l’altru. ‘Me supozas, ke vu es ul sorto de 
barbaro nordal—’ 

‘Me esas Kimeriano,’ l’exterlandano ne amikale 
respondis. La respondo ed ilua maniero signifikis nulo 
al Kothano; esante de rejio fora en la sudo, ye la 
frontiero di Shem, lu nur neprecize konocis la rasi 
nordal. 

‘Do askoltez e lernez sagaco, kerlo,’ dicis lu, ed 
indikis la yunulo per sua gobletego. ‘Saveskez, ke en 
Zamora, e precipue en ca urbo, esas plu multa audacoz 
furtisti kam en omn altra loki en la mondo, mem en 
Koth. Se mortivulo povus furtir ta gemo, esez certa, ke 
ol esabus furtita longatempe ante nun. Vu parolas pri 
klimar la muri, ma kliminte, vu rapide dezirus su itere 
esar exter oli. Nokte es nula gardisti en la gardeni pro 
bona kauzo—to es, gardisti homal. Ma en la 
gardochambro, en l’infra etajo dil turmo, esas viri 
armizit, e mem se vu nokte trapasus la gardeni, vu 
anke mustas pasar tra la soldati, nam la gemo esas 
ulloke supre en la turmo.’ 

‘Ma se homo povus trapasar la gardeni,’ pluse dicis la 
Kimeriano, ‘pro quo lu ne povus irar al gemo tra la 
supra parto dil turmo, e talmaniere evitar la soldati?’ 

Itere la Kothano beis. 

‘Askoltez lu! ’ lu mokante kriis. ‘La barbarulo esas 
aglo qua flugos til la bordo juvelizita dil turmo, qua 
esas nur cent-e-kinadek futi super la tero, ed havas 
kurvigita muri plu glata kam vitro polisit! ’ 

La Kimeriano regardachis cirkume, humiligata da la 
mokanta rido-bramo qua salutis ca dicajo. II trovis nula 
humuro en ol, ed esis tro nova a civilizeso por 
komprenar olua nepolitaji. Homi civilizita esas plu 
nepolita kam sovaji, pro ke li savas, ke li povas esar 
nepolita sen ke lia kranii esez fendigita, generale. II esis 
konfuza e chagrenigata, e sendubite forreptabus, 
abasite, ma la Kothana pluse pikis il. 

‘Venez, venez!’ lu klamis. ‘Dicez a ca kompatindi, qui 
es nur furtisti denaska, dicez a li quale vu furtus la 
gemo!’ 

‘Esas sempre moyeno, se la deziro ligesus kun 
kurajo,’ kurte respondis l’iracoza Kimeriano. 

La Kothano elektis konsiderar lo kom insulto. Lua 
vizajo purpureskis pro iraco. 

‘Quo!’ lu bramis. ‘Vu audacas instruktar ni pri nia 
aferi, e sugestas ke ni es poltroni? Forirez; forirez de 
me!’ E lu violentoze shovis la Kimeriano. 

‘Ka vu mokas me e manuagas me?’ rauke dicis la 
barbarulo; ilua pronta furio saltis; ed il sufoye shovis la 
Kothano per frapo di manui apertita qua retrojetis la 
tormentanto kontre la tablo krude skultita. Biro spricis 
del gobletego, e la Kothano bramis pro furio, ektiris 
sua espado. 

‘Hundo barbara!’ lu grondis. ‘Me havos vua kordio 
pro to!’ 

Stalo flagris, e la turbo sovaje movis adfore. Dum lia 
lukto li renversis l’unika kandelo e la retreteyo 
obskureskis, esis plenigita per la frakas-bruiso di benki 
renversita, batado di pedi fulanta, klami, blasfemaji de 
homi falanta l’una adsur l’altra, ed un akra krio 
agonioza qua tranchis la bruisego quale kultelo. Kande 
la kandelo riacendesis, la plu multa gasti ekirabis tra 
pordi e fenestri frakasita, e ti restanta blotisis dop 
amasi de vino-bareleti o sub tabli. La barbarulo esis 
foririnta; la centro dil chambro esis abandonita ecepte 
la vundita kadavro dil Kothano. La Kimeriano, havante 
l’instinto nefalianta dil barbaro, mortigabis sua 
enemiko en l’obskureso e konfuzeso. 


2 . 

La pala lumi ed ebria gayeso minlauteskis dop la 
Kimeriano. II forjetabis sua lacerita tuniko, marchis tra 
la nokto nude ecepte lumbo-tuko e la sandali havanta 
alta laci. II movis per la flexebla gracio di granda tigro, 
la stalatra muskuli movis sub ilua bruna pelo. 

II enirabis ta parto dil urbo rezervita por la templi. 
Omnalatere oli blanke brilis sub la stel-lumo—marmora 
koloni tam blanka kam nivo ed ora kupoli ed arjenta 
arki, santuarii di la miriado de stranja dei di Zamora. II 
ne suciis pri li; il savis, ke la religio di Zamora, quale 
omno di populo civilizita e longe establisita, esas 
intrikoza e komplexa, e perdabis la plumulto dil 
anciena esenco en labirinto de formuli e ritui. II 
squatabis dum hori en la korto dil filozofi, askoltis la 

disputi dil teologiisti e docisti, e perplexigite forirabis, 
certa pri nur un kozo: ke li omna esas dementa. 

Ilua dei esas simpla e komprenebla; Krom esas la 
chefo, ed habitas granda monto, de qua lu sendas fato e 
morto. Esas neutila advokar Krom, pro ke lu esas deo 
trista e sovaja, e lu odias le febla. Ma dum nasko lu 
donacas kurajo a viro, e la volo e forteso por mortigar 
l’enemiki, qua, segun la Kimeriano, esas omno 
expektenda. 

Ilua pedi sandalizita ne sonis sur la pavi. Nula vigilisti 
preterpasis, nam mem la furtisti de la Maul evitas la 
templi, ube stranja morti falas adsur kontravencanti. II 
vidis avan su la Turmo dil Elefanto, obskura kontre la 
cielo. II meditis, pro quo ol tale nomizesas. Nulu 
evidente savas. II nultempe vidabis elefanto, ma il 
neprecize komprenis, ke ol esas animalo monstratra, 
havanta kaudo avane ed anke dope. Vaganta Shemido 
dicabis lo, e juris, ke lu vidabis mili de ta bestii en la 
lando dil Hirkaniani; ma omnu savas, ke la homi di 
Shem mentias. Omnakaze, esis nul elefanti en Zamora. 

La brilanta volumino dil turmo pruinoze acensis vers 
la steli. En sunlumo ol tante dazlis, ke kelki toleris olua 
brileso, ed on dicas, ke ol konstruktesis ek arjento. Ol 
esis ronda, cilindro gracila e perfekta, alta de cent-e- 
kinadek futi, ed olua bordo cintilifis en la stel-lumo pro 
la granda juveli qui krustizis ol. La turmo stacis inter 
l’exotika arbori shancelanta dil gardeno alte elevita 
super la nivelo dil urbo. Alta muro inkluzis ta gardeno, 
ed exter la muro esis plu basa nivelo, anke inkluzita da 
muro. Nula lumizili videsis; aparis nula fenestri en la 
turmo—adminime ne plu alte kam la suprajo dil interna 
muro. Nur la supra gemi kolde cintilifis en la stel-lumo. 

Arbusti dense kreskis exter la plu basa od extera 
muro. La Kimeriano reptante pluproximeskis e stacis 
apud la barilo, mezuris ol per sua okuli. Ol esis alta, ma 
il povus saltar e sizar la chapo per sua fingri. Lore esus 
puer-ludo por ociligar su adsupre, ed il ne dubitis, ke il 
povas talmaniere anke pasar l’interna muro. Ma il 
hezitis pro pensar pri la stranja danjeri qui, on dicas, 
vartas interne. Ta homi esas stranja e misterioza ad il; 
li ne esas de ilua sorto—mem ne dil sama sango kam la 
plu westala Brithuniani, Nemediani, Kothani, ed 
Aquiloniani, di qua la civilizita misterii pavorigas il. La 
homi di Zamora esas tre anciena, e, segun to quon il 
vidabis, tre maligna. 

II pensis pri Yara, la chefa sacerdoto, qua facas 
stranja malaji de ca turmo juvelizita, e la hari dil 
Kimeriano esis herisita kande il rimemoris naraco de 
ebria pajo dil korto—quale Yara ridabis koram princo 
enemikal, e tenis gemo maligna e brilanta avan lu; e 
quale radii blindigante lansesis de ta profana juvelo ed 
envelopis la princo, qua kriachis e falis, e diminutis til 
amaso velkinta e karbonigita, qua transformesis a 
nigra araneo, qua frenezioze kuris tra la chambro til ke 
Yara aplastis ol per la talono. 

Yara ne ofte venis ek sua magio-turmo, e sempre por 
facar malignajo por ula homo od ula naciono. La rejulo 
di Zamora timas lu plu multe kam lu timas morto, e 
sempre ebriigas su, pro ke lu ne povas sobre tolerar ta 
timo. Yara esis tre olda—evis plu kam yarcenti, on 
dicas, ed anke dicas, ke lu vivos por sempre pro la 
magio di sua gemo, quan homi nomizis la Kordio dil 
Elefanto, sen plu bona motivo kam pro ke lua domo 
nomizesis la Turmo dil Elefanto. 

La Kimeriano, okupata per ta pensaji, rapide presis su 
an la muro. En la gardeno ulu preterpasis per pazi 
mezurita. L’askoltanto audis klikto di stalo. Nu, 
gardisto ya patrolas ta gardeni. La Kimeriano vartis, 
expektis audar ke lu retropasos, ma silenco esis en ta 
gardeni misterioza. 

Fine kuriozeso vinkis il. Lejere saltante, il sizis la 
muro ed ociligis su per un brakio adsur la suprajo. 
Plate jacante sur la larja chapo, il adinfre regardis la 
larja spaco inter la du muri. Nula arbusti proxime 
kreskis, quankam il vidis sorgeme tondita arbusti apud 
l’interna muro. Stel-lumo falis adsur la plata gazono ed 
ulloke tinkletis fonteno. 

La Kimeriano sorgeme abasis su aden la gardeno ed 
ektiris sua espado, regardegis cirkume. II emocis pro la 
nervozeso dil sovajo qua stacas tale neprotektata en la 
nuda stel-lumo, ed il lejere movis cirkum la muro- 
kurvo, restis en olua ombro, til ke il proximeskis al 
arbusti remarkita. II rapide blotisante kuris vers oli, e 
preske mispazis pro formo qua jacas krumplita apud 
l’arbusti. 

Rapida regardeti addextre ed adsinistre revelis nula 
enemiki, adminime videbla, ed il squatis por explorar. 
Ilua akuta okuli, mem en la febla stel-lumo, vidis forte 
formacita viro en l’arjenta homarmaro e kasko 
krestizita dil rejala guardo Zamorana. Shildo e lanco 
jacis apud lu, ed exploro nur instantala revelis, ke lu 
esis strangulita. La barbarulo perturbate regardis 
cirkume. II savis, ke ca homo mustas esar la gardisto 
quan il audabis preterpasar ilua celoloko apud la muro. 
Nur kurta tempo pasabis, ma dum ta tempo sennoma 
manui venabis ek l’obskureso e strangulabis la soldato 
til morto. 

Strabe regardante tra l’obskureso, il vidis movo tra 
l’arbusti apud la muro. Adibe il glitis, espado en la 
manuo. II kreis ne plu multa sono kam reptanta 
pantero noktala, ma la trakata homo audis. La 
Kimeriano neprecize vidis granda amaso proxim la 
muro, alejis su pro ke ol esas adminime homala; pose 
la kerlo rapide turnis su anhelante quaze pro paniko, 
facis l’unesma movo por saltar adavane, manui pronta 
por sizar, ma retrotiris su kande la lamo dil Kimeriano 
flagris en la stel-lumo. Dum tensa instanto nek l’unu 
nek l’altru parolis, pronta por omno. 

£ Vu ne es soldato,’ tandem sisis la nekonocatulo. ‘Vu 
es furtisto quale me.’ 

£ E qua vu esas?’ questionis la Kimeriano per 
suspektema susuro. 

‘Taurus de Nemedia.’ 

La Kimeriano abasis sua espado. 

£ Me audis pri vu. Homi nomas vu princo di furtisti.’ 

Nelauta rido esis la respondo. Taurus esis tam alta 
kam la Kimeriano, e plu pezoza; lu havis granda 
ventro, ma singla movo indikis subtila magnetismo 
dinamikal, reflektita en l’akuta okuli qui vivoze 
cintilifis, mem en stel-lumo. Lu esis nudpeda e portis 
volvajo de to quo semblis esar kordo dina e forta, 
nodizita ye punti intermitanta. 

‘Qua vu es?’ lu susuris. 

‘Konan, Kimeriano,’ respondis l’altru. ‘Me venis por 
serchar moyeno furtar la juvelo di Yara, quan homi 
nomizas la Kordio dil Elefanto.’ 

Konan sentis, ke la granda ventro dil homo tremis 
pro rido, ma ne mokante. 

‘Per Bel, deo di furtisti!’ sisis Taurus. ‘Me opinionis, 
ke nur me havas sat multa kurajo por probar ta furto. 

Ta Zamorani nomas su furtisti—ba! Konan, me prizas 
vua kurajo. Me nultempe partoprenis aventuro kun 
altru, ma per Bel, ni kune probos, se vu volas.’ 

‘Vu anke serchas la gemo, ka ne?’ 

‘Qua altro? Me projetis dum monati, ma vu, me 
supozas, agas pro impulso, mea amiko, ka ne?’ 

‘Ka vu mortigis la soldato?’ 

‘Komprenende. Me glitis del muro kande lu esis ye 
l’altra parto dil gardeno. Me celis me en l’arbusti; lu 
audis me, od opinionis, ke lu audas ulo. Kande lu 
preterpasis, esis nula laboro irar addop lu e subite sizar 
lua kolo e strangular lu til morto. Lu esis quale la 
plumulto di homi, mi-blinda en obskureso. Bona 
furtisto devas havar okuli quale olti di kato.’ 

‘Vu facis un eroro,’ dicis Konan. 

L’okuli di Taurus iracoze cintilifis. 

‘Ka me? Ka me, eroro? Neposible!’ 

‘Vu devis tranir la kadavro aden l’arbusti.’ 

‘Dicas la novico al maestro dil arto. Li ne chanjos la 
guardo til pos noktomezo. Se irgu venus por serchar lu 
nun e trovus lua kadavro, li quik fugus a Yara, 
klamante pri la novaji, e ni havus sat multa tempo por 
eskapar. Se li ne trovus ol, li durus batar l’arbusti e 
kaptus ni quale rati en kaptilo.’ 

‘Vu esas justa,’ Konan konkordis. 

‘Nu. Nun atencez. Ni disipas tempo per ca diskuto 
damnita. Es nula gardisti en l’interna gardeno—gardisti 
homal, me volas dicar, quankam esas sentineli mem 
plu mortigiva. Es lia prezenteso qua perplexigis me 
tante longe, ma me tandem deskovris maniero dupigar 
1L’ 

‘Quo pri la soldati en l’infra parto dil turmo?’ 

‘Olda Yara lojas en la supra chambri. Per ta voyo ni 
venos—ed iros, me esperas. Ne questionez 
qualamaniere. Me inventis moyeno. Ni sekrete eniros 
tra la suprajo dil turmo e strangulos olda Yara ante ke 
lu povas sorcar ni. Adminime ni esforcos; restas la 
posibleso esar transformita ad araneo o rospo, kontre 
la richaji e povo dil mondo. Omna bona furtisto savez 
quale riskar su.’ 

‘Me iros tam fore kam irgu,’ dicis Konan, e desmetis 
sua sandali. 

‘Nu, sequez me.’ E turnante su, Taurus saltis, sizis la 
muro e tiris su adsupre. L’ajileso dil homo astonis, pro 
lua grandeso; lu semblis preske glitar adsupre trans la 
bordo dil chapo. Konan sequis lu, e jacante sur la larja 
suprajo, li parolis per susuro cirkonspekta. 

‘Me vidas nula lumo,’ Konan murmuris. L’infra parto 
dil turmo multe similesis la parto videbla del extero— 
perfekta e brilanta cilindro havanta nula videbla 
aperturi. 

‘Esas pordi e fenestri ruzoze konstruktita,’ respondis 
Taurus, ‘ma li es klozita. La soldati respiras aero qua 
venas de supre.’ 

La gardeno esis nedefinita lago de ombri, ube arbusti 
plumatra ed arbori base extensata obskure vaciletis en 
la stel-lumo. L’anmo prudenta di Konan sentis la 
vartanta nubo de minaco qua kovras ol. II sentis la 
regardo di okuli nevidita, ed il flaris la subtila odoro 
qua instintale herisis la kurta hari sur sua kolo, quale 
chashundo heriseskas pro odoro di anciena enemiko. 

‘Sequez me,’ susuris Taurus, ‘restez dop me, se vu 
prizas vivar.’ 

Prenante de sua zono to quo semblis esar kupra tubo, 
la Nemediano lejere faligis su al gazono. Konan esis 

proxime dop lu, espado pronta, ma Taurus retropulsis 
il an la muro, e montris nula signo, ke lu ipsa avancos. 
Lua posturo esis tense expektanta, e lua regardo, quale 
to di Konan, fixigesis ye la tenebroza amaso de arbusti 
distanta de plura futi. Lore du granda okuli flagris del 
ombri vacilanta, e dop li altra fairo-cintili brilis en 
l’obskureso. 

‘Leoni!’ murmuris Konan. 

‘Yes. Die on retenas li en kaverni sub la turmo. Pro to 
esas nula gardisti en ca gardeno.’ 

Konan rapide kontis l’okuli. 

‘Kin videbla; forsan altri en l’arbusti. Li asaltos pos 
instanto—’ 

‘Tacez!’ sisis Taurus, e lu cirkonspekte movis de la 
muro quale se lu marchas sur razili, e levis la dina 
tubo. Basa grondi venis del ombri e l’okuli flamifanta 
movis adavane. Konan sentis la granda boki bavanta, la 
tufizita kaudi qui flogas flava flanki. La aero tenseskis— 
la Kimeriano tenis sua espado, expektis l’asalto e la 
nerezistebla lanso di granda korpi. Tainstante Taurus 
levis la tubo a sua labii e fortege suflis. Longa spumo 
de flava pudro jetesis ek la tubo e quik divenis densa 
verd-flava nubo qua kovris l’arbusti e celis la brilant 
okuli. 

Taurus hastoze kuris al muro. Konan desafable 
regardis sen komprenar. La densa nubo celis l’arbusti, 
e de ibe venis nula sono. 

‘Quo es ta nebulo?’ la Kimeriano perturbite 
questionis. 

‘Morto!’ sisis la Nemediano. ‘Se la vento venus e 
suflus ol retroe vers ni, ni mustus fugar trans la muro. 
Ma no, la vento ne suflas, e nun la nubo dispersesas. 
Vartez til ke ol tote desaparabos. Inspirar ol es morto.’ 

Balde nur flava shifoni fantomatre pendis en la aero; 
pose olti foriris, e Taurus gestis, ke la kompanulo 
avancez. Li reptis vers l’arbusti, e Konan anhelis. 
Jacante en l’ombri esis kin granda flava formi; la fairo 
en lia severa okuli esis extingita. Dolca odoro restis en 
la aero. 

‘Li mortis sen sono!’ murmuris la Kimeriano. ‘Taurus, 
quo esas ta pudro?’ 

‘Ol facesis ek la nigra lotusi, la flori di qui shancelas 
en la perdita jungli di Khitai, ube habitas nur la 
sacerdoti di Yun, qui havas flava kranii. Ta flori 
mortigante frapas irgu qua flaras li.’ 

Konan genupozis apud la granda formi, certigis su ke 
li ya ne plus povas domajar. II agitis sua kapo; la magio 
dil exotika landi esas misterioza e terorinda al barbari 
dil nordo. 

‘Pro quo ne mortigar samamaniere la soldati en la 
turmo?’ il questionis. 

‘Pro ke to esis omna pudro quan me havas. Ganar ol 
esis sat granda prodajo por famizar me inter la furtisti 
dil mondo. Me furtis ol de karavano qua iris a Stigia, e 
me levis ol, en sua sako ek ora stofo, del volvaji di 
grandega serpento gardanta sen vekigar ol. Ma venez, 
per la nomo di Bel! Ka ni disipos la nokto per 
diskutar?’ 

Li glitis tra l’arbusti al brilanta bazo dil turmo, ed ibe, 
per gesto taciganta, Taurus desvolvis sua nodizita 
kordo, ye un extremajo di qua esis forta stala hoko. 
Konan komprenis lua projeto, e nule questionis dum ke 
la Nemediano sizis la kordo dop la hoko ed ociligis ol 
cirkum sua kapo. Konan pozis sua orelo a la glata muro 
ed askoltis, ma audis nulo. Evidente l’interna soldati ne 
suspektis, ke esas apuda invadanti qui facas ne plu 

multa sono kam la noktala vento suflanta tra l’arbori. 
Ma stranja nervozeso kaptis la barbarulo; forsan pro 
l’odoro di leoni qua esas omnube. 

Taurus jetis la kordo per movo habila e violenta di 
sua fortega brakio. La hoko arkatre movis adsupre ed 
adinterne per partikulara maniero desfacile 
deskriptebla, e desaparis super la bordo juvelizita. Ol 
evidente ferme sizis, pro ke prudenta tirado ne ofris 
irga movo o glito. 

‘Bona chanco per l’unesma jeto,’ murmuris Taurus. 
‘Me—’ 

Esis la sovaja instinto di Konan qua subite igis il jirar; 
nam la venanta morto facis nula sono. Neduriva 
regardeto revelis al Kimeriano la granda flava formo 
qua kabras rekte avan la steli, elevata super il por 
morto-stroko. Nula viro civilizita povus movar tam 
rapide kam la barbarulo. Ilua espado kolde briletis en la 
stel-lumo per omna nervo e tendino desesperanta en la 
brakio, e homo e bestio kune falis. 

Nelaute blasfemante, Taurus inklinis su super la 
amaso, e vidis, ke la membri di la kompanulo movas 
por tranar il de sub la granda pezo qua laxe jacas sur il. 
Regardeto revelis a la tresayanta Nemediano, ke la 
leono esas mortinta, olua penta kranio fendita aden du 
parti. Lu sizis la kadavro, e per lua helpo Konan 
forpozis ol e staceskis, ankore tenis sua espado 
sangizita. 

‘Ka vu domajesas, kerlo?’ anhelis Taurus, ankore 
perplexa pro la stuporiganta rapideso di ta evento. 

‘No, per Krom!’ respondis la barbarulo. ‘Ma to esis 
tam proxim morto kam me esis dum vivo netranquila. 
Pro quo ta bestio maledikata ne bramis asaltante?’ 

‘Omno es stranj en ica gardeno,’ dicis Taurus. ‘La 
leoni taceme atakas—anke altra morti. Ma venez—poka 
sono facesis da ta mortigo, ma la soldati forsan audis, 
se li ne dormas o ne es ebria. Ta bestio esis en altra 
parto dil gardeno ed eskapis la morto dil flori, ma certe 
esas nul altri. Ni mustas klimar ca kordo—on ne 
bezonas questionar, ka Kimeriano povas.’ 

‘Se ol sustenos mea pezo,’ grunis Konan, e netigis sua 
espado sur la herbi. 

‘Ol sustenos la trioplo di mea propra,’ respondis 
Taurus. ‘Ol texesis del lokli di mortintini, quin me 
furtis de lia tombi ye noktomezo, e trempis en la 
mortiganta vino dil upasiero por fortigar oli. Me 
unesme iros—vu proxime sequez.’ 

La Nemediano sizis la kordo e, kurvigante un genuo 
cirkum ol, klimeskis; lu acensis quale kato, 
kontredicante lua grandeso semblante negracioza. La 
Kimeriano sequis. La kordo shancelis e turnis su, ma la 
klimanti ne esis jenita; li amba facabis plu desfacila 
klimi ante nun. La bordo juvelizita cintilifis fore super 
li, saliis del perpendikleso—fakto qua multe faciligis la 
acenso. 

Adsupre li taceme iris, la lumi dil urbo sempre plu 
fore extensis su a lia vido dum ke li klimis, la steli 
super li sempre plu obskurigesis da la cintilifanta juveli 
ye la bordo. Nun Taurus extensis un manuo e sizis la 
bordo ipsa, tiris su adsupre. Konan pauzis dum 
instanto an la bordo, facinata da la granda kolda juveli 
qui dazlas sua okuli—diamanti, rubini, smeraldi, safiri, 
turkezi, lun-gemi, pozita tam dense kam steli en la 
brilanta arjento. Fore lia diversa brili semblis esar 
mixita aden blanka lumo pulsanta; ma nun, proxim li, 

li brilis per la milion kolori e lumi di pluvarko, 
hipnotigis il per olia cintili. 

‘Esas hike fablatra richeso, Taurus,’ il susuris; ma la 
Nemediano nepaciente respondis, ‘Venez! Ganinte la 
Kordio, olti ed omn altra kozi esos le nia.’ 

Konan klimis adsur la bordo cintilifanta. La nivelo dil 
suprajo dil turmo esis kelka futi plu basa kam la 
gemizita bordo. Ol esis plata, kompozita ek materio 
obskure blua, inkastrata per oro qua brilis en la stel- 
lumo, por ke la toteso similesez larja safiro makulizita 
per or-polvo. Trans ol de li esis to quo aparis kom 
chambro konstruktita sur la tekto. Ol esis ek la sama 
materio arjentatra di la turmo-muri, ornita per devizi 
ek plu mikra gemi; olua unika pordo esis ek oro, la 
surfaco skultita en squami, ed inkastrata per juveli qui 
brilas quale glacio. 

Konan regardis la pulsanta lumo-maro qua extensis 
su sub li; pose regardetis Taurus. La Nemediano tiris e 
volvis sua kordo. Lu montris ube la hoko sizabis— 
fraciono di ol sinkabis sub granda juvelo ye l’interna 
flanko dil bordo. 

‘Itere ni havis bona chanco,’ lu murmuris. ‘On 
opinionus, ke nia du pezi arachabus ta gemo. Sequez 
me; nun komencas la reala riski dil aventuro. Ni es en 
la kaverno dil serpento, e ni ne savas, ube ol celas su.’ 

Quale trakanta tigri li reptis trans la pavimento 
obskure brilanta ed haltis exter la pordo cintilifanta. 
Per un manuo habila e prudenta, Taurus probis ol. Lu 
apertis ol sen rezisto, e la kompanuli enregardis, 
pronta por omno. De dop la Nemediano Konan vidis 
chambro cintilifanta, di qua la muri, plafono e 
pavimento esas inkastrata per granda blanka juveli qui 

brilante lumizas ol, ed esas la nura lumizili. Ol semblis 
esar vakua. 

‘Ante ke ni klozos nia nura retreto-voyo,’ sisis 
Taurus, ‘irez al bordo e regardez adinfre omnalatere; se 
vu vidas irga soldati en la gardeni, od irgo suspektinda, 
retrovenez e dicez lo a me. Me vartos vu en ca 
chambro.’ 

Konan vidis nula raciono en tala ago, e kelke 
suspektis sua kompanulo, ma facis to quon Taurus 
demandis. II forturnis su, e la Nemediano reptis tra la 
pordo e klozis ol dop il. Konan reptis alonge la bordo 
dil turmo, rivenis al origino sen vidir irga movado 
suspektinda infre en l’ocilanta folio-maro. II turnis su 
vers la pordo—subite de la chambro sonis krio 
strangulata. 

La Kimeriano ecitate saltis adavane—la pordo 
apertesis e Taurus aparis kom silueto avan kolda flagro 
dop lu. Lu shancelis e lua labii apertesis, ma nur rauka 
stertoro explozis de la guturo. Sizante la pordo por 
suportar su, lu pazegis al tekto, falis kapavane e sizis 
sua fauco. La pordo klozesis dop lu. 

Konan squatis quale akulita pantero, vidis nulo en la 
chambro dop la Nemediano dum la kurta instanto 
kande la pordo restis apertita—ecepte dupo di lumo 
qua semblante igis ombro transpasar la pordo. Nulo 
sequis Taurus al tekto, e Konan inklinis su super la 
homo. 

La Nemediano regardegis adsupre per okuli dilatata e 
velizata qui ulmaniere kontenis perplexeso terorinda. 
Lua manui skrachis lua fauco, lua labii bavis e 
singlutis. Lu subite rigideskis, e la Kimeriano astonate 
savis, ke lu esas mortinta. Ed il sentis ke Taurus 
mortabis sen savar quala morto frapabis lu. Konan 

perplexe regardegis l’okulta ora pordo. En ta vakua 
chambro havanta muri cintilifanta e juvelizita, morto 
venabis al princo di furtisti tam rapide e tam misterioze 
kam lu ipsa mortigabis la leoni en l’infra gardeni. 

La barbarulo cirkonspekte tastis la mi-nuda kadavro 
dil homo por serchar vunduro. Ma l’unika traci di 
violento esis inter la shultri, alte proxim la bazo dil 
kolo bovulatra—tri mikra vunduri, qui aspektis quale 
tri klovi esabis profunde martelagita aden la karno ed 
ektirita. La bordi di ta vunduri esis nigra, e febla odoro 
di putreso esis perceptebla. Ka dardi venenizita? pensis 
Konan—ma takaze la jetaji restabus en la vunduri. 

Prudente il movis vers l’ora pordo, apertis ol, ed 
enregardis. La chambro esis vakua, plenigita per la 
brilado kolda e pulsanta dil miriado de juveli. II 
lakonike remarkis stranja desegnuro en l’exakta centro 
dil plafono—nigra figuro havanta ok lateri, meze di qui 
quar gemi brilis per reda flamo diferanta del blanka 
fairo di l’altra juveli. Trans la chambro esis altra pordo, 
simila a ta ye qua il stacas, ecepte ke ol ne esas skultita 
en squami. Ka de ta pordo venabis morto?—ed abatinte 
la viktimo, kad ol samavoye retretabis? 

Klozinte la pordo dop il, la Kimeriano avancis aden la 
chambro. Ilua nuda pedi facis nula sono sur la kristala 
pavimento. Esis nula sidili o tabli en la chambro, nur 
tri o quar silka divani brodizita per oro en stranja 
desegnuri serpentatra, e plura kesti mahagona ed 
arjenta. Uli esis klozita per pezoza ora seruri; altri esis 
apertita, la skultita kovrili beis e revelis amasi de juveli 
en sensucia splendideso al astonata okuli dil 
Kimeriano. Konan nelaute blasfemis; il ja regardabis 
plu multa richeso tanokte kam il olime imaginis existar 

en la tota mondo, ed il vertijeskis pro pensar, quante 
multe valoras la juvelo quan il serchas. 

II nun esis meze dil chambro, inklinate iris adavane, 
la kapo prudente pozita, l’espado tenita avan il, kande 
itere morto sen sono atakis il. Fluganta ombro qua 
trapasis la pavimento esis l’unika averto, ed ilua 
obliqua salto l’unika kauzo ke ilua vivo salvesis. II 
havis vidajo instantala di haroza nigra hororo qua 
ocilis preter il ed havis kliktanta dentegi spumifanta, 
ed ulo qua bruletis quale guti de liquida inferno-fairo 
spricis adsur ilua nuda shultro. Retroe saltante, 
l’espado alte elevita, il vidis ta hororo shokar la 
pavimento, jirar e kuregar vers il per rapideso 
pavoriganta— tala giganta nigra araneo quala homi 
vidas nur en koshmari. 

Ol esis tam granda kam porko, maxim rapide portis 
sua ogratra korpo per ok gambi dika ed haroza trans la 
pavimento; olua quar okuli male brilis per 
inteligenteso hororinda, ed olua dentegi gutifis veneno 
qua, quale Konan saveskis per la shultro brulata ube 
nur kelka guti spricabis kande la ento frapis e falis, 
portas rapida morto. Ico esis la mortiganto qua falabis 
de sua plaso meze dil plafono per araneo-reto adsur la 
kolo dil Nemediano. Li esabis foluli, pro ke li ne 
suspektis, ke la supra chambri esas tam bone gardita 
kam le infra! 

Ta pensaji kurte flagris en la mento di Konan kande 
la monstro atakis. II alte saltis, ed ol pasis sub il, turnis 
su e retrohastis. Cafoye il evitis l’atako per flanke 
saltar e quale kato ipse atakis. Ilua espado tranchis un 
de la haroza gambi, ed itere il apene salvis su kande la 
monstro eskartis vers il, la dentegi diablatre kliktanta. 
Ma la ento ne persequis; ol turnis su ed hastis trans la 

kristala pavimento e kuris adsupre alonge la muro al 
plafono, ube ol squatis dum instanto, maligne 
regardegis il per sua reda okuli demonatra. Lore, sen 
averto ol jetis su tra spaco, tranante filo de stofo griza e 
slimoza. 

Konan retropazis por evitar la ento lansita—quik 
frenezioze inklinis la kapo en bona tempo por eskapar 
la fluganta reto-kordo. II vidis l’intenco dil monstro e 
saltis vers la pordo, ma ol esis plu rapida, e glutiniva 
filo jetita trans la pordo kaptis il. II ne audacis tranchar 
ol per sua espado; il savis, ke la filo adheros a la lamo, 
ed ante ke il povos forsukusar ol, la demono stekos ta 
dentegi aden ilua dorso. 

Lore komencis riskoza ludo, l’inteligenteso e rapideso 
di la viro kontre la demonatra habileso e rapideso dil 
giganta araneo. Ol ne plus kuregis trans la pavimento 
en direta atako, od ociligis sua korpo tra la aero vers il. 
Ol kuregis an la plafono ed an la muri, esforcis kaptar 
il per la longa fili glutiniva e griza di sua reto, quin ol 
lansis per precizeso diablatra. Ta fili esis tam dika kam 
kordi, e Konan savis, ke se oli envolvus il, ilua 
frenezioza forteso ne suficus liberigar il ante ke la 
monstro atakos. 

Tra la tota chambro duris ta ludo dil diablo, tote 
silencoza ecepte l’anhelado dil homo, la nelauta 
skrapado di ilua nuda pedi sur la pavimento, e la 
kastanyet-kliktado dil dentegi dil monstro. La griza fili 
jacis volvita sur la pavimento; oli pendis quale slingi de 
la muri; oli velizis la juvelo-kesti e silka divani, e 
pendis kom obskura festoni del plafono juvelizita. La 
rapideso stal-kaptilatra dil okuli e muskuli di Konan 
prezervis il netushita, quankam la glutiniva slingi pasis 
tante proxime, ke li skrachis ilua nuda pelo. II savis, ke 

il ne sempre povos evitar oli; il mustas atencar la fili 
pendigita del plafono ed anke la pavimento, por ke il 
ne ibe mispazez aden volvaji. Balde o tarde, glutiniva 
slingo tordos su cirkum il, ed il jacos sub la povo dil 
monstro. 

L’araneo kuregis trans la pavimento dil chambro, la 
griza filo tranita dop ol. Konan alte saltis trans divano 
—per rapida turno la demono kuris adsupre an muro, e 
la filo, saltante del pavimento quale vivanto, flugis 
cirkum la pedkolo di Konan. II falis adsur sua manui, 
frenezioze tiris la reto qua tenis il quale flexebla 
mordilo, o quale la volvajo di pitono. La haroza diablo 
kuris adinfre por kompletigar la kapto. Incitate a furio, 
Konan sizis juvelo-kesto e jetis ol per sua tota forteso. 
Icon la monstro ne expektis. La jetajo frapis ol meze di 
la nigra gambi bifurkita ed aplastis ol an la muro per 
matida krak nauzeiganta. Sango e verda slimo spricis, e 
la ruptita amaso falis kun la frakasita juvelo-kesto al 
pavimento. L’aplastita nigra korpo jacis inter la 
cintilanta amaso de juveli qui fluis adsur ol; la haroza 
gambi movis senskope, l’okuli mortanta rede cintilifis 
inter la gemi briletanta. 

Konan regardegis cirkume, ma nula altra hororo 
aparis, ed il komencis liberigar su del reto. La stofo 
tenace adheris ad ilua pedkolo e manui, ma tandem il 
esis liberigita, e prenante sua espado, il prudente pazis 
inter la griza volvaji e slingi al interna pordo. Quala 
horori esas dop ol, il ne savis. La sango dil Kimeriano 
boliis, e pro ke il venabis tante fore, e pro ke il vinkabis 
tante multa danjeri, il rezolvis durar til la severa fino 
dil aventuro, irge quo ol esos. Ed il opinionis, ke la 
serchata juvelo ne esas inter olti qui esas tante 
sensucie dissemita tra la chambro. 

Arachinte la slingi qui sordidigis l’interna pordo, il 
deskovris ke ol, quale l’altra, ne esas klefklozita. II esis 
kurioza, ka la soldati infre ankore ne savas, ke il esas 
hike. Nu, il esas alte super li, e se on povas kredar 
naraci, li kustumas audar stranja soni en la supra parto 
dil turmo—soni minacanta, e kriachi di agonio ed 
hororo. 

II pensis pri Yara, ed il ne esis tote tranquila kande il 
apertis l’ora pordo. Ma il vidis nur eskalero havanta 
arjenta gradi qui iris adinfre, feble lumizita per moyeno 
ne deskovrebla. II taceme decensis, tenegis l’espado. II 
audis nula sono, e balde arivis avan ivora pordo 
inkastrata per sango-gemi. II askoltis, ma esis nula 
sono interne; nur tenua fumeti ocieme flotacis de sub 
la pordo, havante stranje exotika odoro nefamiliara al 
Kimeriano. L’arjenta eskalero turnis su adinfre e 
desaparis aden obskureso, e nula sono acensis de ta 
puteo ombroza; il okulte sentis, ke il esas sola en turmo 
okupata nur da fantomi e spiriti. 


3 . 

Sorgeme il presis l’ivora pordo ed ol silencoze ocilis 
adinterne. Ye la solio Konan regardegis quale volfo en 
loko nekonocata, pronta por luktar o por instantale 
fugar. II regardis granda chambro havanta ora kupolo; 
la parieti esis ek verda jado, la pavimento ek ivoro, 
mikovrita per dika tapisi. Fumo ed exotika odoro de 
incenso flotacis de fairo-korbo sur ora tripedo, e dop ol 
sidis idolo sur sorto de marmora kanapeo. Konan 
konsternate regardegis; l’imajo havis korpo di viro, 
nuda, verda; ma la kapo esis ek koshmaro e dementeso. 

Tro granda por la homala korpo, ol havis nula homala 
traiti. Konan regardegis l’oreli larje extensita, la rostro 
tordita, ye l’amba flanki di qua esis blanka dentegi 
pintizita per ronda ora buli. L’okuli esis klozita, quaze 
pro dormo. 

Yen la kauzo di la nomo la Turmo dil Elefanto, nam la 
kapo dil kozo multe similesis olti dil bestii deskriptita 
dal vaganto Shemida. Ico esas la deo di Yara; do ube 
esez ta gemo ma celita en l’idolo, pro ke la gemo 
nomesas la Kordio dil Elefanto? 

Konan venis adavane, regardo fixigite ye l’idolo 
senmova, e subite l’okuli dil kozo apertesis! La 
Kimeriano haltis en sua plaso. Ol ne esis imajo—ol esis 
vivanto, ed il esis kaptita en olua chambro! 

Ke il ne quik explozis per mortiganta frenezio esis 
fakto qua mezuras ilua hororo, qua paralizis il. 
Civilizita homo en lua plaso serchabus dubitoza 
refujeyo pro decidar, ke lu dementeskas; la Kimeriano 
ne dubitis sua sensi. II savis, ke il esas vizajo kontre 
vizajo kun demono dil Plu Anciena Mondo, e ta savo 
furtis omna ilua fakultati ecepte vido-povo. 

La rostro dil hororo levesis e tastis, la topaza okuli 
regardegis sen vidar, e Konan remarkis, ke la monstro 
esas blinda. Kun ta pensajo venis desfrostigo di ilua 
nervi glaciigita, ed il taceme moveskis retroe vers la 
pordo. Ma la ento audis. La sentema rostro extensis su 
vers il, e la hororo di Konan itere haltigis il kande la 
ento parolis per voco stranja e balbutanta qua 
nultempe chanjis tono o sonkoloro. La Kimeriano 
komprenis, ke ta boko ne esabis formacita od intencita 
por homala parolo. 

£ Qua esas ibe? Ka vu venas itere por tormentar me, 
Yara? Ka vu nultempe finos? Ho, Yag-kosha, kad esas 
nula fino di mea agonio?’ 

Lakrimi rulis del blinda okuli, e la regardo di Konan 
vagis al membri extensita sur la marmora kanapeo. Ed 
il komprenis, ke la monstro ne staceskos por atakar. II 
rikonocis la marki dil roto-tormento, e di la flamo 
brulanta, e quankam il havis severa anmo, il stacis 
hororigita da la deformuri quin ilua raciono dicis esir 
membri tam bela kam ilua propra. E subite omna timo 
e repugneso foriris, remplasita per granda kompato. 
Quo ta monstro esas, Konan ne povis savar, ma la 
marki di olua sufrado esis tante terorinda e patetika, ke 
tristeso stranje doloriganta sizis la Kimeriano, il ne 
savis pro quo. II nur sentis, ke il regardas kosmala 
tragedio, ed il retropazis pro shamo, quaze charjata per 
la kulpozeso di tota raso. 

£ Me ne esas Yara,’ il dicis. £ Me esas nur furtisto. Me 
ne nocos vu.’ 

‘Proximeskez por ke me povas tushar vu,’ la ento 
hezitante dicis, e Konan sen timo pluproximeskis; ilua 
espado pendis obliviata en ilua manuo. La sentema 
rostro extensesis e tastis sur ilua vizajo e shultri, quale 
blindulo tastas, ed olua tusho esis tam lejera kam olta 
di yunino. 

£ Vu ne esas di la diablo-raso di Yara,’ sospiris la ento. 
‘La pura e muskuloza feroceso di la dezerti markizas 
vu. Me olime konocis vua populo, quan me konocis per 
altra nomo longe, longe ante nun, kande altra mondo 
elevis sua juvelizita turmi vers la steli. Esas sango sur 
vua fingri.’ 

‘Araneo en la supra chambro e leono en la gardeno,’ 
murmuris Konan. 

‘Vu anke icanokte mortigis homo,’ replikis l’altru. ‘Ed 
esas morto supre en la turmo. Me sentas; me savas.’ 

‘Yes,’ murmuris Konan. ‘La princo di omna furtisti 
jacas mortinta ibe pro mordo di insektacho.’ 

‘Nu—e nu!’ La stranja voco nehomala acensis kom 
sorto de nelauta kantado. ‘Mortigo en la taverno e 
mortigo sur la voyo—me savas; me sentas. E la triesmo 
facos la magio pri qua mem Yara ne sonjas—ho, magio 
di livro, verda dei di Yag!’ 

Itere lakrimi falis dum ke la tormentita korpo ocilis, 
tenita da diversa emoci. Konan perplexe regardis. 

La konvulsi cesis; l’okuli mola e blinda turnesis vers 
la Kimeriano, la rostro signifis, ke il proximeskez. 

‘Ho homo, askoltez,’ dicis la stranja ento. ‘Me esas 
abomininda e monstratra segun vu, ka ne? No, ne 
respondez; me savas. Ma vu aparus tam stranje a me, 
se me povus vun vidar. Esas multa mondi ultre ica tero, 
e vivo havas multa formi. Me esas nek deo nek 
demono, ma karno e sango quale vu, quankam la 
substanco partale diferas, e la formo esis gisita per 
altra muldilo. 

‘Me esas tre olda, ho homo di la dezerta landi; longe e 
longe ante nun me venis ad ica planeto kun altri de 
mea mondo, del verda planeto Yag, qua sempre 
rondiras en la extera bordo di ica universo. Ni flugis tra 
spaco per fortega ali qui portis ni tra la kosmo plu 
rapide kam lumo, pro ke ni militabis kontre la reji di 
Yag ed esis vinkita ed ekjetita. Ma ni nultempe povas 
retroirar, nam sur ica tero nia ali velkis de nia shultri. 
Hike ni habitis aparte del terala vivanti. Ni luktis 
kontre la vivo-formi stranja e terorinda qui tatempe 
marchis sur la tero, e ni divenis timinda, e ni ne esis 
molestita en la obskura estala jungli quin ni habitis. 

‘Ni vidis homi kreskar del simii e konstruktar la 
brilanta urbi Valusia, Kamelia, Komoria ed olia fratini. 
Ni vidis li shancelar pro la ataki di la pagana 
Atlantidani e Pikti e Lemuriani. Ni vidis la mari 
kreskar e dronar Atlantida e Lemuria, e la insuli dil 
Pikti, e brilanta urbi di ta civilizuro. Ni vidis la 
transvivanti di Piktia ed Atlantida konstruktar lia 
antiqua imperii, qui krulis til ruinaji per sangoza militi. 
Ni vidis la Pikti sinkar aden abismala sovajeso, la 
Atlantidani retroe sinkar aden simieso. Ni vidis la nova 
sovaji movar adsude kom vinkanta ondi de la cirklo 
Arktika por konstruktar nova civilizuro, e nova 
rejlandi nomizita Nemedia, e Koth, ed Aquilonia ed 
olia fratini. Ni vidis vua homi acensar per nova nomo 
de la jungli di la simii qui esabis la Atlantidani. Ni vidis 
la decendanti di Lemuriani qui transvivabis la 
kataklismo itere acensar de sovajeso e kavalkar 
adweste kom Hirkaniani. E ni vidis ica raso di diabli, 
transvivanti di la anciena civilizuro qua esabis ante ke 
Atlantida sinkis, acensar itere a kulturo e povo—ica 
maledikata rejio di Zamora. 

‘Ton omna ni vidis, nek helpis nek jenis la 
nechanjebla kosmala leyo, ed unope ni mortis; nam ni 
de Yag ne esas nemortiva, quankam nia vivi esas quale 
la vivi di planeti e stelari. Tandem me sole restis 
sonjante pri anciena tempi inter la kaduka templi di 
Khitai perdita en junglo, adorata kom deo da flava 
anciena raso. Lore venis Yara, erudita en obskura 
saveso transmitita de la dii di barbareso ante ke 
Atlantida sinkis. 

‘Komence lu sidis ye mea pedi e lernis sajeso. Ma lu 
ne esis satisfacata per ito quon me docis a lu, nam ol 
esis blanka magio, e lu deziris maligna savajo por 

sklavigar reji e plenigar demonatra ambicio. Me volis 
docar nula nigra sekretaji quin me ganabis, nevolunte, 
tra la epoki. 

‘Ma lua sajeso esis plu profunda kam me supozis; per 
ruzemeso obtenita inter la obskura tombi di tenebroza 
Stigia, lu dupigis me por divulgar sekretajo quan me ne 
intencis revelar; e turnante mea propra povo kontre 
me, lu sklavigis me. Ha, dei di Yag, mea taso esas bitra 
de ita horo! 

‘Lu duktis me de la perdita junglo di Khitai ube la 
griza simii dansas segun la pipi di la flava sacerdoti, e 
donacaji de frukti e vino esis amasigita sur mea 
frakasita altari. Me ne plus esis deo di benigna junglo- 
homi—me esis sklavo di diablo en homala formo.’ 

Itere lakrimi falis del blinda okuli. 

‘Lu enkarcerigis me en ica turmo quan, segun lua 
impero, me konstruktis dum un nokto. Per fairo e roto- 
tormento lu dominacis me, e per tormenti stranja ed 
infernal quin vu ne povus komprenar. En agonio me 
longatempe ante nun me ocidabus, se posible. Ma lu 
retenis me vivanta—mutiligita, blindigita, e ruinita— 
por facar ito quon lu imperis. E dum triacent yari me 
facis ito quon lu imperis, de ca marmora kanapeo, 
nigrigis mea anmo per kosmala peki, e makulizis mea 
sajeso per krimini, pro ke me havis nula altra 
posibleso. Ma lu ne furtis mea omna anciena sekretaji, 
e mea lasta donacajo esos la sorco di la Sango e la 
Juvelo. 

‘Nam me sentas, ke la fino di tempo pluproximeskas. 
Vu esas la manuo di Fato. Me pregas vu, prenez la 
gemo quan vu trovos sur ta altaro.’ 

Konan turnis su al indikata altaro ora ed ivora, e 
prenis juvelo granda e ronda, tam klara kam karmezina 
kristalo; ed il savis, ke ol esas la Kordio dil Elefanto. 

‘Nun la granda magio, la fortega magio, quale ica tero 
ne antee vidis, e ne itere vidos, tra milion milion 
yarmili. Per mea vivo-sango me konjuras ol, per sango 
naskinta sur la verda sino di Yag, qua sonjas fore en la 
grandega blua vasteso di Spaco. 

‘Prenez vua espado, homo, ed ektranchez mea kordio; 
pose presez ol por ke la sango fluez adsur la reda gemo. 
Pose irez adinfre per ita eskalero ed enirez la ebena 
chambro ube sidas Yara envolvita da maligna lotus- 
sonji. Parolez lua nomo e lu vekos. Lore pozez ica 
gemo avan lu, e dicez, “Yag-kosha donas a vu ultima 
donacajo ed ultima sorco.” Lore rapide ekirez ica 
turmo; ne timez, vua voyo esos desobstruktita. La vivo 
di homo ne esas la vivo di Yag, nek morto di homo esas 
la morto di Yag. Lasez me esar liberigita de ica kajo di 
karno ruinita e blindigita, e me itere esos Yogah de 
Yag, jorno-kronizita e brilanta, havanta ali por flugar, e 
pedi por dansar, ed okuli por vidar, e manui por 
ruptar.’ 

Konan necerte pluproximeskis, e Yag-kosha, o Yogah, 
quale se lu sentas ilua dubito, indikis adube il mustas 
frapar. Konan klemis sua denti e profunde enstekis sua 
espado. Sango trempis la lamo ed ilua manuo, e la 
monstro konvulsante tresayis, pose senmove jacis. 
Esante certa ke vivo forflugabis, adminime tala vivo 
quala il komprenas, Konan facis sua tasko repugnanta 
e rapide ektiris ulo quon il opinionis esar la kordio dil 
stranja ento, quankam ol stranje diferis de irga kordio 
quan il vidabis. Tenante l’organo pulsanta super la 
juvelo flamifanta, il presis ol per amba manui, e sango- 

pluvo falis adsur la gemo. II surprizesis, ke ol ne rulis 
de ol, ma absorbesis dal gemo, quale aquo absorbesas 
da sponjo. 

Sorgeme tenante la juvelo, il iris ek la chambro 
fantastika e venis al gradi arjenta. II ne addope 
regardis; instintale il sentis, ke ula transmuto agas en 
la kadavro sur la marmora kanapeo, e pluse sentis, ke 
ol ne devas esar vidita da okuli homala. 

II klozis l’ivora pordo dop lu e senhezite decensis 
l’arjenta gradi. Ne venis ad ilua mento, ke il ignorez 
l’instruciono donita ad il. II haltis ye ebena pordo, 
meze di qua esis arjenta kranio ridetachanta, ed apertis 
ol. II regardis aden chambro ek ebeno e gagato, e vidis, 
sur nigre silka divano, sternanta formo alta e magra. 
Yara la sacerdoto e sorcisto jacis avan il, l’okuli 
apertita e dilatita pro la fumo dil flava lotuso, 
regardegante adfore, quaze fixigita ye golfi ed noktala 
abismi ultre la konoco di homi. 

‘Yara!’ dicis Konan quale judiciisto qua anuncas 
kondamno. ‘Vekez!’ 

L’okuli quik klareskis ed esis tam kolda e kruela kam 
olti di vulturo. La formo altstatura e vestizita per silko 
rekte levis su plu alte kam la Kimeriano. 

‘Hundo!’ Lua siso similesis la voco di kobrao. ‘Quon 
tu facas hike?’ 

Konan pozis la juvelo sur la tablo ebena. 

‘Ta qua sendis ica gemo imperis ke me dicez, “Yag- 
kosha donas a vu ultima donacajo ed ultima sorco.’” 

Yara retrotiris su, l’obskura vizajo paleskis. La juvelo 
ne plus esis klara; olua tenebroza profundaji pulsis e 
batis, e stranja fumatra ondi qui havis chanjanta kolori 
transpasis olua glata surfaco. Quaze hipnotale tirita, 
Yara inklinis su an la tablo e sizis la gemo per sua 

manui, regardegis olua tenebroza profundaji, quale se 
ol esas magneto qua tiras la trepidanta anmo ek lua 
korpo. E dum ke Konan regardis, il pensis, ke ilua okuli 
dupigis il. Nam kande Yara levabis su del divano, la 
sacerdoto semblabis gigante altstatura; ma nun il vidis, 
ke la kapo di Yara apene atingis l’alteso di ilua propra 
shultro. II perplexe palpebragis, ed unesmafoye tanokte 
dubitis sua propra sensi. Ma shokite il komprenis, ke la 
sacerdoto mikreskas—diminutas avan il. 

Sen emoco il spektis, quale on spektas teatrajo; 
submersita en sento di dronanta nerealeso, la 
Kimeriano ne plus esis certa pri sua propra identeso; il 
savis nur, ke il regardas l’extera signi di ludo nevidita 
inter vasta povi Extera ultre sua kompreno. 

Nun Yara esis min granda kam puero; nun quale 
infanto lu jacis sur la tablo, ankore tenegis la juvelo. E 
nun la sorcisto subite rikonocis sua fato, e lu saltis a 
sua pedi, faligis la gemo. Ma lu ankore diminutis, e 
Konan vidis figuro tre mikra, pigmeatra, qua frenezioze 
kuris sur la suprajo dil ebena tablo, brandisis tre mikra 
brakii e kriachis per voco simila a la strido di insekto. 

Nun lu diminutis til ke la granda juvelo stacis plu alte 
kam kolino avan lu, e Konan vidis, ke lu kovris sua 
okuli per la manui, quaze por shirmar oli kontre la 
brilo, dum ke lu shancelis quale dementulo. Konan 
sentis, ke ula forso magnetala e nevidebla tiras Yara a 
la gemo. Trifoye lu frenezioze kuregis cirkum ol en 
cirklo plustreteskanta, trifoye lu esforcis turnar su e 
kurar trans la tablo; pose kun kriacho qua febleskis en 
l’oreli dil spektanto, la sacerdoto levis sua brakii e 
kuris rekte vers la flamifanta globo. 

Inklinante su plu proxime, Konan vidis, ke Yara 
klimas la surfaco glata e kurva, neposible, quale homo 

klimus vitra monto. Nun la sacerdoto stacis sur la 
suprajo, ankore brandisis sua brakii, advokis nomi 
abomininda e konocata nur dal dei. E subite lu sinkis 
aden la reala kordio di la juvelo, quale homo sinkas 
aden la maro, e Konan vidis, ke la fumatra ondi klozas 
su super lua kapo. Nun Konan vidis lu en la karmezina 
kordio dil juvelo, itere tam klara kam kristalo, quale on 
vidas fora ceno, tre mikra pro granda disto. Ed aden la 
kordio venis alizita figuro verda e brilanta qua havas la 
korpo di homo e la kapo di elefanto—ne plus blinda, ne 
plus kripla. Yara levis sua brakii e fugis quale 
dementulo fugas, e dop lu venis la venjanto. Subite, 
quale aerbuleto krevas, la granda juvelo desaparis en 
pluvarkatra explozo ed irisoza flagri, e l’ebena tablo- 
suprajo esis nuda e desertita—tam nuda, Konan 
ulmaniere savis, kam la marmora kanapeo en la supra 
chambro, ube jacabis la korpo di ta stranja ento 
transkosmala nomizita Yag-kosha e Yogah. 

La Kimeriano turnis su e fugis del chambro, adinfre 
per l’arjenta eskalero. II esis tante konfuzigita, ke ne 
venis en sua mento l’ideo eskapar del turmo per la 
sama voyo per qua il enirabis. Adinfre per ta arjenta 
eskalero kurva e tenebroza il kuris, e venis aden 
granda chambro ye la bazo. Ibe il haltis dum instanto; 
il enirabis la chambro dil soldati. II vidis la cintilifado 
di lia arjenta kurasi, di la juvelizita tenili di lia espadi. 
Li sidis inklinata adsur la festino-tablo, lia plumi solene 
vaciletis super lia helmizita kapi; li jacis inter lia 
ludkubi e renversita gobleti sur la lapislazula 
pavimento makulizita per vino. Ed il savis, ke li esas 
mortinta. La promiso esis dicita, e facita; sive sorco, 
sive magio, sive l’ombro falinta de granda verda ali 
haltigis lia festado, Konan ne povis saveskar, ma ilua 

voyo esis desobstruktita. Ed arjenta pordo esis apertita, 
revelis la blankeso di auroro. 

Aden la verda gardeni venis la Kimeriano, e kande la 
venti di jorno suflis ad il portante la koldeta parfumo di 
abundanta kreskaji, il tresayis quale homo qua vekas 
ek sonjo. II retroturnis su por regardegar l’okulta 
turmo quan il jus ekiris. Kad il esas sorcita? Kad il 
sonjas pri to quo semblis eventir? Dum ke il 
regardegis, la brilanta turmo shancelis avan la 
karmezina auroro, olua juvelizita bordo cintilifis en la 
lumo acensanta, ed ol krulis aden briletanta peci. 

LA FERA DIABLO 


1. 

La peskero desligis sua kultelo en olua gaino. La gesto 
esis instintala, nam to quon lu timis esas nulo 
mortigebla da kultelo, ne mem dal akuta lamo segatra e 
kurva dil Yuetshi, qua povas desintestinagar per 
adsupra stroko. Nek homo nek bestio minacis lu en la 
tenebroza solitareso dil kastelatra insulo Xapur. 

Lu klimabis la klifi, trapasabis la junglo qua bordizas 
oli, e nun stacis cirkondata da restaji di stato 
desaparinta. Frakasita koloni brilis inter l’arbori, la 
linei di krulinta muri vagis aden l’ombri, e sub lua pedi 
esis larja pavi, fendita e kurvigita da radiki kreskanta 
sub oli. 

La peskero esis tipo di sua raso, ta stranja populo di 
qua l’origino perdesas en la griza auroro dil pasinto, e 
qui lojas en lia kruda kabani alonge la rivo sudal dil 
maro Vilayet de pos anciena tempi. Lu esis larje facita, 
havanta longa brakii simiatra e pektoro muskuloza, ma 
magra lumbo e gambi. Lua vizajo esis larja, lua fronto 
penta, lua hararo densa e desordinita. Zono por la 
kultelo e shifono por lumbo-tuko esis lua nura vesti. 

Esante ibe pruvis, ke lu esas min obtuze nekurioza 
kam la plumulto di lua populo. Homi rare vizitis 
Xapur. Ol esis nehabitata, preske obliviata, nur un de la 
miriado de insuli qui puntizis la granda maro enlanda. 
Homi nomizas ol Xapur, la Fortifikata, pro olua ruinaji, 
restaji di ula rejio prehistoriala, perdita ed obliviita 
ante ke la vinkanta Hiboriani kavalkabis adsude. Nulu 
savas ti qui erektabis ta petro-bloki, quankam 
nepreciza legendi restas inter la Yuetshi, legendi qui 
mi-kompreneble sugestas ligo nemezureble antiqua 
inter la peskeri e la nekonocata rejio dil insulo. 

Ma esis mil yari de pos ke irga Yuetsho komprenis la 
signifiko di ta naraci; li nun repetis oli kom formuli 
sensignifika, sensencaji parolata segun kustumo. Nula 
Yuetsho venabis a Xapur dum un yarcento. L’apuda 
marbordo esis senhoma, kanoza marsho cedita al 
severa bestii qui frequentas ol. La vilajo dil peskero 
situesis plu fore sude. Tempesto suflabis lua frajila 
pesko-batelo for lua kustumala frequenteyo, e 

naufrajigabis ol dum nokto di brilanta fulmino e 
bramanta aqui adsur l’alta klifi di ta insulo. Nun ye 
auroro la cielo esis blua e klara, la suno levanta su facis 
juveli ek la folii gutifanta. Lu klimabis la klifi, quin lu 
tenegabis dum la nokto, pro ke, dum la tempesto, lu 
vidabis terorinda fulmino-stroko del nigra cielo, e la 
shoko di ol, qua sukusis la tota insulo, esis akompanita 
da frakas-bruiso kataklismal quan lu dubitis venir de 
arboro fendita. 

Obtuza kuriozeso igis lu inquestar; e nun lu trovis to 
quon lu serchas, e desquieteso kaptis lu, sento pri 
celata minaco. 

Inter l’arbori stacis ruptita konstrukturo ek giganta 
bloki de stranja verda petro feratra, trovita nur sur 
l’insuli di Vilayet. Semblis nekredebla ke manui homal 
povis formacir e pozir olti, e certe esis ultre la povo 
homal renversir la konstrukturo. Ma la fulmino-stroko 
fendabis ta bloki qui pezas de plura tuni quale vitro, 
polvigabis altri, ed arachabis la tota arko dil kupolo. 

La peskero klimis la fragmenti ed enregardis, e to 
quon lu vidis igis lu grunar. En la ruinita kupolo, 
cirkondata da petro-polvo e peceti di bloki frakasita, 
jacis viro sur ora bloko. Lu esis vestizita per sorto de 
jupo e zono shagrina. Lua nigra hararo, qua pendis 
kom quadrata krinaro til lua enorma shultri, esis ligita 
cirkum lua tempori da streta ora cirkleto. Sur lua nuda 
pektoro muskuloza jacis stranja poniardo havanta 
pomelo juvelizita, tenilo kordizita per shagrino, e larja 
cimitaro. Ol similesis la kultelo portata dal peskero ye 
la hancho, ma mankis ad ol la bordo segatra, ed ol esis 
fasonita per infinite plu granda experteso. 

La peskero deziregis ta armo. Ta viro, komprenende, 
esis mortinta; lu esis mortinta dum yarcenti. Ica kupolo 

esis lua tombo. La peskero ne esis kurioza pri qua arti 
l’ancieni prezervabis la korpo en tanta vivsimileso, qua 
igis la membri restar muskuloza e nevelkinta, la bruna 
karno vivoza. L’obtuza cerebro dil Yuetsho havis sat 
multa spaco nur por lua deziro por la kultelo havanta 
delikate ondatra linei an l’obtuze brilanta lamo. 

Kliminte aden la kupolo, lu levis l’armo del pektoro 
dil viro. E kande lu facis lo, evento stranja e terorinda 
eventis. La bruna muskuloza manui konvulsis, la 
palpebri apertesis e revelis grand okuli obskura ed 
hipnotiganta, la regardego di qui tresayigante frapis la 
peskero quale stroko korpala. Lu retrosaltis, lasis falar 
la juvelizita poniardo pro perturbo. La viro sur 
l’estradeto rekte e pezoze sideskis, e la peskero beis pro 
ilua grandeso tale revelita. Ilua stret okuli tenis la 
Yuetsho ed en ta stret okuli lu vidis nek amikeso nek 
gratitudo; lu vidis nur fairo tam stranjera ed enemikal 
kam to quo brulas en l’okuli di tigro. 

Subite la viro alte staceskis super lu, minaco en omna 
sua traiti. Esis nula spaco en l’obtuza cerebro dil 
peskero por timo, adminime tala timo quala sizas homo 
qua jus vidis to quo defias la legi fundamental di 
naturo. Dum ke la granda manui falis adsur lua shultri, 
lu ektiris sua kultelo segatra e frapis de infre per la 
sama movo. La lamo frakasesis an la ventro dil 
nekonocatulo quale sur stala kolono, e quik la kolo dil 
peskero esis ruptita quale sika brancheto da la giganta 
manui. 

2 . 


Jehungir Agha, sinioro di Khawarizm e gardisto dil 
marbordo, itere examenis l’ornita pergamen-volvajo 
havanta pavono-siglo, e ridis kurte e sardonike. 

£ Nu?’ bruske questionis lua konsilero Ghaznavi. 

Jehungir levis sua shultri. Lu esis bela viro, havanta la 
senkompata fiereso di alta nasko e talento. 

‘La rejo perdas pacienteso,’ lu dicis. ‘Per sua propra 
manuo, lu bitre plendas pri to quon lu nomas mea falio 
gardar la frontiero. Per Tarim, se me ne esas kapabla 
frapar ta furtisti del stepi, Khawarizm devas havar 
nova mastro.’ 

Ghaznavi mediteme tiris sua barbo grizizita. 
Yezdigerd, rejo di Turan, esas la maxim potenta 
monarko en la mondo. En lua palaco en la granda 
portuo-urbo Aghrapur esas amasigita la spoliaji di 
imperii. Lua floti de galeri havanta purpura segli 
facabis lago Hirkaniana de Vilayet. L’obskura homi di 
Zamora pagas tributo a lu, anke la provinci estal di 
Koth. La Shemidi reverencas a lua regno tam fore 
weste kam Shushan. Lua armei devastas la frontieri di 
Stigia en la sudo e la nivoza landi dil Hiperboriani en la 
nordo. Lua kavalkanti portas torcho ed espado adweste 
aden Brithunia ed Ofir e Korinthia, mem til la frontieri 
di Nemedia. Lua espadagisti portanta orizita helmi 
tramplas armei sub la hufi di lia kavali, ed urbi 
murizita incendiesas segun lua impero. En la saturita 
sklavo-merkati di Aghrapur, Sultanapur, Khawarizm, 
Shahpur e Khorusun, mulieri vendesas po tri arjenta 
moneto-peceti—blonda Brithunianini, flava Stigianini, 
bruneta Zamoranini, ebenea Kushidini, Shemidini 
havanta olivea peli. 

Tamen, dum ke lua rapida kavalkanti vinkas armei 
fore ye la frontieri, en lua propra lando enemiko 
audacoze tiras lua barbo per manuo rede gutifanta e 
fumo-makulizita. 

Sur la larja stepi inter la maro Vilayet e la frontieri dil 
maxim estala rejio di Hiboria, nova raso genitesis dum 
la mi-yarcento pasinta, originale formacita ek fuganta 
kriminanti, ruinita viri, eskapinta sklavi, e desertinta 
soldati. Li esis homi de multa krimini e landi, uli naskis 
sur la stepi, uli fugis del rejlandi westala. Li nomizesis 
kozaki, qua signifikas vaganti. 

Habitante la stepi larja ed expozita, egardante nula 
legi ma lia propra stranja kodexo, li divenabis populo 
kapabla defiar la Granda Monarko. Li sencese invadis 
la frontiero Turaniana, retretis aden la stepi kande 
vinkita; kun la pirati di Vilayet, homi di simila raso, li 
molestis la marbordo, spoliis la komerco-navi qua 
iradas inter la portui Hirkaniana. 

‘Quale me aplastez ta volfi?’ questionis Jehungir. ‘Se 
me persequus li aden la stepi, me riskus od esar 
interceptata e destruktata, o li tote evitus me ed 
incendius la urbo dum ke me esas absenta. Recente li 
esas plu audacoza kam olime.’ 

‘Pro la nova chefo qua avancas inter li,’ respondis 
Ghaznavi. ‘Vu savas ta quan me indikas.’ 

‘Yes!’ replikis Jehungir. ‘Ta diablo Konan; il es mem 
plu sovaja kam la kozaki, ma tam ruzema kam leono dil 
monti.’ 

‘Esas plue pro l’instinto di animalo kam pro 
intelekto,’ respondis Ghaznavi. ‘L’altra kozaki es 
adminime decendanti di homi civilizita. II es barbarulo. 
Ma forigar il esus frapar li mortigante.’ 

£ Ma quale?’ questionis Jehungir. ‘II iterante 
espadagas su ek morto semblante certa. E, per instinto 
o ruzemeso, il evitas od eskapas omna kaptilo quan on 
insidias por il.’ 

‘Por omna bestio e por omna homo es kaptilo ne- 
eskapabla,’ citis Ghaznavi. ‘Negociante ransono kun la 
kozaki por kaptiti, me observis ica viro Konan. II havas 
forta inklino a mulieri ed a forta drinkaji. Igez on 
querar vua kaptitino Oktavia.’ 

Jehungir klakis per la manui, e senemoca eunuko, 
Kushido, imajo di brilant ebeno en silka pantalono, 
reverencis avan lu ed iris segun lua impero. Lu balde 
rivenis tenante la karpo di altstatura belino qua havas 
la flava hari, klara okuli e hela pelo di sua raso. Elua 
kurta tuniko, zonizita ye la tayo, montris la marveloza 
konturi di splendida figuro. Elua bel okuli flagris pro 
rankoro ed elua reda labii budis, ma el lernabis 
submiso dum kaptiteso. E1 stacis, la kapo abasita, avan 
sua mastro til ke lu gestis, ke el sideskez sur la divano 
apud lu. Pose lu questionante regardis Ghaznavi. 

‘Ni lurez Konan de la kozak/,’ bruske dicis la 
konsilero. ‘Lia milit-kampeyo es nun ulloke en l’infra 
parto dil fluvio Zaporoska—qua, vu bone savas, esas 
dezerto de kani, marshoza junglo en qua nia lasta 
expediciono esis pecigita da ta senmastra diabli.’ 

‘Me probable ne oblivios lo,’ ironioze dicis Jehungir. 

‘Esas nehabitat insulo proxim la marbordo,’ dicis 
Ghaznavi, ‘nomizita Xapur, la Fortifikata, pro antiqua 
ruinaji. Esas partikularajo di ol per qua ol esas perfekta 
por nia skopo. Ol havas nula plajo, ma levas su 
perpendikle ek la maro per klifi alta de cent-e-kinadek 
futi. Ne mem simio povus klimar olti. L’unika loko ube 
on povas acensar o decensar esas streta voyeto an la 

flanko westal qua aparas kom rodita eskalero skultita 
aden la solida petro dil klifi. 

£ Se ni povus kaptar Konan sola sur ta insulo, ni povus 
chasar lu segun nia deziro, per arkarmi, quale on 
chasas leono.’ 

‘Plu bone dezirar la luno,’ nepaciente dicis Jehungir. 
£ Ka ni sendez kuriero por demandar, ke lu klimez la 
klifi e vartez ni?’ 

‘Fakte, yes!’ Vidante l’astoneso di Jehungir, Ghaznavi 
pluse dicis: ‘Ni demandez parlamento kun la kozaki pri 
kaptiti, ye la bordo dil stepi apud la fuorto Ghori. 
Segun kustumo, ni iros kun trupo e kampos exter la 
kastelo. Li venos kun trupo de egala nombro, e la 
parlamento procedos per la desfido e suspektemeso 
kustumala. Ma cafoye ni kunportos, quaze hazarde, 
vua belega kaptitino.’ Oktavia redeskis e plu atenceme 
askoltis kande la konsilero gestis vers el per la kapo. 
£ E1 uzez sua omna artificachaji por atraktar l’atenco di 
Konan. Ne esos desfacila. A ta sovaja raptanto, el 
aparos kom dazlanta beleso. Elua viveso e forta figuro 
luros il plu intense kam un de la pupeatra belini di vua 
serayo.’ 

Oktavia saltis a sua pedi, la blanka pugni klozita, 
l’okuli cintilifanta, e la figuro tremanta pro iraco 
insultata. 

£ Ka vi koaktus me plear la debochantino por ta 
barbarulo?’ el klamis. £ Me ne facos lo! Me ne esas 
hundino del vendo-bloko por afektace ridetar ed oglar 
furtisto del stepi. Me esas la filiino di sinioro 
Nemediana—’ 

£ Tu esis del nobelaro Nemediana ante ke mea 
kavalkanti forraptis tu,’ cinikale replikis Jehungir. 
‘Nun tu es nur sklavo qua facos to quon me imperos.’ 

‘Me ne facos lo!’ el furiis. 

‘Kontree,’ dicis Jehungir per studiema krueleso, ‘tu ya 
facos lo. Me prizas la projeto di Ghaznavi. Durez, 
princo di konsileri.’ 

‘Konan probable deziros komprar el. Vu refuzos 
vendar el, komprenende, o kambiar po el la kaptiti 
Hirkaniana. Lore il forsan esforcos furtar el, o 
forportar el per atakar—quankam me ne opinionas, ke 
mem il audacos ruptar la parlament-armistico. 
Omnakaze, ni esez pronta por irg esforco. 

‘Pose, balde pos la parlamento, ante ke il povas 
obliviar el, ni sendez ad il kuriero, sub armistico- 
standardo, por akuzar, ke il furtis la yunino, e por 
postular, ke il retrodonez el. II forsan mortigos la 
kuriero, ma il adminime supozos, ke el eskapis. 

‘Lore ni sendez spiono—peskero del Yuetshi suficos— 
al kampeyo dil kozaki, qua dicos a Konan, ke Oktavia 
celas su sur Xapur. Se me konocas ta homo, lu iros 
direte a ca loko.’ 

‘Ma ni ne povos esar certa, ke lu iros sole,’ disputis 
Jehungir. 

‘Ka viro iras kun milito-bando por rendevuar kun la 
muliero dezirata?’ replikis Ghaznavi. ‘Probable il ya 
iros sole. Ma ni sorgez pri l’alternativo. Ni ne vartez il 
sur l’insulo, ube ni ipsa povus esar kaptita, ma inter la 
kani di marshoza punto qua salias nur triamil futi de 
Xapur. Se il venus kun trupo, ni retretus ed inventus 
nova komploto. Se il venus sole o kun bandeto, ni 
kaptus il. Fidez a me, lu venos memorante la rideti e 
signifikiv ogli di vua charmanta sklavo.’ 

‘Me ne abasos me a tala shamo!’ Oktavia furiis. ‘Ante 
lo, me mortos!’ 

£ Tu ne mortos, mea belino rebela,’ dicis Jehungir, ‘ma 
tu subisos experienco tre doloriganta e shaminda.’ 

Lu klakis, ed Oktavia paleskis. Cafoye ne la Kushido 
eniris, ma Shemido, viro tre muskuloza, de meza alteso, 
havanta kurta blue nigra barbo loklizita. 

£ Yen laboro por tu, Gilzan,’ dicis Jehungir. ‘Forduktez 
ca folino e ludez kun el pokatempe. Ma sorgez, ke tu ne 
domajez elua beleso.’ 

Per nelauta grunacho la Shemido sizis la karpo di 
Oktavia, e tainstante sub lua feratra fingri elua tota 
defio abandonis el. Per krio kompatinda, el arachis su 
de ta manuo e jetis su a sua genui avan la mastro 
nepardonema, singlutis por mizerikordio. 

Jehungir per gesto forsendis la deceptita tormentisto, 
e dicis a Ghaznavi: ‘Se vua projeto sucesos, me 
plenigos vua gremio per oro.’ 


3 . 

En l’obskureso ante auroro, sono nekustumal perturbis 
la solitareso qua dormis super la kanoza marshi e la 
nebuloza aqui dil marbordo. Ol esis nek somnolanta 
aquo-ucelo nek vekanta bestio. Ol esis homo qua 
luktante iras tra la densa kani plu alta kam la kapo di 
viro. 

Esis homino, se irgu vidabus, altstatura ed havanta 
flava hararo. Elua trempita tuniko revelis la splendida 
membri. Oktavia advere eskapabis; omna insultita 
parto di el ankore priklis pro l’experienco en 
netolerebla kaptiteso. 

La mastreso di Jehungir esabis sat mola; ma per 
intencita maligneso, Jehungir donacabis el a nobelulo 

di qua la nomo esas citajo popular por dekadeso mem 
en Khawarizm. 

La karno di Oktavia trepidis ed el havis ganso-pelo 
pro la memoraji. Desespero fortigabis el por klimar del 
kastelo di Jelal Khan per kordego fasonita ek bendi de 
lacerita tapeti, ed el hazarde trovis kavalo ligita a 
paliseto. E1 kavalkabis dum la tota nokto, e ye jornesko 
el havis kurbaturata kavalo ye la marshoza marbordo. 
Trepidante pro odio pri rabomininda destino quan 
Jelal Khan projetis, el plunjis aden la marsho por 
serchar celoloko del expektita persequo. Kande la kani 
esis min densa cirkum el, e la aquo atingis elua kruri, el 
vidis l’obskura formo di insulo avan el. El vadis 
adavane til ke l’ondi atingis elua tayo; lore el forte 
natis per vigoro qua promisis duro nekustumala. 

Pluproximeskante al insulo, el vidis ke ol eskarpe 
levas su del aquo per klifi kastelatra. E1 tandem atingis 
oli, ma trovis nula rok-tabulo o sub la aquo sur qua el 
povas stacar, o super ol de qua el povas pendar. E1 
natis alonge la kurvo dil klifi, e l’anxio di elua longa 
fugo pezigis elua membri. Elua manui tastis alonge la 
roki eskarpa e subite trovis konkavajo. Singlutante pro 
alejo, el tiris su ek la aquo ed ibe ferme tenis su, blanka 
deino gutifanta en la febla stel-lumo. 

E1 esis sur olti qui semblis esar gradi skultita aden la 
klifo. E1 acensis per oli, presis su an la petro-muro, ed 
audis la kliktado di remili silencigita. El intense 
regardis ed opinionis, ke el povas vidar neklara formo 
qua movas vers la marsho quan el jus livabis. Ma ol es 
tro fora por esar certa pro l’obskureso, e balde la febla 
sono cesis, ed el duris klimar. Se esus elua persequanti, 
esis ne plu bona projeto kam celar su sur l’insulo. E1 
savis, ke la plumulta insuli apud ta marshoza marbordo 

esas nehabitata. Ico forsan esus celoloko di pirati, ma 
mem pirati esus preferinda a la bestio de qua el 
eskapabis. 

Klimante, el hazarde mentale komparis elua olima 
mastro a la kozak-chefo kun qua el—koaktite— 
shaminde flirtabis en la pavilioni dil kampeyo apud la 
fuorto Ghori, ube la siniori Hirkaniana negociabis kun 
la militisti del stepi. Ilua brulanta regardo pavorigis ed 
humiligis el, ma ilua pura feroceso elemental levis il 
super Jelal Khan, tala monstro quala nur civilizuro tro 
luxoza produktas. 

E1 tranis su trans la klif-bordo e timide regardis la 
densa ombri avan el. L’arbori kreskis proxime al klifi, 
quale solida nigreso. Ulo flug-sisis super elua kapo, ed 
el blotisis, quankam el rikonocis, ke ol esas nur 
vespertilio. 

E1 ne prizis ta ombri ebenatra, ma fermigis sua 
maxilo ed ireskis vers oli, esforcis ne pensar pri 
serpenti. Elua nuda pedi ne sonis sur la sponjatra sulo 
sub l’arbori. Inter oli, l’obskureso pavorigante glutis el. 
Pos apene dek-e-du pazi, el ne plus povis retroregardar 
por vidar la klifi ed ultre oli la maro. Kelka plusa pazi, 
ed el esis tote konfuzigata e perdis direciono-senso. Tra 
la branchi interplektita ne mem stelo esis videbla. E1 
tastis e faletis blinde, subite haltis. 

Avan el komencis ritmoza batado de tamburo. El ne 
expektis audar tala sono en ta loko dum ta tempo. El 
quik obliviis ol, koncieskis, ke apud el esas ula 
prezenteso. E1 ne povis vidar, ma savis, ke ulo apude 
stacas en l’obskureso. 

Matide kriante, el retropazis, e facante lo, ulo quan el 
mem panikante rikonocis kom homala brakio kurvigis 
su cirkum elua tayo. El kriachis ed uzis sua tota yuna 

forteso por saltar a libereso, ma la kaptanto sizis el 
quale se el esas puerino, facile opresis elua rezisto 
frenezioza. La silenco qua recevis elua frenezioza pregi 
e protesti grandigis elua teroro, ed el sentis su portata 
tra l’obskureso vers la fora tamburo qua pulsas e 
murmuras. 


4 . 

Dum ke l’unesma tinti di jorno redigis la maro, 
bateleto havanta sola okupanto proximeskis a la klifi. 
La viro en la batelo esis figuro piktinda. Karmezina 
sharpo esis ligita cirkum ilua kapo; ilua larja bracho ek 
reda silko esis zonizita per larja sharpo qua suportis 
cimitaro en gaino shagrina. L’orizita boti plu multe 
sugestis kavalkanto kam maristo, ma lu habile traktis 
la batelo. Tra la blanka bluzo apertita videsis larja 
pektoro muskuloza, brunigita dal suno. 

La muskuli di ilua pezoza bronzea brakii ondatre 
movis dum ke il remis per movo-facileso preske 
felinatra. Feroca vivaceso evidenta en omna traito e 
movo separis il de homi ordinara; ma ilua mieno esis 
nek sovaja nek solena, quankam l’okuli brulante blua 
sugestis feroceso facile vekigebla. Yen Konan, qua 
vagabis aden l’armizita kampeyi dil kozaki sen irga 
havajo ecepte sua mento e sua espado, e qua 
espadagabis voyo por esar chefo inter li. 

II remis al skultita eskalero quale on familiara kun la 
cirkumaji, e fixigis la batelo per kordo a saliajo di roko. 
Pose lu senhezite acensis per l’eskalero rodita. II esis 
akute alerta, ne pro ke lu koncie suspektis celata 

danjero, ma pro ke alerteso esis parto di il, stimulita da 
lua vivo sovaja. 

To quon Ghaznavi konsiderabis esar intuico di 
animalo o sisesma senso esis nur la razatra fakultati e 
la sovaja inteleketo dil barbarulo. Konan havis nula 
instinto qua dicas a lu, ke homi celate spektas il de la 
kani dil marbordo. 

Dum ke il klimis la klifo, un de ta homi profunde 
respiris e furtatre levis armarko. Jehungir sizis lua 
karpo e blasfemante sisis aden lua orelo. ‘Folulo! Ka vu 
trompus ni? Ka vu ne vidas, ke il es ultre nia porteo? 
Lasez lu irar aden l’insulo. Lu serchos la yunino. Ni 
restez hike pokatempe. Lu forsan sentis, ke ni es hike, 
o konjektis nia komploto. Lu forsan celis militisti 
ulloke. Ni vartez. Pos horo, se nulo suspektinda 
eventabus, ni remos al eskalero ed ibe vartos il. Se il ne 
rivenos pos pasable kurta tempo, uli de ni iros adsur 
l’insulo por trakar il. Ma me ne deziras lo, se posible. 
Uli de ni certe mortus se ni mustas enirar la foresto. 
Me preferus kaptar il decensanta l’eskalero, ube ni 
povas plumizar il per flechi de sekura disto.’ 

Dume la sensuspekta kozako plunjis aden la foresto. 
II taceme iris per mola ledra boti, ilua regardo avide 
serchis omna ombri por vidar la splendida belino qua 
havas flava hararo, pri qua il revabis de pos vidir el en 
la paviliono di Jehungir Agha apud la fuorto Ghori. II 
mem dezirus el se el montrabus repugneso pro il. Ma 
elua rideti e regardeti enigmatra incitis ilua sango, e 
per omna violenteso senlega di ilua heredo, il deziris ta 
homino civilizita ed elua blanka pelo ed orea hararo. 

II esabis sur Xapur ante nun. Min kam un monato 
ante nun il ibe sekrete kunvenabis kun pirati. II savis, 
ke il proximeskas a loko ube on povas vidar la 

misterioza ruinaji por qui l’insulo esas nomizita, ed esis 
kurioza, kad il trovos la yunino inter oli. Tainstante il 
haltis quaze frapita til morto. 

Avan il, inter l’arbori, ulo aparis quan ilua raciono 
dicis esar neposibla. 01 esis granda muro obskure verda, 
havanta alta turmi ultre la rempari. 

Konan stacis paralizita en la perplexeso qua 
senkurajigas on koram neposibla nego di raciono. II 
dubitis nek sua vido nek sua raciono, ma ulo esis 
monstroze mala. Min kam un monato ante nun, nur 
frakasita ruinaji revelesis inter l’arbori. Qua manui 
homal dum la kelka pasinta semani povus erektir tam 
enorma amaso kam il nun vidas? Pluse, la pirati qui 
sencese vagas sur Vilayet certe saveskabus pri tante 
grandega laboro hike, e li informabus la kozaki. 

Esis nula expliko, ma yen fakto. II esas sur Xapur e ta 
marvelatra amaso de alta masonuri esas sur Xapur, ed 
omno esas dementeso e paradoxo; ma omno esas vera. 

II jiris por retrokurar tra la junglo, decensar per la 
skultit eskalero, e remar trans la blua aquo al fora 
kampeyo ye l’ekflueyo dil Zaporoska. Dum ta panik- 
instanto senraciona, mem pensar pri restar tante 
proxim l’enlanda maro repugnis il. II livez ol dop su, 
livez la kampeyo armizita e la blua Esto misterioza ube 
la legi fundamental di naturo povas esar forpozita, per 
qua magio diablatra il ne savas. 

Dum instanto restis en la balanco la fato di rejii qui 
dependas de ca barbarulo gaye vestizita. Mikra evento 
inklinigis la balanco—nur silka shifono qua pendas de 
arbusto quan il hazarde vidis. II inklinis su vers ol, ilua 
naztrui expansis, ilua nervi tremis pro stimulivo 
subtila. Sur ta peceto di stofo lacerita, tante feble, ke il 
sentis ol min multe per ilua sensi korpal e plu multe 

per instinto, restis la parfumo quan il rikonocis de la 
dolca karno dil muliero vidita en la paviliono di 
Jehungir. La peskero ne mentiabis: el ya esas hike! 
Lore en la sulo il vidis un traco de nuda pedo, longa e 
streta, ma di homulo, ne di homino, e plu profunda 
kam esas naturala. La konkluzo esis evidenta; la 
homulo qua livis ta traco portis kargajo, e qua kargajo 
ecepte la yunino serchata dal kozakol 

II taceme stacis koram l’obskura turmi videbla tra 
l’arbori, ilua okuli esis nur fenduri por blua fairo. 
Deziro por la yunino havanta flava hararo luktis kun 
budema furio primordial kontre ta qua kaptabis el. Ilua 
pasiono homal represis ilua timi ultrahoma, e 
blotisante quale trakanta pantero, il glitis vers la muri, 
uzis la densa foliaro por esar nevidebla del rempari. 

Pluproximeskante, il vidis, ke la muri kompozesis ek 
la sama verda petro kam la ruinaji, ed il havis 
nebulatra sento di familiareso, quale se il regardas ulo 
ne antee vidita, ma pri qua il sonjabis, od imaginabis. 
Tandem il rikonocis ta sento. La muri e turmi restis sur 
la linei dil ruinaji, quaze ke l’edifici krulinta rikreskabis 
segun olia formi originala. 

Nula sono perturbis la jornala silenco dum ke Konan 
furtatre iris al bazo dil muro, qua eskarpe levis su del 
abundanta vejetantaro. En ta sudala parto dil enlanda 
maro, la vejetantaro esis preske tropikala. II vidis nulu 
sur la rempari, audis nula sono de interne. II vidis 
adsinistre ye kurta disto enorma pordego, e supozis, ke 
ol esis riglagita e gardita. Ma il anke supozis, ke la 
serchata yunino esas ultre ta muro, e la voyo quan il 
selektis esis karakterizive temerara. 

Super il, branchi festonizita per viti extensis su vers 
la rempari. II klimis arborego quale kato, ed atinginte 

loko super la parapeto, tenis dika brancho per amba 
manui, ociligis su til ke il ganis momento, e lore jetis 
su tra la aero, felinatre falis adsur la rempari. Ibe 
squatante, il regardegis l’infra stradi dil urbo. 

La cirkuito dil muro ne esis granda, ma la nombro di 
verda petra edifici kontenita en ol surprizis on. Oli esis 
alta de tri o quar etaji, la plumulto havis plata tekti, en 
bona stilo arkitekturala. La stradi konvergis quale la 
radii di roto en korto oktogonatra ye la centro dil urbo, 
avan alta edifico havanta kupoli e turmi qua dominacis 
la tota urbo. II vidis nulu en la stradi od en la fenestri, 
quankam la suno ja levis su. La silenco qua regnis esis 
to di urbo mortinta e desertita. Streta petra eskalero 
acensis la muro proxim il; per to il decensis. 

Domo esis tante proxim la muro ke, mi-voye alonge 
l’eskalero, il trovis apuda fenestro ed haltis por 
enregardar. Esis nula stangi, e la silka kurteni esis 
tenita da satina kordi. II regardis chambro di qua la 
parieti esis celita da obskura tapeti velvura. La 
pavimento esis kovrita per dika tapisi, ed esis benki ek 
ebeno polisita, ed ivora doselo, sur qua feli esis 
amasigita. 

II itere komencis decensar kande il audis sono di ulu 
venanta en la strado infre su. Ante ke ta nekonocato 
povus irar cirkum l’angulo e vidar il sur l’eskalero, il 
rapide transsaltis la spaco e falis aden la chambro. II 
ektiris sua espado. II stacis dum instanto quale statuo; 
nulo eventis, do il movis trans la tapisi vers arkatra 
pordo, kande tapeto esis fortirita por revelar alkovo 
kusenizita, de qua gracila yunino havanta bruna hararo 
regardis il per okuli langoroza. 

Konan tensate regardegis el, expektis ke el quik 
krieskos. Ma el nur represis ocito per frianda manuo, 

staceskis e sensucie apogis su an tapeto tenita per un 
manuo. 

E1 esis sendubite blankino, quankam la pelo esis tre 
obskura. Elua hararo quadrate tondita esis tam nigra 
kam noktomezo; elua unika vesto esis silko-peceto 
cirkum la flexebla hanchi. 

Balde el parolis, ma il ne savis l’idiomo e sukusis sua 
kapo. E1 itere ocitis, flexeble extensis su, e sen montrar 
timo o surprizo, chanjis a linguo quan il povis 
komprenar, dialekto dil Yuetshi, ma sonante stranje 
antique. 

‘Ka vu serchas ulu?’ el sensucie questionis, quale se 
invado di elua chambro da armizita stranjero esas tote 
kustumala. 

‘Qua vu esas?’ il questionis. 

‘Me esas Yateli,’ el lente respondis. ‘Me evidente 
festis til tarde hiere, me esas nun tre dormema. Qua vu 
esas?’ 

‘Me esas Konan, komandero inter la /cozak/,’ il 
respondis regardante el. II supozis, ke elua mieno esas 
posturo, ed expektis ke el esforcez eskapar del 
chambro od ecitar la domanaro. Ma quankam velvura 
kordo, forsan signal-kordo, pendis apud el, el ne tushis 
ol. 

‘Konan,’ el dormeme repetis. ‘Vu ne esas Dagoniano. 
Me supozas, ke vu esas mercenario. Ka vu fortranchis 
la kapi de multa Yuetshi?’ 

‘Me ne batalias aquo-rati!’ il grunis. 

‘Ma li esas tre terorinda,’ el murmuris. ‘Me memoras 
kande li esis nia sklavi. Ma li revoltis ed incendiis e 
mortigis. Nur la magio di Khosatral Khel retenis li de la 
muri— ’ E1 pauzis, perplexa mieno luktis kontre la 
dormemeso. ‘Me obliviis,’ el murmuris. ‘Li ya klimis la 

muri hiere nokte. Esis krii e fairo, ed homi vane 
advokis Khosatral.’ El agitis la kapo quale se por 
klarigar ol. ‘Ma lo ne esas posibla,’ el murmuris, ‘nam 
me vivas, e pensis esar mortinta. Ho, sendez omno a la 
diablo!’ 

E1 transiris la chambro, prenis la manuo di Konan e 
duktis il al doselo. II necerte e perplexe cedis su. La 
yunino ridetis quale dormema puerino; elua cilii longa 
e silkatra pendis an okuli obskura e nebulatra. El 
karezis ilua densa nigra lokli, quaze por certigar, ke il 
esas reala. 

‘Esis sonjo.’ E1 ocitis. ‘Forsan nur sonjo. Me sentas, ke 
me nun sonjas. Ne importas. Esas ulo quon me ne 
povas rimemorar—me obliviis—esas ulo quon me ne 
povas komprenar, ma me dormeskas pro pensar. 
Omnakaze, ne importas.’ 

‘Quon vu volas dicar?’ il anxie questionis. ‘Vu dicis, 
ke li klimis la muri hiere nokte. Qui?’ 

‘La Yuetshi. Tale me opinionis. Fumo-nubo celis 
omno, ma nuda diablo sangizita sizis me ye la fauco e 
trapikis me per kultelo. Ho, to dolorigis me! Ma to esis 
sonjo, regardez, esas nula marko.’ E1 senpudore 
exploris sua glata pektoro, pose sideskis adsur la 
gremio di Konan e pozis sua flexebla brakii cirkum ilua 
dika kolo. ‘Me ne povas rimemorar,’ el murmuris, e 
pozis sua kapo adsur ilua grandega pektoro. ‘Omno 
esas obskura e nebulatra. Ne importas. Vu ne esas 
sonjo. Ni vivez tam longe kam posible. Amorez me!’ 

II bersis la kapo dil yunino en sua brakio muskuloza, 
e kisis elua reda labii per sincera savuro. 

‘Vu esas forta,’ el repetis, la voco minlauteskis. 
‘Amorez me—amorez—’ La dormema murmurado 
haltis; l’obskura okuli klozesis, la longa cilii pendis sur 

la vangi sensuala; la flexebla korpo destensis su en la 
brakii di Konan. 

II regardachis el. El semblis esar parto dil iluziono dil 
tota urbo, ma la ferma tusho di elua membri sub ilua 
serchanta fingri konvinkis il, ke esas vivanta yunino 
homala en ilua brakii, ne ombro di sonjo. Ne min 
desquietigita, il hastoze pozis el adsur la feli sur la 
doselo. Elua dormado esis tro profunda por esar 
naturala. II decidis, ke el esas adikto di ula drogo, 
forsan la nigra lotuso di Xuthal. 

Lore il trovis nova marvelo. Inter la feli sur la dorselo 
esis belega pelo havanta makuli, la chefa koloro orea. 
Ol ne esis imituro injenioza, ma la felo di reala bestio. 
E ta bestio, Konan savis, esis extingita de pos 
adminime mil yari; ol esis dil grandega orea leopardo 
qua tre multe importas en la legendi di Hiboria, e qua 
l’anciena artisti delektis piktar e skultar en marmoro. 

Perplexe agitante la kapo, Konan pasis tra la portalo 
aden koridoro sinuifanta. La domo esis silencoza, ma 
de extere il audis sono quan ilua akuta oreli rikonocis 
kom ulo acensante per l’eskalero an la muro per qua il 
ipsa enirabis l’edifico. Pos instanto il tresayis audar, ke 
ulo saltas per pedi mola ma pezoza aden la chambro 
quan il jus ekirabis. Rapide turnante su, il hastis alonge 
la sinuifanta koridoro til ke ulo sur la pavimento 
haltigis il. 

Ol esis figuro homala, qua jacis duime en la koridoro, 
duime en aperturo qua evidente celas pordo aspektanta 
quale un de la pariet-paneli. Ol esis viro, obskura e 
magra, vestizita nur per silka lumbo-tuko, havante 
kapo razita e traiti kruela, e lu jacis quale se morto 
frapabis lu venante de dop la panelo. Konan squatis 
super lu, serchis por la kauzo di morto, e deskovris, ke 

lu nur profunde dormas, simile a la yunino en la 
chambro. 

Ma pro quo hike dormar? Pensante pri lo, Konan esis 
galvanizita da sono dop il. Ulo movas vers il en la 
koridoro. Rapida regardeto revelis, ke la koridoro finas 
avan grandega pordo posible klefklozita. Konan levis la 
sternanta korpo del panel-enireyo e trapazis, klozis la 
panelo dop su. Kliko montris, ke ol esas nun 
klefklozita. Stacante en tota obskureso, il audis ke 
tranata pazo haltas exter la pordo, e febla koldeso titilis 
ilua spino. To esis la pazo di nula homo, nek di irga 
bestio konocata. 

Esis silencoza instanto, pose nelauta strido de ligno e 
metalo. II extensis manuo e sentis, ke la panel-pordo 
tensesas e kurvigesas adinterne, quale se granda pezajo 
presas ol de extere. Kande il tushis sua espado, ta 
presado cesis, ed il audis stranja bavo qua prikligis la 
kurta hari di ilua kranio-pelo. Tenante la cimitaro, il 
retroe pazeskis, ed ilua taloni sentis gradi. II preske 
faletis adinfre. II esis sur streta eskalero. 

II tastis e decensis adinfre tra l’obskureso, serchis ma 
ne trovis aperturo en la parieti. Decidinte ke il ne plus 
esas en la domo, ma profunde en la tero sub ol, il 
deskovris, ke la gradi finas en plana tunelo. 


5 . 

Konan tastis alonge la tunelo nigra e silencoza, 
omninstante timis falar aden ula puteo nevidebla; ma 
tandem ilua pedi itere frapis gradi, ed il acensis, til ke il 
venis a pordo sur qua ilua fingri trovis metala klinko. II 
ekiris aden chambro obskura ed alta havanta enorma 

proporcioni. Fantastika koloni marchis cirkum la muri 
marmorumita, subtenis plafono qua, samtempe 
translucida ed obskura, aparis quale nuboza cielo 
noktomeza, ed ofris iluziono di alteso neposibla. Se irga 
lumo enfiltris de extere, ol esis kurioze chanjita. 

En budema krepuskulo, Konan transiris la pavimento 
vakua e verda. La chambrego esis cirkulatra, penetrita 
en un latero da la granda bronza plaki di giganta 
pordo. Opozante ico, sur estradeto apud la muro, a qua 
acensis vitra gradi larja e kurva, situesis kupra trono, e 
Konan, vidante to quo envolvis la trono, hastoze 
retretis e levis sua cimitaro. 

Pose, pro ke la kozo ne movis, il plu sorgeme 
regardis, e balde acensis per la vitra gradi e regardegis 
ol. Ol esis giganta serpento, semblante skultita ek sorto 
de jado. Omna squamo esis tam distinta kam sur 
kreuro vivanta, e l’irisoza kolori esis piktita segun 
realeso. La granda kapo koniforma esis mi-submersita 
en la volvaji dil korpo; do nek okuli nek boko esis 
videbla. II sentis rikonoco en sua mento. Ta serpento 
evidente reprezentas un de ta feroca monstri dil 
marsho qui multa epoki ante nun frequentabis la 
kanoza rivi dil marbordo sudal di Vilayet. Ma, quale 
l’orea leopardo, oli ne existis de pos yarcenti. Konan 
vidabis kruda imaji di oli, miniaturi, en l’idol-kabani dil 
Yuetshi, e deskripto pri oli esis en la Libro di Skelos, 
qua uzas fonti prehistoriala. 

Konan admiris la squamoza torso, tam dika kam ilua 
kruro ed evidente tre longa, ed extensis kurioza manuo 
ad ol. Tushante ol, ilua kordio preske cesis batar. 
Glaciatra koldeso konjelis la sango en ilua veini ed 
herisis la kurta hari di sua kranio-pelo. Sub ilua manuo 
ne esis surfaco glata e frajila ek vitro o metalo o petro, 

ma la maso flexebla e fibroza di ento vivanta. II sentis 
vivo kolda ed inerta fluar sub la fingri. 

Ilua manuo retrofalis pro repugneso instintala. 
L’espado tremante en ilua manuo, hororo e repugneso 
e timo preske strangulante il, il retropazis e tre 
sorgeme decensis la vitra gradi, e regardegis pro 
pavorigita facineso la ento hororinda qua dormis sur la 
kupra trono. Ol ne movis. 

II atingis la bronza pordo e probis ol, kordio inter la 
denti, sudorifante pro timo, ke il trovez su inkluzita 
kun ta slimoza hororo. Ma la pordo apertesis, ed il 
traglitis e klozis ol dop su. 

II trovis su en larja koridoro havanta alta muri 
tapetizita. La lumo esis la sama obskureso 
krepuskulala. Distanta kozi esis nedistinta, do il esis 
desquietigita, e pensis pri serpenti qui nevideble glitas 
tra l’obskureso. Pordo ye la fora extremajo semblis esar 
distanta de milii en ta lumo deceptanta. Plu proxime, la 
tapeto pendis talmaniere ke semblis esar aperturo dop 
ol, e kande il cirkonspekte levis oli, il deskovris streta 
eskalero qua duktas adsupre. 

II hezitis ed audis de la granda chambro jus ekirita la 
sama tranata pazi quin il audabis exter la panelo. Kad il 
persequesis tra la tunelo? II hastoze acensis per 
l’eskalero, faligis la tapeto dop su. 

Balde il iris aden koridoro sinuifanta. II trapazis 
l’unesma pordo renkontrita. II havis duopla skopo per 
ta vagado semblante senskopa: eskapar de ta edifico ed 
olua misterii, e trovar la yunino Nemediana qua, il 
opinionis, esas enkarcerigita ulloke en ta palaco, o 
templo, od irge quo ol esas. II opinionis, ke ol esis la 
granda edifico kupolizita en la centro dil urbo, ed esis 

probabla, ke hike lojas la regnanto dil urbo, a qua 
kaptita homino sendubite esez adportita. 

II trovis su en chambro, ne koridoro, e preske 
retroiris, kande il audis voco dop un de la parieti. Ne 
esis pordo en ta parieto, ma il inklinis su ad ol e klare 
audis. Glaciatra koldeso lente reptis alonge ilua dorso. 
L’idiomo esis Nemediana, ma la voco ne esis homala. 
Ol havis resono terorinda, quale kloshego qua sonas ye 
noktomezo. 

‘Esis nula vivo en l’Abiso, ecepte to enkorpigita en 
me,’ ol resonis. ‘Esis nek lumo, nek movo, nek irga 
sono. Nur l’urjo dop ed ultre vivo guidis ed incitis me a 
mea voyajo adsupre, blinda, nesentiva, persistanta. Tra 
epoki ed epoki, e tra la senchanja strati di obskureso 
me klimis—’ 

Sorcita da ta sono resonanta, Konan blotisis 
obliviante omno, til ke olua povo hipnotiganta kauzis 
stranja remplaso di fakultati e percepto, e sono kreis 
l’iluziono di vido. Konan ne plus remarkis la voco 
ecepte kom fora son-ondi ritmoza. Portite ultre ilua ero 
ed ilua propra individueso, il vidis la transmuto dil 
ento quon on nomizis Khosatral Khel, qua epoki ante 
nun reptabis del Nokto e del Abiso por vestizar su en la 
materio dil universo. 

Ma homala karno esis tro febla, tro meskina por 
kontenar l’esenco terorinda qua esas Khosatral Khel. 
Do lu staceskis en la formo ed aspekto di viro, ma lua 
karno ne esis karno, nek lua osto esis osto, nek lua 
sango esis sango. Lu divenis blasfemajo kontre la tota 
naturo, nam lu igis vivar e pensar ed agar stofo bazala, 
qua antee nultempe havis la pulso e movado di ento 
animita. 

Lu marchegis tra la mondo quale deo, nam nula armo 
terala povis nocar lu, e segun lu, yarcento esas quale 
horo. Vagante, lu trovis populo primitiva qua habitis 
l’insulo Dagonia, e lu komplezesis donacar kulturo e 
civilizeso a ta populo; per lua helpo li konstruktis 
l’urbo Dagon e li ibe habitis ed adoris lu. Stranja e 
teroriganta esis lua servisti advokata del obskura 
anguli dil planeto, ube severa transvivanti de epoki 
obliviata ankore guatis. Lua domo en Dagon 
konektesis ad omna altra domi per tuneli tra qui lua 
sacerdoti havanta razita kapi portis viktimi por 
sakrifikar. 

Ma pos multa eri, populo feroca e brutala aparis sur 
la marbordo. Li nomizis su Yuetshi, e pos feroca batalio 
li esis vinkita e sklavigita, e dum preske un 
generaciono li mortis sur l’altari di Khosatral. 

Lua sorco katenizis li. Tatempe lia sacerdoto, viro 
stranja e magra de raso nekonocata, plunjis aden la 
dezerto, e riveninte portis kultelo ek nula materio 
terala. Ol esis forjita ek meteoro qua flagrabis tra la 
cielo quale flecho flamifanta e falabis aden fora valo. La 
sklavi revoltis. Lia krecenti havanta segatra lami 
falchis la homi di Dagon quale mutoni, e kontre ta 
kultelo neterala, la sorco di Khosatral esis nepotenta. 
Dum ke masakro e buchado bramis tra la reda fumo 
qua plenigis la stradi, la maxim severa akto di ta severa 
dramato pleesis en l’enigmatra kupolo dop la chambro 
havanta estradeto e kupra trono e muri marmorumita 
quale la pelo di serpento. 

De ta kupolo la sacerdoto dil Yuetshi sole emersis. Lu 
ne mortigabis sua enemiko, pro ke lu deziris havar ta 
minaco pri liberigar lu por retenar lua propra regnati 
rebela. Lu livabis Khosatral jacar sur l’ora estradeto, la 

mistika kultelo sur lua sino kom sorco por retenar lu 
sensensa e senanma til la lasta judicio. 

Ma l’epoki pasis e la sacerdoto mortis, la turmi di 
desertita Dagon krulis, la legendi obskureskis, e la 
Yuetshi diminutesis per pesti e famini e militi, til ke li 
esas nur restaji dispersita, krasoze vivas alonge la 
marbordo. 

Nur l’enigmatra kupolo rezistis la domajo di tempo, 
til ke hazarda fulmino-stroko e la kuriozeso di peskero 
levabis la kultelo magiala del sino dil deo e ruptis la 
sorco. Khosatral Khel staceskis e vivis ed itere 
forteskis. Lu komplezesis restaurar l’urbo quale ol 
esabis dum la dii ante olua falo. Per lua nekromancio lu 
erektis la turmi del polvo di milyari obliviata, e la homi 
qui esabis polvo dum epoki itere movis vivante. 

Ma homi qui gustabis morto nur partale vivas. En 
l’obskur anguli di lia anmi e menti, morto ankore 
restas nevinkita. Nokte la homi di Dagon movas ed 
amas, odias e festinas, e memoras la falo di Dagon e lia 
propra masakro nur kom obskura sonjo; li movas en 
sorcita iluzion-nebulo, sentas la stranjeso di lia existo, 
ma ne questionas la kauzi di ol. Ye jornesko, li 
dormeskas profunde, por esar itere vekigita nur da la 
venonta nokto, qua esas parenta a morto. 

To omna rulis kom terorinda panoramo avan la 
koncio di Konan dum ke il blotisis apud la muro 
tapetizita. Ilua raciono shancelis. Omna certeso e 
raciono esis forbalayita, restis universo tenebroza tra 
qua movis kapucizita figuri havanta terorinda 
potenciali. Tra la voco qua resonis quale sonas 
kloshego triumfanta super l’ordinita legi di sana 
planeto, homala sono ankragis la mento di Konan de 

olua fugo tra sferi di dementeso. Ol esis la histeriala 
singluti di homino. 

II nevolate saltis a sua pedi. 


6 . 

Jehungir Agha sempre plu nepaciente vartis en sua 
batelo inter la kani. Plu kam un horo pasabis, e Konan 
ne ri-aparis. II sendubite ankore serchas l’insulo por la 
yunino ibe celita. Ma nova konjekto venis al mento di 
Agha. Se la komandero proxime livabis sua militisti, ka 
li suspektos e venos por inquestar pri ilua absenteso? 
Jehungir parolis al remeri, e la longa batelo glitis del 
kani e movis vers la skultita eskalero. 

Livinte sis viri en la batelo, lu duktis l’altra dek 
fortega armarkisti di Khawarizm, qui weris alta helmi e 
manteli ek tigro-feli. Quale chaseri qui invadas la 
retreteyo di leono, li furtatre avancis adsub l’arbori, 
flechi an la kordeti. Silenco regnis en la foresto, ecepte 
kande granda verda kozo, forsan papagayo, jiris super 
lia kapi kun basa tondro de larja ali, e pose forflugis tra 
l’arbori. Per subita gesto Jehungir haltigis sua bando, e 
li nekredante regardegis la turmi videbla tra la fora 
folii. 

‘Tarim!’ murmuris Jehungir. ‘La pirati rikonstruktis 
la ruinaji! Sendubite Konan esas ibe. Ni explorez. Urbo 
fortifikata tante proxim la marbordo!—Venez!’ 

Per prudenteso rivivigita, li glitis tra l’arbori. La ludo 
chanjesis; de persequanti e chaseri li divenis spioni. 

E dum ke li reptis tra l’interplektita vejetantaro, la 
serchata viro havis plu multa danjero kam lia flechi 
filigranizita. 

Konan sentis, havante ganso-pelo, ke ultre la parieto ta 
resonanta voco cesabis. II stacis tam senmove kam 
statuo, ilua regardo fixigita ye pordo kurtenizita tra 
qua, il savis, kulminanta hororo balde aparos. 

Esis obskura e polvoza en la chambro, e la hari di 
Konan herisis su sur ilua kranio-pelo dum ke il 
regardis. II vidis kapo e du giganta shultri emersar del 
krepuskulo tenebroza. Esis nula sono di pedi, ma la 
granda obskura formo sempre plu distinteskis, til ke 
Konan rikonocis la figuro di viro. Lu weris sandali, 
jupo e larja zono shagrina. Lua quadrata hararo esis 
ligita per ora cirkleto. Konan regardegis la larjeso dil 
monstratra shultri, la muskuloza pektoro, la salianta 
muskuli dil torso e membri. La vizajo havis nula 
febleso e nula kompato. L’okuli esis buli de obskura 
fairo. E Konan konocis, ke ico esas Khosatral Khel, 
l’ancieno del Abiso, la deo di Dagonia. 

Nula vorto parolesis. Nula vorto necesesis. Khosatral 
extensis sua granda brakii, e Konan blotisis sub oli por 
hakar vers la ventro dil gigantulo. Lore il retrosaltis, 
ilua okuli flamifis pro surprizo. L’akuta lamo sonigis 
sur la forta korpo quale sur amboso, retrosaltis sen 
tranchir. Pose Khosatral nerezisteble avancis. 

Esis fluganta shoko, feroca tordo ed interplektado di 
membri e korpi, e Konan forsaltis, omna tendino 
tremis pro la violenteso di ilua esforci; sango fluis de 
ube la skrachanta fingri lacerabis ilua pelo. Tushante ta 
gigantulo, il experiencis l’ultima hororo di naturo 
maledikata; ne karno homal kontuzabis il, ma metalo 



animita e koncia; esas korpo ek vivanta fero qua 
kontreagas il. 

Khosatral alte stacis super la kombatanto en 
l’obskureso. Se ta granda fingri sizus e tenus, oli ne 
liberigus til ke la homo esas mortinta en oli. En ta mi- 
lumizita chambro, homo luktis kontre sonjo-monstro 
en koshmaro. 

Konan forjetis sua neutila espado, sizis pezoza benko 
e lansis ol per sua tota forteso. Ol esis tala jetajo quala 
kelki povis mem levar. An la pektoro di Khosatral ol 
esis splitigita. Ol ne mem shanceligis la gigantulo sur 
lua ferme pozita gambi. Lua vizajo kelke perdis olua 
aspekto homala, aureolo de fairo lumizis la kapo 
pavoriganta, e quale movanta turmo, lu avancis. 

Per desesperanta tiro Konan arachis tota parto di 
tapeto del muro ed ociligis ol, per muskulal esforco plu 
granda kam esis necesa por lansar la benko, cirkum la 
kapo dil gigantulo. Dum instanto Khosatral drashis per 
la brakii, sufokata e blindigata da l’adheranta stofo qua 
rezistis lua forteso quale ligno e stalo ne povus, e dum 
ta instanto Konan sizis sua cimitaro e kuregis aden la 
koridoro. Sen inhibar ilua rapideso, il jetis su tra la 
pordo dil apuda chambro, bruisoze klozis la pordo e 
riglagis ol. 

Turnante su il quik haltis; omna sango en il semblis 
pulsar aden ilua kapo. La homino por qua il tante 
multe audacabis ibe blotisis sur amaso de silka kuseni, 
elua orea hararo falis adsur elua nuda shultri, l’okuli 
esis vakua pro teroro. II preske obliviis la hororo dop 
su, til ke frakas-bruiso rikonciigis il. II sizis la yunino e 
saltis al pordo opozata. E1 esis tro impotenta pro 
pavoro por o rezistar o helpar il. Lebla krieto esis 
l’unika sono quan el esis kapabla facar. 

Konan ne disipis tempo per probar la pordo. Stroko di 
ilua cimitaro hakante pecigis la seruro, e saltante tra ol 
al eskalero ultre ol, il vidis la kapo e shultri di 
Khosatral aparar tra l’altra pordo. La koloso frakasis la 
pezoza paneli quale kartono. 

Konan kuregis adsupre per l’eskalero, portis la 
granda yunino sur un shultro tam facile kam il portus 
puerino. Adube il iras, il tote ne savis, ma l’eskalero 
finis avan pordo di chambro ronda e kupolizita. 
Khosatral venis dop li per l’eskalero tam tacoze kam 
vento-morto, e tam rapide. 

La muri dil chambro esis ek solida stalo, anke la 
pordo. Konan klozis ol e faligis aden olia plasi la 
granda stangi furnisita. II pensis, ke ico esas la 
chambro di Khosatral, ube lu inkluzas su por sekure 
dormar for la monstri quin lu liberigas del Fosi por 
obediar lua imperi. 

La rigli esis apene pozita kande la granda pordo 
tremis e sukusesis dal asalto dil gigantulo. Konan levis 
sua shultri. Hike esis la fino dil voyo. Esis nul altra 
pordo en la chambro, nek fenestro. Aero, e la stranja 
lumo nebulatra, venis tra l’interstici en la kupolo. II 
probis la nikela akutajo di sua cimitaro, tre kalma nun 
ke il esas akulata. II esforcabis tam bone kam posible 
eskapar; kande la gigantulo venos bruisoze tra ta 
pordo, il atakos lu per nova sovaja asalto per sua 
neutila espado, ne pro ke il expektas sucesar, ma pro 
ke ilua naturo esas luktante mortar. Nun nula ago esis 
posibla, ed ilua kalmeso esis nek koaktita nek fingita. 

La regardo quan il turnis a sua bela kompanino esis 
admiranta ed intensa, quale se il havis cent plusa yari 
por vivar. II senceremonie faligabis el adsur la 
pavimento por klozar la pordo, ed el nun genupozis e 

mashinatre ordinis sua fluanta lokli e mikra vesti. La 
feroca okuli di Konan aprobante brulis e devoris elua 
hararo densa ed orea, elua okuli klara e larja, elua 
laktea pelo brilanta per vivoza saneso, la ferma mami, 
la konturi dil belega hanchi. 

Nelauta krieto eskapis el kande la pordo tremis ed un 
riglo ruptesis kun gruno. 

Konan ne regardis ol. II savis, ke la pordo ankore 
rezistos pokatempe. 

‘Li dicis, ke vu eskapabis,’ il dicis. ‘Peskero Yuetsha 
dicis, ke vu celis vu hike. Quale vu nomesas?’ 

‘Oktavia,’ el mashinatre respondis. Pose la vorti venis 
impetuoze. El sizis il per fingri desesperanta. ‘Ho 
Mitra! qua koshmaro esas? La homi—la homi havanta 
bruna peli—un de li kaptis me en la foresto ed adhike 
portis me. Li portis me a—a ta—ta ento. Lu dicis a me— 
lu dicis—ka me dementeskas? Kad ico esas sonjo?’ 

II regardetis la pordo qua esis kurvigita adinterne 
quale se per frapo di arieto. 

‘No,’ il dicis, ‘es nula sonjo. Ta charniro falias. Es 
stranja, ke diablo mustas abatar pordo quale normala 
homo; ma pos omno, lua forteso ipsa esas diablajo.’ 

‘Ka vu ne povas mortigar lu?’ el dicis anhelante. ‘Vu 
es forta.’ 

Konan esis tro honesta mentiar. ‘Se mortivo povus 
mortigar lu, lu nun esabus mortinta,’ il respondis. ‘Me 
nochizis mea lamo sur lua ventro.’ 

Elua okuli obskureskis. ‘Do vu mortos, e me—ho 
Mitra!’ el kriachis pro subita frenezio, e Konan sizis 
elua manui, timante ke el domajos su. ‘Lu dicis to quon 
lu facos kun me!’ el anhelis. ‘Mortigez me! Mortigez 
me per vua espado ante ke lu abatas la pordo!’ 

Konan regardis el, negis per kapsigno. 

£ Me facos omno posibla,’ il dicis. ‘Ne esos multo, ma 
ol donos a vu okaziono por evitar lu e kurez adinfre 
per l’eskalero. Lore kurez a la klifi. Me havas batelo 
ligita ye la bazo dil eskalero. Se vu povus ekirar la 
palaco, vu forsan eskapus lu. Omna homi dil urbo 
dormas.’ 

E1 faligis sua kapo aden sua manui. Konan tenis sua 
cimitaro e movis adavan la pordo resonanta. Vidante il, 
on komprenus, ke il vartas morto quan il supozas esar 
ne-evitebla. Ilua okuli plu vivoze bruletis; ilua manuo 
muskuloza plu forte tenis la tenilo; nur lo. 

La charniri faliis sub la terorinda asalto dil gigantulo, 
e la pordo demente shancelis, tenita nur dal rigli. E ta 
stala stangi bendesis, kurveskis, flexis de olia inkastro- 
loki. Konan facinate spektis preske nepersonale, ed 
envidiis ta monstro lua forteso nehomala. 

Subite sen averto la asalto haltis. En la silenco Konan 
audis altra bruiso sur l’extera fluro—batado di ali, e 
murmuranta voco simila a la krio di vento tra noktala 
branchi. Balde esis silenco, ma esis nova impulso en la 
aero. Nur l’akutigit instinti di barbareso povas sentar 
ol, ma Konan savis, sen vidar od audar, ke la mastro di 
Dagon ne plus stacas exter la pordo. 

II regardegis tra nova fendeturo en la stala pordo. La 
fluro esis vakua. II fortiris la kurvigita riglo-stangi e 
cirkonspekte apertis la ruptita pordo. Khosatral ne esis 
sur l’eskalero, ma fore infre il audis la sonego di metala 
pordo. II ne savis, ka la gigantulo inventas nova 
diablaji o ka lu esas forvokita da ta murmuranta voco, 
ma il disipis nula tempo per konjektar. 

II advokis Oktavia, ed ilua nova tono igis el preske 
nekoncie staceskar e venar ad il. 

‘Quo eventas?’ el anhelante dicis. 

‘Ne haltez por parolar!’ II sizis elua karpo. ‘Venez!’ 
L’okaziono por agar transformabis il; ilua okuli 
flamifis, ilua voco krepitis. ‘La kultelo!’ il murmuris 
dum ke il hastoze tranis la yunino adinfre alonge 
l’eskalero. ‘La magiala lamo Yuetsha! Lu livis ol en la 
kupolo! Me—’ ilua voco subite mortis kande mentala 
imajo aparis avan il. La kupolizita chambro esas 
kontigua kun la grandega chambro ube esas la kupra 
trono—sudoro fluis de ilua korpo. L’unika voyo a ta 
chambro kupolizita esis tra la chambro havanta la 
kupra trono e la sordida kreuro qua dormas sur ol. 

Ma il ne hezitis. Rapide li decensis l’eskalero, transiris 
la chambro, decensis la sequanta eskalero, e venis aden 
la granda koridoro havanta misterioza tapeti. Li vidis 
nula traci dil koloso. Haltante avan la granda bronza 
pordo, Konan sizis Oktavia ye la shultri ed intense 
sukusis ei. 

‘Askoltez!’ il bruske dicis. ‘Me iros aden ta chambro e 
riglagos la pordo. Stacez hike ed askoltez; se Khosatral 
venas, advokez me. Se vu audas me kriar ke vu irez, 
kurez quale se la diablo persequas vu—lu probable ya 
venas. Irez a ta pordo ye la fora extremajo dil koridoro, 
pro ke me esos ultre helpo. Me iras por la kultelo dil 
Yuetshi!’ 

Ante ke el povis protestar, il glitis tra la pordo e 
klozis ol dop su. II nelaute riglagis ol, ma ne remarkis, 
ke la riglo povas esar movita de extere. En la 
krepuskulo, ilua regardo serchis ta kupra trono 
pavoriganta; yes, la squamoza bestio ankore esis ibe, 
plenigis la trono per sua volvaji odiinda. II vidis pordo 
dop la trono e savis, ke ol duktas aden la chambro 
kupolizita. Ma por atingar ol, il mustas acensar 
l’estradeto, kelka futi del trono ipsa. 

Vento qua suflas trans la verda pavimento facabus 
plu multa bruiso kam la reptanta pedi di Konan. 
Fixiginte ilua regardo ye la reptero dormanta, il atingis 
l’estradeto e klimis la vitra gradi. La serpento ne movis. 
II extensis manuo vers la pordo... 

La riglo di la bronza pordo kliktis e Konan sufokis 
terorinda blasfemo kande il vidis Oktavia enirar. El 
cirkume regardegis, necerta en la plu profunda 
obskureso, ed il stacis senmove, ne audacis kriar 
averto. Lore el vidis ilua figuro e kuris vers l’estradeto, 
kriis: ‘Me volas irar kun vu! Me timas sole vartar— ho!’ 
E1 adsupre levis la manui e kriachis pro hororo vidante 
unesmafoye l’okupanto dil trono. La kapo koniforma 
levis su de la volvaji ed extensis su vers el per longa 
kolo. 

Konan transiris la spaco inter su e la trono per salto 
desesperanta, ociligis sua espado per sua tota povo. E 
la serpento movis per rapideso tante blindiganta, ke ol 
turnis su e renkontris il meze dil aero, ed envolvis ilua 
membri e korpo per sis volvaji. Ilua haltigita stroko 
vane faliis dum ke il bruisoze falis adsur l’estradeto, 
laceris la squamoza torso ma ne tranchis ol. 

Lore il tordis su sur la vitra gradi, la multa slimoza 
volvaji tordis e nodigis su cirkum il, mortigante 
kompresis il. Ilua dextra brakio esis ankore libera, ma il 
ne povis trovar ferma teno por mortigante frapar, ed il 
savis, ke nur un stroko mustas suficar. Per konvulso di 
expanso muskulal qua bufigis la veini di ilua tempori 
til ke oli preske krevis, e nodigis ilua muskuli en saliaji 
tremanta e tormentita, il forte haulis su a sua pedi, 
levante la preske tota pezo di ca diablo longa de 
quaradek futi. 

Dum instanto il shancelis sur gambi larje extensita, 
sentis sua kosti sinkigita til sua organi e sua vido 
obskureskar; ilua cimitaro brilis super ilua kapo. Lore 
ol falis, tranchis tra la squami e karno e vertebri. Ed 
ube esabis un kablo tordata nun esis hororinde du, 
batante e tordante su pro mort-angori. Konan 
shancelante pazis for olia blinda stroki. II esis malada, 
vertijanta, e sango fluis ek ilua nazo. Tastante tra 
nebuleto obskura, il sizis Oktavia e sukusis el til ke el 
anhelis. 

‘Kande me itere dicas ke vu restez,’ il grunis, ‘restez!’ 

II vertijis tante multe, ke il ne mem savis kad el 
respondas. Sizante elua karpo, quale se el esas puerino 
desobediema, il duktis el cirkum l’abomininda stumpi, 
qui ankore tordis e nodigis su sur la pavimento. II 
opinionis, ke il audis klamado di homi de ula fora loko, 
ma ilua oreli ankore plenigesis per la tondro di sango, 
ed il ne esis certa. 

La pordo falis ad ilua forso. Se Khosatral ibe pozabis 
la serpento por gardar to quon lu timas, lu evidente 
konsiderabis ol esar ampla presorgo. Apertinte la 
pordo, Konan expektis nova monstro asaltar il, ma en 
la plu obskura lumo il vidis nur la kurvo dil arko 
supera, oro-bloko obtuze brilanta, e krecento qua jacas 
quale mi-luno sur la stono. 

II joyoze sizis ol, e ne tardigis su por pluse explorar. II 
turnis su e fugis trans la chambro ed alonge la granda 
koridoro vers la fora pordo, quan il opinionis irar 
adextere. II esis justa. Pos kelka minuti il emersis aden 
la silencoza stradi, mi-portante, mi-guidante la 
kompanino. Esis nulu videbla, ma ultre la muro 
westala sonis krii e jemanta klami qui tremigis 
Oktavia. II duktis el al muro sudwesta, e sen 

desfacileso trovis petra eskalero duktanta al remparo. II 
prenabis dika kordo de tapeto, e nun, atinginte la 
parapeto, il pozis la kordo mola e forta cirkum la 
hanchi dil yunino ed abasis el a la tero. Pose, fixiginte 
un extremajo dil kordo a merlono, il ipsa klimis 
adinfre. Esis nur un maniero eskapar ta insulo— 
l’eskalero ye la klifi westal. Tadirecione il hastis, iris 
cirkum la loko de qua venis la krii e la soni di stroki 
terorinda. 

Oktavia sentis, ke grava danjero restas en ta folioza 
profundaji. E1 anhelis e presis su apud sua protektanto. 
Ma la foresto esis nun silencoza, e li vidis nula formo 
danjeroza, til ke li emersis del arbori e vidis figuro 
stacanta an la bordo dil klifi. 

Jehungir Agha eskapabis la fato qua kaptabis lua 
militisti kande fera giganto subite atakis de la pordego 
ed abatis ed aplastis li til peceti di lacerita karno e 
splitigita osti. Vidinte ke l’espadi di lua armarkisti 
ruptesis an ta monstro homatra, lu savis, ke ico ne esas 
enemiko homala, e lu fugabis, celis su en la profunda 
foresto til ke la sono di buchado cesis. Pose lu 
retroreptis al eskalero, ma la batelisti ne vartabis lu. Ili 
audabis la kriachi e balde, dum nervoze vartar, vidis 
sur la klifo super ili sangizita monstro qua brandisas 
giganta brakii pro hororinda triumfo. Ili ne plus 
vartabis. Kande Jehungir venis al klifi, ili jus desaparis 
adinter la kani tro fore por audar lu. Khosatral esis 
foririnta—lu o retroirabis al urbo o vagis tra la foresto 
serchante ta homo qua eskapis lu exter la muri. 

Jehungir esis pronta decensar l’eskalero e forirar per 
la batelo di Konan, kande lu vidis la komandero e la 
yunino irar ek l’arbori. L’experienco qua konjelis lua 
sango e preske aplastis lua raciono ne chanjabis 

rintenco di Jehungir relate la chefo dil kozaki. Vidar la 
viro quan lu venabis por mortigar joyigis lu. Lu 
astonesis vidar la yunino donita a Jelal Khan, ma ne 
disipis tempo pro el. Lu levis sua armarko e tiris la 
flecho til olua pinto e lasis ol flugar. Konan squatis, e la 
flecho splitigesis sur arboro. Konan ridis. 

‘Hundo!’ il mokis. ‘Vu ne povas frapar me! Me ne 
naskis por mortar per stalo Hirkaniana! Itere probez, 
porko de Turan!’ 

Jehungir ne itere probis. Ol esabis lua lasta flecho. Lu 
ektiris sua cimitaro ed avancis, fidis a lua alta helmo e 
katen-masho. Konan renkontris lu mi-voye per espado- 
jirado blindiganta. La kurva lami kolizionis, retrosaltis, 
ocilis per arki briletanta qui nebulizis la vido di ti qui 
esforcis sequar li. Oktavia spektante ne vidis la stroko 
ma audis la hakanta shoko, e vidis Jehungir falar, vidis 
sango spricar ek lua flanko ube la stalo dil Kimeriano 
fendabis la masho e mordabis til la spino. 

Ma la kriacho di Oktavia ne esis incitita da la morto 
di elua olima mastro. Pos frakas-bruiso di branchi, 
Khosatral Khel atakis li. La yunino ne povis fugar; 
jemo eskapis el ed elua genui faliis e faligis el 
reptachante a la tero. 

Konan, inklinante su super la korpo dil Agha, ne 
movis por eskapar. Chanjante l’espado sangizita ad 
ilua sinistra manuo, il ektiris la granda mi-lamo dil 
Yuetshi. Khosatral Khel stacis super il, la brakii levita 
quale marteli, ma kande la lamo reflektis la lumo dil 
suno, la gigantulo subite retropazis. 

Ma la sango di Konan boliis. II kuris adavane, hakis 
per la lamo krecenta-forma. Ed ol ne splitis. Sub olua 
akutajo, I’obskura metalo dil korpo di Khosatral esis 
tranchita quale ordinara karno sub hako-kultelo. Del 

profunda tranchuro fluis stranja ikhoro, e Khosatral 
kriis per la funerala sono di granda klosho. Lua 
terorinda brakii frapis, ma Konan, plu rapida kam 
l’armarkisti qui mortabis per ta hororinda drashili, 
evitis oli ed itere frapis ed anke itere. Khosatral 
shancelis; lua kriachi esis hororinda audar, quale se 
metalo havas lango di doloro, quale se fero kriachas e 
bramas pro tormento. 

Lore lu turnis su e shancelis aden la foresto; lu faletis, 
tramplis arbusti, shokis arbori. Ma quankam Konan 
persequis lu per la rapideso di granda pasiono, la muri 
e turmi di Dagon aparis tra l’arbori ante ke la viro 
rajuntis la gigantulo. 

Ibe Khosatral itere turnis su, flogis la aero per stroki 
desesperanta; ma Konan, furiante quale berserkulo, ne 
lasis su esar negita. Quale pantero abatas alkulo 
akulita, tale il jetis su adsub la frapanta brakii e stekis 
la lamo krecenta-forma til la mancho aden ta loko ube 
esus kordio di homo. 

Khosatral shancelis e falis. En formo di homo lu falis, 
ma formo di homo ne frapis la sulo. Ube esabis imajo 
di homala vizajo esis nun nula vizajo, e la metala 
membri fuzesis e chanjis... Konan, qua ne retrotirabis 
su de Khosatral vivanta, nun paleskante retrotiris su de 
Khosatral mortinta, nam il vidis terorinda transformo; 
mortante, Khosatral itere divenis la kozo qua reptabis 
adsupre del Abiso milyari ante nun. Strangulata pro 
repugneso netolerebla, Konan turnis su por fugar de ta 
vidajo; ed il subite vidis, ke la turmi di Dagon ne plus 
aparas dop l’arbori. Oli desaparabis quale fumo—la 
rempari, la turmi, la granda bronza pordegi, la velvuri, 
l’oro, l’ivoro, e la bruna homini, e la viri havanta razita 
kapi. Kun la paso dil intelekto nehomala qua donabis a 

li duesma nasko, li itere pasis aden la polvo quan li 
esabis dum epoki nekontebla. Nur la stumpi di ruptita 
koloni levis su super krulita muri e frakasita pavi e 
fendita kupolo. Konan itere regardis la ruinaji di Xapur 
quale il rimemoris oli esar. 

La sovaja komandero longatempe stacis quale statuo; 
lu neprecize komprenis la kosmala tragedio di ta 
intermitanta efemereso quan on nomas la homaro e la 
kapucizita formi di obskureso qui spolias ol. Lore 
audinte sua nomo kriata per timoza toni, il tresayis, 
quale on vekas de sonjo, itere regardetis la kozo sur la 
tero, tremis, e turnis su vers la klifi e la yunino qua ibe 
vartas. 

E1 timoze regardegis aden l’arbori, e salutis il per mi- 
represita krio pro alejo. II forsukusis de su la 
monstroza vidaji nebulatra qui kurtatempe obsedabis 
il, ed itere esis kustumale vivoza. 

‘Ube esas /w?’ E1 trepidis. 

‘Lu iris retroe al inferno ek qua lu reptabis,’ il gaye 
respondis. ‘Pro quo vu ne decensis l’eskalero ed 
eskapis per mea batelo?’ 

‘Me ne desertus—’ el diceskis, ma chanjis sua intenco 
e kelke budeme dicis, ‘Me havas nula loko a qua irar. 
La Hirkaniani itere sklavigus me, e la pirati—’ 

‘Ka pri la kozakiT il sugestis. 

‘Ka li esas plu bona kam la pirati?’ el desestimante 
questionis. L’admiro di Konan kreskis vidar, ke el tante 
bone rekuperas sua aplombo pos subisir tala teroro. 
Elua arogo amuzis il. 

‘Vu semblis tale opinionar en la kampeyo apud 
Ghori,’ il respondis. ‘Vu lore libere donis vua rideti.’ 

Elua reda labio tordesis pro desestimo. ‘Ka vu 
supozas, ke me amoreskis kun vu? Ka vu supozas, ke 

me shamus me por barbarulo bir-glutachanta e karno- 
manjachanta, sen esir koaktita? Mea mastro—di qua la 
kadavro ibe jacas—koaktis me tale agar.’ 

‘Ho!’ Konan aspektis kelke depresita. Ma il ridis per 
zelo nediminutita. ‘Ne importas. Vu nun apartenas a 
me. Kisez me.’ 

‘Vu audacas demandar—’ el iracoze diceskis, ma 
sentis su sizata de sua pedi e klemata an la muskuloza 
sino dil komandero. El feroce baraktis, ma il nur vivace 
ridegis, ebria pro sua posedo di ca splendida kreuro 
qua tordas su en ilua brakii. 

II facile haltigis elua baraktado, drinkis la nektaro de 
elua labii per sua tota pasiono nerepresita, til ke la 
brakii qui luktis kontre il esis moligita e konvulse 
envolvis ilua dika kolo. Lore il ridis aden ta klara okuli, 
e dicis: ‘Pro quo chefo dil Libera Homi ne esez 
preferinda ad urbala hundo di Turan?’ 

E1 forsukusis sua flava lokli, ankore priklita en omna 
tendino da la fairo di ilua kisi. El ne liberigis il. ‘Ka vu 
judikas vu egala ad Agha?’ el dicis. 

II ridis e marchegis vers l’eskalero, portante el en sua 
brakii. ‘Vu judikos,’ il fanfaronis. ‘Me incendios 
Khawarizm kom torcho por lumizar vua voyo a mea 
tendo.’ 

NOTO BIOGRAFIALA 


Robert Ervin Howard naskis 22 januaro 1906 en 
Peaster, Texas, Usa, unika filiulo dil mediko Isaac 
Mordecai Howard e di Hester Jane Ervin Howard. Lu 
habitis multa vilaji en Texas dum yuneso, de l’evo 13 
yari habitis Cross Plains, Texas. Evante 9 yari lu 
komencis skriptar, influita da Jack London, Rudyard 
Kipling, e la skriburi pri klasika mitologii da Thomas 
Bullfinch. Evante 15 yari, lu deskovris la t.n. pulp 
magazines, jurnali kontenanta literaturo populara 
imprimita sur chipa papero ek kruda paplo. Lu 
komencis submisionar noveli e poemi, omna de li 
retrosendita til 1925, kande lu vendis novelo pri 
anciena kavernano al jurnalo Weird Tales [Stranja 
Rakonti ] po $16. 

Pos ta tempo lu vendis kelka plusa noveli e divenis 
jurnalisto, anke laboris pri diversa travalii, e 
kompletigis sua edukado che universitato. Lu kreis 
nova (por Amerika) jenro di fantastika rakonti qui 
kombinas aventuro, hororo, e magio, la jenro t.n. sword 
and sorcery [espado e sorco]. II kreis la karakteri Kull, 
Solomon Kane, e Cormac Mac Art, qui aparis en multa 
noveli, ed anke skribis noveli pri boxisti, bovgardisti, e 
sporti. 



Dum 1930 lu komencis korespondar kun l’autoro H.P. 
Lovecraft, qua anke publikigis noveli en la jurnalo 
Weird Tales. Lovecraft esis tre influiva inter l’autori 
skriptanta rakonti fantastika, e per lu Howard 
konoceskis li omna. Lu e Lovecraft debatis pri 
barbareso kontre civilizeso: Howard deklaris, 
‘Barbareso esas la stando natural dil homaro. Civilizeso 
esas nenatural. Ol esas kaprico di cirkonstanci. E 
barbareso mustas sempre e konkluze triumfar.’ 
Lovecraft, rasisto tre afektacema pri l’importo dil 
civilizuro ocidental, komprenende kontredicis lo. 

Dum 1932 Howard inventis anciena epoko quan lu 
nomizis ‘l’Epoko Hiboreana,’ havanta multa landi e 
populi mi-historiala, ma anke monstri e magio. Lu 
kreis la karaktero Konan, e l’unesma novelo pri ta 
heroo, ‘La Fenixo sur l’espado,’ esis publisita decembro 
1932. Ol esis tre populara, e Howard skriptis plusa 
duadek noveli pri ta barbarulo. 

Plu tarde Howard plumulte skriptis noveli pri 
l’Amerika westal, e sempre poemifis. 

Howard havis nur un amikino, qua livis Cross Plains 
en 1936. Lua matro, kun qua lu esis extreme intima, 
esis tuberklosiko, ed elua saneso rapide faliis. La frequa 
viziti di mediki e frequa voyaji a sanatorii igis plusa 
skriptado neposibla. Howard esis ofte melankolioza; 
nun lu preparis sua testamento e kompris enterigo- 
loko por la tota familio. Lu pruntis revolvero de amiko. 
Kande lua matro eniris elua finala komato 11 junio 
1936, lu iris a sua automobilo e pafis su per la 
revolvero; lu mortis ye 16 kloki. Lua matro mortis dum 
la sequanta dio, e li esis kune enterigita. 

Pos lua morto, lua noveli esis multafoye ri-editita 
kom libri ed ankore juas granda populareso. Lua letri 

anke esas publikigita, e plura biografii pri lu esis 
skribita. Lua noveli adaptesis kom filmi e televizion- 
spektakli, influis multa autori ed artisti, e lu restas un 
de la Usana autori maxim importanta pri aventuro e lo 
fantastika. 

